Meehehge kidney eynaage amilla hashigandah transplant koffi\nމީހެއްގެ ކިޑްނީ ނެގުމަށްފަހު އަނބުރާ އޭނާގެ ހަށިގަނޑަށް\nކިޑްނީ ޓްރާންސްޕްލާންޓެއް ހަދަނީ: އާދަޔާހިލާފު ސާޖަރީތައް ހަދާ\nއަބޫދާބީގެ ކްލީވްލޭންޑް ކްލިނިކުގެ ސާޖަނުން ވަރަށް ތަފާތު ޓްރާންސްޕްލާންޓެއް ހަދައިފި އެވެ. ޔޫއޭއީގެ އުމުރުން ދުވަސްވީ މީހެއްގެ ހެދި މި ޓްރާންސްޕްލާންޓްގައި ޑޮކްޓަރުން ވަނީ އެމީހާގެ ކިޑްނީ ނަގައި އޭގައި އިން ބޮޑު ޓިއުމަރެއް އެއްފަރާތް ކުރުމަށް ފަހު އެ ކިޑްނީ އަނެއްކާވެސް އެމީހާގެ ހަށިގަނޑުގައި ޓްރާންސްޕްލާންޓް ކޮށްފަ އެވެ.\nއަލީ ޝަމްސީ އަކީ އަލް އައިނުގައި ދިރިއުޅޭ މީހެކެވެ. އޭނާ އުފަންވީ އެއް ކިޑްނީ އާއެކުގަ އެވެ. އޭނާގެ އިން ހަމައެކަނި ކިޑްނީއަށް ކެންސަރު ޖެހި އޭގެ އެއްބައި ނަގަން ޖެހުނެވެ. އޭރު އޭނާގެ އުމުރު އުޅެނީ 60 ގެ އަހަރު ތަކުގަ އެވެ.\nމި ސާޖަރީ އަށްފަހު ޝަމްސީ މުޅިން ރަނގަޅު ވެގެން އެތައް އަހަރަކު ދިރިއުޅުމަށް ފަހު ދާދިފަހުން އަނެއްކާވެސް ކްލީވްލޭންޑް ކްލިނިކަށް ދިޔަ އެވެ. މިފަހަރު ދިޔައީ ސިނގިރޭޓް ބުއިން ހުއްޓާ ނުލެވިގެންނާއި ސިނގިރޭޓް ބުއިމުން މޭގައި ރިއްސާތީ އެ މައްސަލަ ހައްލު ކުރާށެވެ.\nއެ ހޮސްޕިޓަލުން ކުރިޔަށް ގެންދާ ސިނގިރޭޓް ބުއިން ހުއްޓާލަން އެހީތެރިވެދޭ ޕްރޮގްރާމެއްގައި ޝަމްސީ ބައިވެރިވި އެވެ. މި ޕްރޮގްރާމުގައި ބައިވެރި ވެވެނީ އެމީހާގެ ސިއްހަތު މިހާރު ހުރި ގޮތް ދެނެގަންނަން ވަރަށް ގިނަ ޓެސްޓުތައް ހެދުމަށް ފަހުގައި ވާތީ އެ ހެދި ޓެސްޓްތަކުން ޝަމްސީގެ ކިޑްނީ ކެންސަރު އެނބުރި އައިސްފައި ވާކަން އެނގުނެވެ.\n"އަހަރެންނަށް ވަރަށް ބޮޑު ޝޮކެއް ލިބުނު. އަހަރެން ހޮސްޕިޓަލަށް އައީ ސިނގިރޭޓް ބުއިން ހުއްޓާ ނުލެވިގެން އެ ކަން ހުއްޓާލަން އެހީތެރިވެދޭ ޕްރޮގްރާމެއްގައި ބައިވެރިވާން. އައިތަނުން މި އެނގުނީ އަހަރެންގެ އިން ހަމައެކަނި ކިޑްނީއަށް އަނެއްކާ ވެސް ކެންސަރު ޖެހިފައިވާކަން. ހިތަށް އެރި ފަރުވާ ހޯދަން ޔޫއޭއީ އަށް ވުރެ ކުރިއަރާފައިވާ ގައުމަކަށް ދާން ވެސް. ނަމަވެސް މާތްﷲ އާ ވަކީލު ކޮށްލާފައި ކުރިން ވެސް ފަރުވާ ހޯދި ކްލިނިކުން ހަމަ އެ ޑޮކްޓަރުންގެ އެހީތެރިކަން ހޯދަން ނިންމީ،" ޝަމްސީ ބުންޏެވެ.\nދެން ޝަމްސީ އަށް ޖެހުނީ ކިޑްނީއަށް ކެންސަރުގެ އަސަރު ކޮށްފައިވާ މިންވަރު ބަލަން ޓެސްޓްތަކެއް ހަދާށެވެ. މި ޓެސްޓުތަކުން ކެންސަރު ނުފެތުރޭކަން ޑޮކްޓަރުންނަށް ޔަގީން ކުރެވުނެވެ. ނަމަވެސް ޓިއުމަރު އިނީ ކިޑްނީގެ އެންމެ އަޑީގައި ކަމަށް ވުމުން އެކަމާ ޑޮކްޓަރުން ވަރަށް ކަންބޮޑުވި އެވެ.\nކިޑްނީގެ އެންމެ ފުލުގައި ޓިއުމަރު އިނުމުން ކިޑްނީ ނުނަގައި އެ ޓިއުމަރު ނެގޭނެ ގޮތެއް ޑޮކްޓަރުންނަކަށް ނެތެވެ.\n"ޝަމްސީ އަކީ އެއް ކިޑްނީ އާއެކު އުފަންވެފައިވާ މީހަކަށް ވެފައި ޓިއުމަރު އިނީ ވަރަށް ފުނުގައި ރީނަލް ނާވްގެ މަތީގައި ކަމަށް ވުމުން އަހަރެމެންނަކަށް މާ ގިނަ ކަންތައްތަކެއް އެއަކަށް ކުރެވޭނެ ގޮތެއް ނުފެނުނު. އެ އިން ގޮތަށް އިންދާ އާދައިގެ ގޮތަކަށް ކިޑްނީ ނަގައިފިނަމަ ކިޑްނީ ހަދިޔާ ކުރާނެ މީހަކު ލިބެންދެން އޭނާއަށް އެތައް އަހަރަކު ޑައިލެސިސް ހަދަން ޖެހިދާނެ. އަދި މިކަމުގައި ވެސް ވަރަށް ނުރައްކާތެރި ކަންކަން އެކުލެވޭ،" ޝަމްސީ އަށް ފަރުވާ ކުރާ އޮންކޮލޮޖިސްޓް ސާޖަން ޑރ. ވަލީދު ހަސަން ވިދާޅުވި އެވެ.\nއެހެންވެ ޑޮކްޓަރުންނަށް ފެނުނު އެންމެ ރަނގަޅު ގޮތަކީ ޝަމްސީގެ ކިޑްނީ ނަގައި ބޭރުގައި ބާއްވައިގެން އޭގައިވާ ޓިއުމަރު ނެގުމަށްފަހު ކިޑްނީ އަލުން މަރާމާތުކޮށް އޭނާގެ ހަށިގަނޑުގައި ޓްރާންސްޕްލާންޓް ކުރުން ކަމަށް ޑރ. ވަލީދު ވިދާޅުވި އެވެ.\nއެގާރަ ގަޑިއިރުގެ މި ސާޖަރީއަށް ކިޔަނީ ރީނަލް ބެންޗް ރިކޮންސްޓްރަކްޝަން އެވެ. މި ސާޖަރީއަށް ވަރަށް ހުނަރުވެރި ގާބިލު އޮޕަރޭޝަން ޑޮކްޓަރުންގެ ތިން މީހުންގެ ޓީމެއް ބޭނުންވި އެވެ. އެއީ ޓްރާންސްޕްލާންޓް ކުރުމަށާއި މައިކްރޯސާޖަރީ އަދި ސާޖިކަލް އޮންކޮލޮޖީ އަށެވެ.\nޓިއުމަރު އިނީ ކިޑްނީގެ އެންމެ ފުނުގައި ކަމުން ހަށިގަނޑުގައި ކިޑްނީ ބައިންދައިންގެ ރައްކާތެރިކަމާއެކު ޓިއުމާ ހަމައަށް ވާސިލު ވެވޭނެ ގޮތެއް ނެތުމުން އޮޕަރޭޝަންގެ ފުރަތަމަ މަރުހަލާގައި ޓްރާންސްޕްލާންޓް ސާޖަން ވަނީ ޝަމްސީގެ ކިޑްނީ އޭނާގެ ހަށިގަނޑާ ވަކިކޮށްލާފަ އެވެ. ކިޑްނީ ހަދިޔާކުރާ މީހެއްގެ ހަށިގަނޑުން ކިޑްނީ ވަކިކޮށްލާ ގޮތަށެވެ.\nވަކި ފާޑެއްގެ ސޮލިއުޝަނެއްގެ ތެރޭގައި ކިޑްނީ ބާއްވައިގެން ޓިއުމަރު ނެގުމުގެ މަސައްކަތް ޑޮކްޓަރުން ވަރަށް ފަރުވާތެރިކަމާއެކު ދެން ކުރި އެވެ. އަދި މުޅިން ޓިއުމަރު ނެގިއްޖެކަން ޔަގީންވުމުން ޓިއުމަރު ނަގައިގެން ކިޑްނީން ހަލާކުވި ބައިތައް މަރާމާތުކުރުމުގެ މަސައްކަތް ފެށި އެވެ. އެ މަސައްކަތް ނިމުމުން ދެން އޮތީ ޝަމްސީގެ ހަށިގަނޑުގައި އަލުން ކިޑްނީ ޓްރާންސްޕްލާންޓް ކުރުމުގެ މަސައްކަތެވެ.\nޑރ. ވަލީދު ވިދާޅުވީ މިކަމަށް ނަގާފައިވާ ޓީމުގައި ތިބީ ވަރަށް ކުޅަދާނަ ސާޖަނުންނެވެ. އެމީހުންނަކީ މިރޮނގުން ތަޖުރިބާހުރި ހުނަރުވެރި ބައެއް ކަމަށާއި މިފަދަ ސާޖަރީތަކުގައި ކޯޑިނޭޝަން އަކީ ވެސް މުހިއްމު ކަމެއް ކަމަށެވެ.\nޑރ. ވަލީދުގެ ނަޒަރުގައި މި ސާޖަރީ އެހާ މުހިއްމީ ޝަމްސީގެ ކިޑްނީ ސަލާމަތް ކުރެވުނީމަ އެވެ. މީގެ ފައިދާ އިންތިހާއަށް ބޮޑުކަމަށް އޭނާ ވިދާޅުވި އެވެ.\n"ފުރަތަމަ ކަމަކީ އޭނާއަށް ޑައިލެސިސް ހަދަން ނުޖެހުން. ދެ ވަނަ ކަމަކީ އެހެން މީހެއްގެ ކިޑްނީ ޓްރާންސްޕްލާންޓް ކުރުމުން ހަށިގަނޑުން އެ ކިޑްނީ ރިޖެކްޓް ކޮށްފާނެކަމަށް އޮންނަ ބިރު ޝަމްސީގެ ކޭސްގައި ނެތުން. އަދި ކިޑްނީ ރިޖެކްޓް ކޮށްފާނެތީ ޓްރާންސްޕްލާންޓްކުރާ މީހުން މުޅި އުމުރަށް ކާން ޖެހޭ އިމިއުނޯސަޕްރެސެންޓްސް ޝަމްސީ އަށް ކާން ނުޖެހުން. އަދި ތިން ވަނަ ކަމަކީ އޭނާގެ ކިޑްނީން ކެންސަރު މުޅިން ފިލުވާލެވުން،" ޑރ. ވަލީދު ވިދާޅުވި އެވެ.\nމި ޓްރާންސްޕްލާންޓަށް ފަހު ތިން ހަފުތާ ހޮސްޕިޓަލުގައި އޮތުމަށްފަހު ޝަމްސީ ގެއަށް އެނބުރި ދިޔަ ނަމަވެސް ކިޑްނީ މުޅިން ފަސޭހަ ވަންދެން ޑައެލިސިސް ހަދަން ޝަމްސީ އަށް ޖެހުނެވެ. ނަމަވެސް މިހާރު އޭނާ ޑައެލިސިސް ވެސް ހަދާކަށް ނުޖެހެ އެވެ.\n"އަހަރެން މުޅިން ފަސޭހަ ވެއްޖެ ކަމަށާއި ދެން އިތުރަށް ޑައެލިސިސް ވެސް ހަދަންނުޖެހޭނެ ކަމަށް ޑޮކްޓަރުން ބުނުމުން އަހަރެންނަށް އުފަލުން ގޮސް އުދުއްސައި ގަނެވުނު ކަހަލަ އިހްސާސެއް ކުރެވުނު،" ޝަމްސީ ބުންޏެވެ.


BML in 1 billion rufiyaa ge loan dhookohfi\nބީއެމްއެލް އިން 1 ބިލިއަން ރުފިޔާގެ ލޯނު ދޫކޮށްފި\nރިސޯޓްތަކާއި ގެސްޓްހައުސްތަކަށް2މިލިއަން ޑޮަލަރާއި ހަމައަށް ފައިނޭންސްކޮށްދޭ\nރިކަވަރީ ލޯންތައް 2000ށް ވުރެ ގިނަ ފަރާތްތަކަށް ދޫކޮށްފައިވޭ\n397 ލޯނަކަށް 769 މިލިއަން ރުފިޔާގެ ލޯނު ވަނީ އެޕްރޫވްކޮށްފައި\nކ. މާލެ | 14 ސެޕްޓެންބަރ 2020 | ހޯމަ 10:33 | 2,140\nބީއެމްއެލްގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ބޭއްވި ނޫސްވެރިންގެ ބައްދަަލުވުން - ބީއެމްއެލް\nކޮވިޑްގެ މުއްދަތުގައި ބީއެމްއެލް އިން 1.2 ބިލިއަން ރުފިޔާގެ ލޯނު ދޫކޮށްފައިވާ ކަމަށް އެ ކުންފުނިން ހާމަކޮށްފިއެވެ.\nބޭންކުން ރައްޖޭގެ އިގްތިސާދަށް އެހީތެރިކަން ފޯރުކޮށްދިނުމަށް އަޅާފައިވާ ފިޔަވަޅުތަކާ ބެހޭ ގޮތުން ބައެއް މީޑިއާ ތަކާއެކު ޒޫމް މެދުވެރިކޮށް ބޭއްވި ބައްދަލުވުމެއްގައި ވާހަކަ ދައްކަވަމުން ބޭންކް އޮފް މޯލްޑިވްސް ގެ ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވީ ޓްއަރިޒަމް ޞިނާޢަތަށް ދިމާވެދާނެ ނުރައްކަލުން އަރައިގަތުމަށް ބޭންކުން އިސްނަގައި ވަނީ ކުރު މުއްދަތުގެ ފެސިލިޓީއެއް ތަޢާރަފް ކޮށްފައި ކަމަށެވެ.\nމި ފެސިލިޓީ މެދުވެރިކޮށް ރިސޯޓްތަކާއި ގެސްޓްހައުސްތަކަށް2މިލިއަން ޑޮަލަރާއި ހަމައަށް ބޭންކުން ފައިނޭންސް ކޮށްދެއެވެ.\nމިދިޔަ އޮގަސްޓްގެ ނިޔަލަށް ޝޯޓް ޓަރމް ފައިނޭންސްގެ ގޮތުގައި 4.57 މިލިއަން ޑޮލަރާއި 125.29 މިލިއަން ރުފިޔާ ބޭންކުން ވަނީ ދޫކޮށްފައެވެ. މީގެއިތުރުން، ވިޔަފާރިތަކަށް ވޯރކިން ކެޕިޓަލްގެ ގޮތުގައި 400 މިލިއަން ރުފިޔާވެސް ވަނީ ދޫކޮށްފައެވެ.\nކޮވިޑް އާއި ގުޅިގެން ސަރުކާރުން ފަށާފައިވާ ރިކަވަރީ ޕްލޭންގެ ދަށުން 10 މިލިއަން ރުފިޔާގެ ޓާރންއޯވަރ ގެ ރިސޯޓް އަދި ގެސްޓްހައުސް ވިޔަފާރިތަކަށް އެހީވުމަށް މިނިސްޓްރީ އޮފް ފިނޭންސްއިން ކުރިއަށް ގެންދާ ރިކަވަރީ ސްކީމް ފަންޑް ހިންގުމުގައި ބޭންކުން އަންނަނީ އެހީތެރިކަން ފޯރުކޮށްދެމުންނެވެ.\nލަންކާގައި ކޮވިޑުގެ ހާލަތު ގޯހުން ގޯހަށް، އިތުރު 866 މީހުން ޕޮޒިޓިވް ވެއްޖެ\nބޯޑަރު ހުޅުވާލި ފަހުން ރާއްޖެއަށް އެންމެ ގިނަ މީހުން އުފުލީ އެމިރޭޓްސް އެއަރލައިނުން\nތުޅާދޫގައި ހުރި ހައުސިންގ ޔުނިޓްތައް ލިބުން ފަރާތްތައް އިއުލާން ކޮށްފި


Boeing boat thah manaa kurumun dhathuru fathurah kuraanee kon asareh?\nބޮއިންގް ބޯޓުތައް މަނާ ކުރުމުން ދަތުރު ފަތުރަށް ކުރާނީ ކޮން އަސަރެއް؟\nއާދިއްތަ ދުވަހު އިތިއޯޕިއާ އެއާލައިންސް ގެ ފްލައިޓު ވެއްޓުމާއި ގުޅިގެން ކުރި ތަހުގީގުތަކުން ލިބިފައިވާ އާ ހެކިތަކުގެ އަލީގައި އެމެރިކާގެ މަތިންދާ ބޯޓު ހަދާ ކުންފުނިން އެމަރުކާގެ ހުރިހާ ބޯޓުތަކެއް ދުއްވުން ވަނީ މަނާ ކޮށްފައެވެ.\nބޮއިންގް 737 މެކްސް 8 މަރުކާގެ ބޯޓުތައް ދުނިޔޭގެ ގިނަ އެއާލައިންތަކުން އާންމު ގޮތެއްގައި ބޭނުން ކުރަނީ ކުރު ދަތުރުތައް ކުރުމަށެވެ.\nތަޖުރިބާކާރުން ލަފާކުރާގޮތުގައި، މި ބޯޓުތައް މަނާ ކުރުމުގެ ސަބަބުން މިވަގުތަށް މާބޮޑު އުނދަގޫތަކަކާއި ކުރިމަތި ނުވިނަމަވެސް، މަނާކޮށްފައިވާ މުއްދަތު ގުދެމިގެން ހިނގައްޖެނަމަ މިކަމުގެ ނުބައި އަސަރު ފެނިގެން ދާނެ އެވެ.\nއެ މަރުކާގެ 4،500 ބޯޓަށް ދުނިޔޭގެ 100 ފްލައިޓް އޮޕަރޭޓަރުން އޯޑަރު ކޮށްފައިވާއިރު، އަދި މިހާތަނަށް މި ބޯޓުގެ އެހާ ގިނަ ދަތުރުތަކެއް ކުރެވިފައި ނުވީނަމަވެސް، މި މަތިންދާ ބޯޓަކީ ބޮއިންގް ކުންފުނީގެ ތާރީހުގައި މިހާތަނަށް އެންމެ ބާރަށް ވިކުނު މަތިންދާ ބޯޓެވެ.\nމުޅި ދުނިޔެއަށް ބެލި ކަމުގައި ވީނަމަވެސް މި ހަފްތާތެރޭގައި އެކި އެއާލައިންތަކުން ގާތްގަނޑަކަށް 700،000 ދަތުރު ތާވަލްކުރެވިފައިވެ އެވެ. މީގެ ތެރެއިން 6،548 ދަތުރު ކުރުމަށް ހަމަޖެހިފައިވަނީ 737 މެކްސް 8 ބޭނުން ކޮށްގެންނެވެ. އޭވިއޭޝަން ދާއިރާގެ ދިރާސާ ކުރާ ކުންފުންޏެއް ކަމުގައިވާ އޯއޭޖީގެ ޖޯން ގްރާންޓް ބުނާ ގޮތުގައި މިއީ ހަމައެކަނި ދުނިޔޭގެ ފްލައިޓް ތާވަލްގެ އެންމެ ޕަސެންޓެކެވެ.\nއޭނާ ބުނާގޮތުގައި މިތަން ފޫ ބެއްދުމަށްޓަކައި އެހެން ފްލައިޓުތަކުގައި ވެސް ގިނަ ދުވަސްތަކަކަށް ޖާގަ އެބައޮތެވެ.\nއާދިއްތަ ދުވަހު ވެއްޓުނު މަރުކާގެ ބޯޓުތައް އާންމު ގޮތެއްގައި ބޭނުން ކުރެވެނީ ޑޮމެސްޓިކް ކުރު ދަތުރުތައް ކުރުމުގައި އެވެ.\nދިރާސާކުރާ ފަރާތްތަކުން އަންދާޒާ ކުރާ ގޮތުން، އެ މަރުކާގެ ބޯޓުތައް މަނާ ކުރުމުން އެންމެ ބޮޑު ދަތިތަކާއި ކުރިމަތިލާނީ އުތުރު އެމެރިކާ އެވެ. ސަބަބަކީ ސައުތުވެސްޓް އެއާލައިންސް، އެއާ ކެނަޑާ އަދި އެމެރިކަން އެއާލައިންސް އަކީ މި މަރުކާގެ ފްލައިޓުތައް އެންމެ ގިނައިން އޮޕަރޭޓް ކުރާ އެއާލައިންތައް ކަމުގައި ވާތީ އެވެ.\nފްލައިޓް ގްލޯބަލްގެ އޭޝިއާގެ ފިނޭންސް އެޑިޓަރުއެލިސް ޓޭލާ، ބުނަނީ މި ބޯޓުތައް މަނާ ކުރުމުން އެމެރިކާގެ ތާވަލްތަކަށް "ކޮންމެވެސް ވަރެއްގެ ލޮޅުމެއް" އަންނާނެ ކަމުގަ އެވެ.\nނަމަވެސް، މި ބޯޓުތައް މަނާ ކުރުމުން މަދު ފްލައިޓެއް ކެންސަލްވެގެން ދިޔަ ނަމަވެސް، އެހެން ފްލައިޓުތަކަށް ފަސިންޖަރުންގެ ބަދަލުކޮށްގެން އެ މައްސަލަ ހައްލުކުރެވިދާނެ ކަމަށެވެ. މިހެންވުމުން އެމެރިކާގައި 737 މެކްސްގެ ބަދަލުގައި އެހެން ފްލައިޓްތަކުން ދަތުރުތައް ފަށާނެ ކަމާއި އަދި މިކަމުގެ ފެށުމުގައި ކުދި އުނދަގޫތަކަކާއި ކުރިމަތިލާން ޖެހުނު ނަމަވެސް މިކަން ހައްލުވާނެ ކަމުގައި ފްލައިޓް ގްލޯބަލްގެ ޓޭލާ ބުނެ އެވެ.\nދިރާސާ ކުރާ ފަރާތްތަކުން ބުނާގޮތުގައި މިކަމުގެ އަސަރު ފެނިގެންދާނީ އެ ބޯޓުތައް މަނާ ކޮށްފައިވާ މުއްދަތަށް ބަލާފަ އެވެ.\nއަދި މިކަމުގައި ކިހާ ދުވަހެއް ހޭދަވާނެކަން ސާފުވާނީވެސް މި މައްސަލައާއި ގުޅިގެން މިހާރު ކުރެވެމުންދާ ތަހުގީގުތައް ނިމި ފްލައިޓަށް ދިމާވި މައްސަލަ އޮޅުންފިލީމަ އެވެ.\nމިދިޔަ އަހަރުގެ އޮކްޓޯބަރު މަހު ވެއްޓިފައިވާ މި މަރުކާގެ ލަޔަން އެއާ ފްލައިޓުގެ ވަގުތީ ރިޕޯޓުވެސް ލިބިފައި ވަނީ ބޯޓު ވެއްޓުނުތާ އެއްމަސް ފާއިތުވެގެން ދިޔަފަހުން ކަމަށްވާތީ މިފަހަރުވެސް ވަގުތު ނަގާނެ ކަމުގައި ބެލެވެ އެވެ.\nއެމެރިކާގެ ފެޑެރަލް އޭވިއޭޝަން އެޑްމިނިސްޓްރޭޝަން (އެފްއޭއޭ) އިން މި ދެބޯޓު ވެއްޓުމުގައި ވެސް ވަރަށް އެއްގޮތް ކަންތަކެއް ވާކަމުގައި ވަނީ ފާހަގަކޮށްފަ އެވެ.\n"ފެންނަގޮތުން މަދުވެގެން ދެތިން ހަފްތާއެއް ވެދާނެ މިކަމަށް، ކަން ދިމާކުރާ ގޮތުން މަސްތަކަކަށްވެސް އިތުރު ވެދާނެ އެކަމަކު އެއީ ތަހުގީގުތަކުން ހާމަވާ ކަމަކުން"، ޓޭލާ މައުލޫމާތު ދިނެވެ.\nބައިޑަންގެ ޕްރެސް ޓީމްގައި ހުސް ކަނބަލުން\nޖޯ ބައިޑަންގެ ފައިގެ ކުޑަހުޅަށް ތަދު އަރައިފި\nއެމެރިކާގެ މަތިންދާބޯޓް އުފުލާ މަނަވަރެއް ގަލްފަށް


Dhivehi zuvaanun dheenee harukashi fikurah vannanee keehve?\nދިވެހި ޒުވާނުން ދީނީ ހަރުކަށި ފިކުރަށް ވަންނަނީ ކީއްވެ؟\n0 July 11th, 2019 - 3:39 PM\nދީނީގޮތުން ހަރުކަށި ފިކުރުތަކައް ތަބާވުމާ، އަދި ދީނަ ހަރުކަށި ޖަމާއަތްތަކާ ދިވެހި ޒުވާނުން ގުޅި ދުނިޔޭގެ އެކި ކަންކޮޅުތަކުގަ ހިނގާ ދާހިލީ ހަނގުރާމަތަކުގައި ދިވެހި ޒުވާނުން ބައިވެރިވަނީ ކީއްވެތޯ މިއީ މިއަދާހަމައަށް ޖަވާބު ނުލިބި އޮތް ބޮޑު ސުވާލެކެވެ.\nމި ސުވާލަށް މިއަދު މިވަނީ ދިރާސީ ޖަވާބެއް ލިބިފައެވެ.\nޔޫތް ވަލްނަރަބިލިޓީ އެސެސްމަންޓް" ނަމުގައި މިއަދު ޝާއިއު ކުރި ދިރާސީ ރިޕޯޓަކީ ރާއްޖޭގެ ޒުވާނުން ހައްދުފަހަނައަޅައި ދިޔުމަށް މަގުފަހިވާ ކަންކަން ދެނެގަތުމަށްޓަކައި ކުރި ދިރާސާ ރިޕޯޓެކެވެ.\nޒުވާނުން ހަރުކަށި ފުކުރަށް ވަންނަ ސަބަބުތައް:\nތައުލީމާއި ގުޅޭ މައްސަލަތައް،\nއަނިޔާވެރި ހައްދު ފަހަނަ އަޅާފައިވާ ހިލާތުތައް އެކި ޒަރިއްޔާއިން ފެތުރުން.\nމަތީގައި ބަޔާންކުރެވިފައިވާ ހަތް މައިގަނޑު ސަބަބެ ސަބަބުން ޒުވާނުން ހަރުކަށި ހިޔާލުގެ ތެރެއަށް ދާއިރު، މި ކަންކަމަށް އަމާޒުކޮށްގެން މި މައްސަލައަށް ހައްލެއް ހޯދުމަށް މަސައްކަތް ކުރައްވާނެކަމަށް ޑިފެންސް މިނިސްޓަރު މާރިޔާ އަހުމަދު ދީދީ މިއަދު ވަނީ ވިދާޅުވެފައެވެ.\nމި ދިރާސާއަކީ ނެޝަނަލް ކައުންޓާ ޓެރަރިޒަމް ޔުނިޓާ، ޔޫއެންޑީޕީ އަދި ޖަޕާނުގެ ގުޅިގެން ކުރި ދިރާސާއެކެެވެ.\n"ރާއްޖޭގެ ޒުވާނުންނަކީ އެމީހުން އިޚްތިޔާރު ކުރާ ކޮންމެ ދާއިރާއަކުންވެސް ހާސިލްކުރެވެން އޮތް އެންމެ މަތީ ފަންތިއަށް ވާސިލްވުމުގެ ޤާބިލްކަން ލިބިފައިވާ ބައެއް. މުޖުތަމަޢުގައި ހުރި މައްސަލަތަކުން އަރައިގަނެވޭނެ އަލިމަގެއް ފެންނާނެކަމުގެ އުންމީދު އޮތްކަން ޒުވާނުން ޤަބޫލުކުރާކަން މި ދިރާސާއިން ހާމަވެއްޖެ،" މާރިޔާ މިއަދު ވިދާޅުވިއެވެ.\nThe "Youth Vulnerability Assessment in the Maldives" launched today, is an extensive research conducted by @NCTCMaldives & @UNDPMaldives with support from @MofaJapan_en, to better understand the root causes & vulnerabilities leading Maldivian youth to violent extremism. pic.twitter.com/Hk3q1QLmnB\n— UNDP Maldives (@UNDPMaldives) July 11, 2019\nއެމްއެންޑީއެފުން ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަވަމުން ނެޝަނަލް ކައުންޓަރ ޓެރަރިޒަމް ސެންޓަރުގެ ޑިރެކްޓަރ ޖެނެރަލް ބްރިގޭޑިއަރ ޖެނެރަލް ޒަކަރިއްޔާ މަންސޫރު ވިދާޅުވީ ރާއްޖެއިން އެހެންގައުމުތަކަށް ހަނގުރާމައަށް 61 ދިވެހި ފިރިހެނަކު ގޮސްފައިވާކަމުގެ މައުލޫމާތު ލިބިފައިވާކަމަށް ވަނީ މިއަހަރުގެ ފެބުރުއަރީ މަހުގެ ތެރޭގައި ވިދާޅުވެފައެވެ.\nސަރުކާރުން މިހެން ބުނި ނަމަވެސް ހަނގުރާމައަށް ގޮސް ތިބި ދިވެހިންގެ އަދަދު މިއައްވުރެ އިތުރު ވާނެކަމަށް، ނޫސްތަކުން ބުނެއެވެ.\nމިގޮތުން ރާއްޖެއަކީ "ޓެރަރިސްޓުންގެ ސުވަރުގެއެއް" ކަމަށް ދެއްކުމަށް ޖަރުމަނުގެ ގައުމީ ޓީވީ އޭއާރުޑީގެ ފަރާތުން ބަޔަކު ރާއްޖެ އައިސް ޑޮކިއުމަންޓްރީއެއް ނެގިއވެ.\nޖަރުމަނު ބަހުން އެމީހުން އާއްމުކުރި ޓްރެއިލާގައި ބުނެފައިވަނީ ރާއްޖޭގައި ދީނީ ހައްދުފަހަނަޅައިދިއުން ކަންބޮޑުވާ ދަރަޖައަށް އެބައޮތް ކަމަށެވެ. އަދި ގިނަ އަދަދެއްގެ ދިވެހިން ސީރިއާއަށް ޖިހާދަށް ދާ ކަމަށާއި އެގޮތުން ހަނގުރާމައަށް ގޮސްފައިވާ ދިވެހިންގެ އަދަދު 200އަށް އަރާނެ ކަމަށް ބުނެފައި ވެއެވެ.\nޑޮކިއުމަންޓަރީ އްސަލައިގައި ހަތަރު ނޫސްވެރިން އިމިގްރޭޝަނުން ވަނީ 10 އަހަރަށް 2015 ވަނަ އަހަރު ޑީޕޯޓުކޮށްލާފައެވެ.\nލަންކާއަށް އޭޕްރީލް މަހުގެ 21 ވަނަ ދުވަހު ދިން ހަމަލާއަށްފަހު ލަންކާގެ އަސްކަރިއްޔާއިން ވެސް ބުނެފައި ވަނީ މި ސަރަޙައްދުގެ ޤައުމުތަކަށް ބަލާއިރު، އިސްލާމިކް ސްޓޭޓްސް (އައިސިސް) ގުޅިގެން، ސިރިއާއަށް ހަނގުރާމައަށްދާ ދިވެހިން ގިނަ ކަމަށެވެ.\nހަނގުރާމައަށް ގެންދިޔަ އަންހެނުންނާ ކުޑަކުދިން ހާލުގަ ޖެހިފަ:\nސީރިއާއާއި އިރާގު ގުޅޭ ބޯޑަރު ކައިރީގައި ހުން "އަލް ހަވުލް" ކޭމްޕުގައި ދިވެހި އެތައް އަންހެނުންނަކާ ކުޑަކުދިންނެއް ވަނީ ހާލުގަ ޖެހިފައެވެ.\nއެމީހުން ހާލުގަ ޖެހިފައިވަނީ އެމެރިކާ ކޯލިޝަނުން އިސްލާމިކް ސްޓޭޓު ސީރިއާގައި ބަލިކުރުމުންނެވެ.\nއެ ކޭމްޕުގައި 50 ވަރަކަށް ދިވެހި އަންހެނުންނާ ކުޑަކުދިން އެބަތިއްބެވެ. ނަމަވެސް އެމީހުންގެ ޖުމްލަ އަދަދު ސާފުކުރަން ދިވެހި ސަރުކާރަށްވެސް ވަނީ ދަތިވެފައެވެ.\nއެނެމް ފަހުން ނޫސްވެރިނާ ވާހަކަ ދައްކަވަމުން ރައީސުލްޖުމްހޫރިއްޔާ އިބްރާހިމް މުހައްމަދު ސާލިހު ވިދާޅުވެފައިވަނީ ސީރިއާގައި ކޭމްޕުގައި ހާލުގައި ޖެހިފައި ތިބި މީހުން ރާއްޖެ ގައުމަށް ޔޫއެން އެޗްއާރުއާއި ގުޅިގެން މަސައްކަތް ކުރަމުން އަންނަކަމަށެވެ.\nއަދި އެމީހުން ރާއްޖެ ގެނެސް ރިހިބިލިޓޭޓް ކުރާނެ ސެންޓަރެއް އެޅުމުގެ މަސައްކަތް ސަރުކާރުން އަންނީ ކުރަމުންނެވެ.


މައިނޯރިޓީ ލީޑަރު އެއްބަސްނުވުމުން ޤާނޫނީ ހުސްކަމަކަށް ދިއުމާ ދިމާލަށް މައިނޯރިޓީ ލީޑަރު އެއްބަސްނުވުމުން ޤާނޫނީ ހުސްކަމަކަށް ދިއުމާ ދިމާލަށް\nމައިނޯރިޓީ ލީޑަރު އެއްބަސްނުވުމުން ޤާނޫނީ ހުސްކަމަކަށް ދިއުމާ ދިމާލަށް\nމަޖިލީހުގެ މައިނޯރިޓީ ލީޑަރު އަދި އޭދަފުށީ ދާއިރާގެ މެމްބަރު އަޙްމަދު ސަލީމް\nޤާނޫނު އަސާސީ އިސްލާހުކުރުމަށް މުޅި މަޖިލިސް ކޮމިޓީން ފާސްކޮށް ތަޅުމުން ފާސް ކުރުން އަވަސް ކުރުމާ ގުޅޭގޮތުން މައިނޯރިޓީ ލީޑަރު އެއްބަސްނުވުމުން ޤާނޫނު އަސާސީގައިބުނާ ކައުންސިލްތަކުގެ ދައުރު ހަމަވާ ދުވަހުގެ ކުރިން ޤާނޫނު އަސާސީ އިސްލާހު ކުރެވިދާނެކަމާއިމެދު ސުވާލު އުފެދިއްޖެއެވެ.\nލޯކަލް ކައުންސިލް އިންތިޚާބު ބާއްވާ، ކައުންސިލްތަކަށް އަލަށް އިންތިޚާބުކުރެވޭ މެންބަރުން އެމީހުންގެ މަޤާމާއި ހަވާލުވަންދެން މިހާރު މަޤާމުތަކުގައި ތިބި މެންބަރުން އެމީހުންގެ މަޤާމުގައި ދެމިތިބޭނެގޮތަށް ޤާނޫނު އަސާސީއަށް އިސްލާހު ގެނައުމަށް މުޅި މަޖިލީހުގެ ކޮމިޓީން ރޭވަނީ ފާސްކޮށްފައެވެ. މަޖިލީހުގެ ޤަވާއިދު ބުނާގޮތުން ކޮމިޓީން ފާސްކުރާ ރިޕޯޓާ މެދު ބަހުސް ކުރެވޭނީ އެ ރިޕޯޓް ފާސްކޮށް، މެމްބަރުންނަށް ފޮނުވާތާ ތިން ދުވަސް ފަހުންނެވެ. އެ ނޫން ގޮތަކަށް އަމަލު ކުރެވޭނީ މަޖިލީހުގެ މެޖޯރިޓީ ލީޑަރާއި މައިނޯރިޓީ ލީޑަރު އެކަމަށް އެއްބަސްވެވަޑައިގަންނަވާ ނަމައެވެ.\nމަޖިލީހުގެ ރައީސް ވިދާޅުވީ މަޖިލީހުގެ އިދިކޮޅު ލީޑަރާއި ރޭވެސް ވާހަކަ ދެކެވުނުކަމަށާއި، އަދި މިއަދުވެސް3ފަހަރެއްގެ މަތީން ވާހަކަ ދެކެވިފައިވާކަމަށެވެ. ނަމަވެސް އިދިކޮޅު ލީޑަރު މަޖިލީހުގެ ގަވާއިދުގައި ބުނެފައިވާ3ދުވަހުގެ މުއްދަތު ހަމަނުކޮށް ޤާނޫނު އަސާސީއަށް އިސްލާހު ގެނެއުމަށް އެއްބަސްވެފައި ނުވާކަމަށެވެ.\nޤާނޫނު އަސާސީގައި ބުނެފައިވާގޮތުން ޤާނޫނު އަސާސީއަށް އަންނަ މަހުގެ2ވަނަ ދުވަހުގެ ކުރިން އިސްލާހު ނުގެނެވިއްޖެނަމަ ޤާނޫނު އަސާސީގައި ބުނާ ކައުންސިލްތަކުގެ މުއްދަތު ހަމަވާއިރުވެސް ޤާނޫނީ ހައްލެއް ނުގެނެވި ޤާނޫނީ ހުސްކަމަކަށްދާނެއެވެ. މަޖިލީހުގެ ގަވާއިދު ބުނާގޮތުން ކޮމިޓީން ހުށަހަޅާ ރިޕޯޓް ފާސްކުރުމަށް ދޭ3ވަނަ ދުވަސް ހަމަވާނީ އަންނަ މަހުގެ2ވަނަ ދުވަހަށެވެ.\nމިހާރު އިންތިޚާބުކޮށްފައިތިބި ކައުންސިލަރުންގެ ދައުރު ދިގު ދަންމާލަން ޤާނޫނު އަސާސީއަށް އިންތިޤާލީ މާއްދާއެއް އިތުރުކޮށް ޤާނޫނުއަސާސީ އިސްލާހުކުރުމަށް ސުޕްރީމް ކޯޓުން ރައްޔިތުންްގެ މަޖިލީހަށް ދެއްވި ލަފަޔާއެކު ރޭ ބޭއްވި މަޖިލީހުގެ ޖަލްސާގައި ޤާނޫނު އަސާސީއަށް5ވަނަ އިސްލާހު ގެނައުމަށް މުޅި މަޖިލިސް ކޮމިޓީން ފާސްކޮށްފައިވަނީ ޖަލްސާގައި ބައިވެރިވެ ވަޑައިގެންނެވި މެމްބަރުންގެ ތެރެއިން 63 މެމްބަރުންގެ ތާއީދާއެކުއެވެ.\nސުޕްރީމް ކޯޓުގެ ލަފައެއް މިމައްސަލައިގަ ހޯދުމަށް ޤަރާރެއް ހުށައެޅުއްވީ ހަނިމާދޫ ދާއިރާގެ މެންބަރު ޢަބްދުލްޣަފޫރު މޫސާއެވެ. މެންބަރު ޣަފޫރު ވިދާޅުވީ ޤާނޫނު އަސާސީ އިސްލާހު ކުރެއްވުމާމެދު އެމްޑީޕީގެ ޕާލިމަންޓްރީ ގްރޫޕްގެ މެމްބަރުންގެ މެދުގައިވެސް ޚިޔާލުތަފާތުވުންތަކެއް ހުރިކަމަށެވެ. އެހެންނަމަވެސް މިމައްސަލައަކީ ޚިޔާލުތަފާތުވެ، ބަހުސްކުރެވި ރައްޔިތުންގެ ނިންމުމާ އެއްގޮތަށް ނިމެންޖެހޭ މައްސަލައެއްކަމަށް ޣަފޫރު ވަނީ ވިދާޅުވެފައެވެ.


galehiri: މަންތިރި ނުވާ މަނާ\nމަންތިރި ނުވާ މަނާ\nމުޅި ދުނިޔޭގައި ވެސް ސިޔާސީ ކަންކަމުގައި އުޅޭ ފަރާތްތަކުގެ ތެރެއިން ސިޔާސީގޮތުން އެނގެންޖެހޭ ފަންނީ މަޢުލޫމާތު އުނގެނެނީ ވަރަށް ވެސް މަދު ބައެކެވެ. ފަންނީ މަޢުލޫމާތުގެ އިތުރުން، އެނގެންޖެހޭ އަސާސީ މަޢުލޫމާތު ވެސް އުނގެނެނީ މަދު ބައެކެވެ. އަދި ޚާއްޞަކޮށް ރައްޔިތުން މި ކަންކަމުގެ މަޢުލޫމާތު ހޯދައި އުޅޭލެއް ވަރަށްވެސް ކުޑަ އެވެ. ސިޔާސީ ކަންކަން ނޭނގުން ނުވަތަ "ސިޔާސީ ކޮށިކަމާއި" ބެހޭގޮތުން 2006 ވަނަ އަހަރު އެމެރިކާގެ ކްރިޓިކަލް ރިވިއު ފައުންޑޭޝަން އިން ކުރި ދިރާސާއެއްގައި ބުނަނީ ސިޔާސީ ކަންކަމުގައި އުޅޭ ގިނަ ބަޔަކަށް ސިޔާސަތުތަކާއި ބެހޭ މަޢުލޫމާތު ނޭނގޭ ކަމަށެވެ. އަދި އެކަން ހޯދާ ބަލަން މަސައްކަތްކުރަނީ ވަރަށް މަދުބައެއް ކަމަށެވެ. އަދި ހަމަ އެހެންމެ އެކަން ދަންނަ މީހުންގެ ތެރެއިން ވޯޓު ދިނުމުގައި އެކަންކަމަށް ވިސްނަނީ ވެސް ވަރަށްމަދު ބައެއް ކަމަށެވެ. ކަން މިހެން އޮތްއިރު މި ރިޕޯޓުގައި ފާހަގަ ކޮށްފައިވާ އަނެއް މުހިއްމުކަމަކީ ސިޔާސީ ކަންކަމުގައި ޙަރަކާތްތެރިވާ މީހުން ސިޔާސީ ގޮތުން އުނގެނެންޖެހޭ ކަންކަން އޮޅުންފިލުވަން ނުވަތަ އެނގެން ވެސް ބޭނުން ނުވާކަމެވެ.\nދިވެހިރާއްޖޭގައި ވެސް މިކަން ވަރަށްބޮޑަށް ފާހަގަ ކުރެވެ އެވެ. ދައުލަތުގެ ބާރުތައް ބެހިގެން އަންނަނީ ކޮންގޮތަކަށް ކަމާއި އެ ބާރުތަކުގައި ހިމެނޭ ގުނަވަންތަކާއި އެހެނިހެން ކަންކަން ބެހިގެން ދަނީ ކޮންގޮތަކަށް ކަން ޚުދު މި ކަންކަމުގައި އުޅޭ ގިނަ މީހުންނަށް ވެސް ނޭނގެ އެވެ. ޚާއްޞަކޮށް ޑިމޮކްރަސީ އެއްގައި ރައްޔިތުންގެ އެންމެހާ ކަންކަން ރައްޔިތުންގެ ކިބައިން ނިންމަން ޖެހޭއިރު އެ ކަންކަން ކުރުމަށް ކަނޑައަޅާފައި ތިބޭ ބައެއް މަންދޫބުންނަށް ސިޔާސީ ގޮތުންނާއި އަދި ސިޔާސީ ދާއިރާގައި އުޅުއްވުމަށް ބޭނުންވާ އެހެން އަސާސީ ކަންކަން ވެސް ނޭނގޭކަން ހިތާމައާއި އެކީ ފާހަގަކޮށްލަން ޖެހެ އެވެ.\n"ޕޮލިޓިކަލް އެކްޓްވިސްޓުން" ނާއި "ޕޮލިޓިކަލް ޕްލެޔާސް" މިއީ ތަފާތު ދެ ބައެކެވެ. ނަމަވެސް އަޅުގަނޑުމެންނަށް ގިނަ ފަހަރު ފެނިގެންދަނީ އެކްޓްވިސްޓުން ޕްލެޔާސް ގޮތުގައި އުޅޭ ތަނެވެ. އެއީ މަނައެއް، މަންތިރި ނުވަނީސް މުޅި ބޯޑުގައި ތެޅި ބޭލުމެވެ. ތެދެކެވެ! ބަލަން ތިބޭ މީހުންނަށް ކުޅީގެ ޤަވާޢިދު ނޭގެންޏާ، ޚާއްޞަކޮށް ކުޑަ ކުޅިއެއް ބޯޑުގައި ކަންކުއްޗަށާއި އަރި-ހުރަހަށް ދުވަންޏާ ކަމުގޮސްދާނެ އެވެ.\nމަޢުލޫމާތާއި ޢިލްމާއި ތަފާތު:\nމިއަދަކީ މަޢުލޫމާތުގެ ޒަމާނެވެ. ނަމަވެސް މާޢުލޫމާތު ހުރެފައި އެއްވެސް ޢިލްމެއް ނެތިއްޔާ އެ މަޢުލޫމާތު ތިމާގެ ޒަމީރު ދެކޭނީ ބައެއްފަހަރު އެއްވެސް އަސްލެއްނެތް އެއްޗެއްގޮތުގަ އެވެ. އަޅުގަނޑުމެންނަށް މިއަދު މި ފެންނަނީ މުޅިން ވެސް ޚަބަރުތަކުގެ ސުރުޚީ ކިޔައިގެން ސިޔާސީ ޕޯޑިއަމްތަކަށް އަރައި ތިބެ އިޖްތިމާޢީ ރައްކާތެރިކަމާއި، އިޤްތިޞާދީ ދުޅަހެޔޮކަމާއި، ސިއްޙީ ސިޔާސަތާއި، ތަޢުލީމީ އޮނިގަނޑާއި އަދި މިނޫން ވެސް ފަންނީ އެތައް ކަމަކާއި ބެހޭ ގޮތުން ދެތިން ޖުމްލަ ބުނެފައި އަނެއް ހަ ޖުމްލައިގައި ހެއްދެވި ނުހެއްދެވިއަށް ގޮވައި ހަދާ ތަނެވެ. މިހެން މި ދިމާވަނީ ސިޔާސީ ކަންކަމުގައި އުޅޭ ގިނަ ފަރާތްތަކަކީ ޢިލްމީގޮތުން ކަންކަން އެހާ ބަލަން ބޭނުން ނުވާ، ނަމަވެސް ސިޔާސީ ގޮތުން ޙަރަކާތްތެރި ވާން ބޭނުންވާ ފަރާތްތަކަށްވާތީ އެވެ.\nމިހެން ދެންނެވިއަސް ސިޔާސީ ޕާޓީތަކުގެ އިސްސަފުގައި އަދި އެނޫން ވެސް ގޮތްގޮތަށް ޢިލްމީ ބޭފުޅުން އެ ބޭފުޅެއްގެ ދާއިރާއިން ކަންކަން ރާވާ ހިންގާކަން ފާހަގަ ކޮށްލެވެ އެވެ. ނަމަވެސް މިކަންކަން އޭގެ ތަޢައްޞަބުން ގެއްލިގެން ދަނީ މަންތިރި ނުވަނީސް ތެޅިބޭލޭ މަނާތަކުގެ ސަބަބުންނެވެ. މި ދެންނެވި މަނާ ތަކުގެ ސަބަބުން އަޅުގަނޑުމެންގެ މުޅި މުޖްތަމަޢު މިވަނީ ޖާހިލިއްޔަތުގެ ތެރެއަށް ގޮސްފަ އެވެ. ހުރިހާ ކަމެއްގެ އަޞްލު އޮޅުވާލައި ކަރަޕްޝަނާއި ޖަހާލަތާއި އަނިޔާވެރިކަން މިވަނީ މި ކުޑަކުޑަ މުޖްތަމަޢު ތެރޭގައި ނުރައްކާތެރި ދަރަޖައަކަށް ފެތުރިފަ އެވެ. މި މަނާތައް ދަންނަންވީ ކަމަކީ ފަހަރަކު ގޮޅިއަކުން ކުރިއަށް ގޮސް ބޯޑުގެ "އަނެއް" ކޮޅަށް ނުދެވެނީސް މަންތިރި ނުވާނެ ކަމެވެ. ސިޔާސީ ކަންކަމުގައި ނޫނަސް އަދި އެހެން ކަމެއްގައި ވިއަސް، އެ ކަމެއްގެ ފަންނީ ޢިލްމާއި މަޢުލޫމާތު ނުހޯދައި އެ ކަމެއްގެ އެންމެ އިސް ކުންނަށް ދިއުން ބުއްދިވެރިއެއް ނޫނެވެ.\n"ބައެއް ފަހަރު ހުރިހާ އެންމެން މޮޔަހެއްދި ދާނެއެވެ. އަދި ބައެއް މީހުން ހުރިހާ ފަހަރަކު މޮޔަހެއްދި ދާނެ އެވެ. ނަމަވެސް ހުރިހާ އެންމެން ހުރިހާ ފަހަރަކު މޮޔައެއް ނުހެއްދޭނެ އެވެ." މިއީ އެމެރިކާގެ ކުރީގެ ރައީސެއް ކަމަށްވާ އަބްރަހަމް ލިންކަން ވިދާޅުވެފައިވާ ޙިކުމަތްތެރި ވާހަކަފުޅެކެވެ. މަންތިރި ނުވާ މަނާ ތަކަށް މިއީ ފިލާވަޅެއްކަމަށް ބަލަމުން ނިންމާލާނަމެވެ.\nލިޔުއްވީ: ޙަސަން ޢަބުދުﷲ ޙިލްމީ


Male city gai fen beynun kuraa insahtha ithuru vehjje\nބުދަ 22 ޖެނުއަރީ 2020\n1441 ޖުމާދަލްއޫލާ 27\nރާއްޖެ - މާލެ ސިޓީ\nމާލެ ސިޓީގައި ފެން ބޭނުންކުރާ އިންސައްތަ އިތުރުވެއްޖެ\nއިސްކުރު ފެން ބޭނުންކުރާ މިންވަރު ފާއިތުވި ނުވަ އަހަރުގެ ތެރޭގައި 46 އިންސައްތައަށް އިތުރުވެފައިވޭ\nކ. މާލެ 25 މެއި 2019 | ހޮނިހިރު 17:39 2,671\nމާލެސިޓީ - ހައުސިންގް ޑިވެލޮޕްމަންޓް ކޯޕޮރޭޝަން\nމާލެސިޓީގައި ފެން ބޭނުން ކުރާ އިންސައްތަ އިތުރުވެއްޖެއެވެ.\nމާލޭގައި އިސްކުރު ފެން ބޭނުންކުރާ މިންވަރު ފާއިތުވި ނުވަ އަހަރުގެ ތެރޭގައި 46 އިންސައްތައަށް އިތުރުވެފައިވާ ކަމަށް ނެޝަނަލް ބިއުރޯ އޮފް ސްޓެޓިސްޓިކްސްގެ ތަފާސް ހިސާބުތަކުން ދައްކައެވެ.\nދިވެހިރާއްޖޭގެ ފެން ކުންފުނި ކަމަށްވާ އެމްޑަބްލިއުއެސްސީގެ ހިސާބުތަކަށް ބިނާކޮށް ތައްޔާރު ކޮށްފައިވާ ތަފާސް ހިސާބުތަކުގައިވާ ގޮތުގައި 2010 ވަނަ އަހަރު މާލޭގައި ގޭބިސީތަކުންނާއި ވިޔަފާރިތަކުން ބޭނުން ކޮށްފައިވަނީ 24,965 މެޓްރިކް ޓަނުގެ ފެނެވެ.\nމިދިޔަ އަހަރު 36,522 މެޓްރިކް ޓަނުގެ ފެނަށް އެ އަދަދު އުފުލިފައިވާ ކަމަށާއި އެއީ 46 އިންސައްތަ އިތުރު އަދަދެއް ކަމަށް ވެސް ހިސާބުތައް ދައްކައެވެ.\nއެގޮތުން މާލޭގައި މިދިޔަ އަހަރު ފެން ބޭނުން ކޮށްފައިވަނީ 36,522 މެޓްރިކް ޓަނުގެ ފެނެވެ. އަދި 2017 ވަނަ އަހަރު ބޭނުން ކޮށްފައިވަނީ 35,117 މެޓްރިކް ޓަނުގެ ފެނެވެ. މިއީ 2018 ވަނަ އަހަރާ އަޅާބަލާއިރު ހަތަރު ޕަސެންޓުގެ އިތުރުވުމެކެވެ.\nމީގެ އިތުރުން ވިޔަފާރިތަކުން 2010 ވަނަ އަހަރު 2,027 މެޓްރިކްޓަނުގެ ފެން ބޭނުންކޮށްފައިވާއިރު 2018 ވަނަ އަހަރު ނިމުނުއިރު ބޭނުން ކޮށްފައިވަނީ 4,105 މެޓްރިކް ޓަނުގެ ފެނެވެ.\nމާލޭގެ ގޭބީސީތަކުން ފެން ބޭނުންކޮށްފައިވާ އަދަދު ވެސް ވަނީ އިތުރުވެފައެވެ. އެގޮތުން 2010 ވަނަ އަހަރު ގޭބީސީ ތަކުން 22,389 މެޓްރިކް ޓަނުގެ ފެން ބޭނުންކޮށްފއިވާއިރު މިދިޔަ އަހަރު ނިމުނުއިރު އެ އަދަދު ވަނީ 31,773 މެޓްރިކް ޓަނަށް އިތުރުވެފައެވެ.\nއަމީތާބާއި އިމްރާން ހާޝްމީ ފެނިގެންދާ ''ޗެހެރޭ'' ރިލީޒްކުރާ ތާރިހު ފަސްކޮށްފި\nވަރުންގެ ކައިވެންޏާ ބެހޭ ގޮތުން ދެކެވޭ ވާހަކަތައް، ބައްޕަ ދަވަން ދޮގުކޮށްފި\n15 އަހަރުގެ ކުއްޖަކު ކޯޓުން ބޭރުގައި ކައިވެނިކުރި މައްސަލަ އެއް\nމިއަހަރު ނިމިގެންދާއިރު 50 ދަނޑުގެ މަސައްކަތް ނިންމާލެވޭނެ: މިނިސްޓަރ މަހްލޫފް\nގައުމީ 19 އަހަރުން ދަށުގެ ޓީމު ބަލިކޮށް ޖޭޖޭއިން ދެވަނަ ބުރަށް ދިޔުމުގެ އުންމީދު އާކޮށްފި\nފަނޑިޔާރުގެއަށް ގެނައި ބަދަލުތަކުގެ އަސަރު ފެންނަށް ފަށައިފި: މަސްތޫރު ހުސްނީ\nގުރައިދޫ ކައުންސިލްގެ މާލީ މުއާމަލާތްތައް ސައްހައެއް ނޫން: އޮޑިޓް\nވިލިމާލެ ސަރަހައްދުގައި ގާއިމުކުރެވޭ ބްރިޖްގެ މަސައްކަތް ބާރު ސްޕީޑްގައި ކުރިއަށްދޭ!\nސަރުކާރު ނުވެއްޓި އޮންނަނީ ކޯލިޝަންގެ ސަބަބުން: އާދަމް ޝަރީފް


"DEFAULT CAMERA" in nagaa photo gai Date and Time auto in jahaalan beynuntha?\nޑީފޯލްޓް ކެމެރާއިން ނަގާ ފޮޓޯގައި ޑޭޓް ، ޓައިމް އަދި ސިގްނޭޗަރ އޮޓޯއިން ޖަހާލަންބޭނުންތަ؟\nވަރަށް ގިނަމީހުންނަކީ ހަމަ ފެންނަހާ އެއްޗެއްގެ ފޮޓޯ ނެގުމަށްފަހު އެފްބީއަށް ނުވަތަ އިންސްޓަގްރާމް އަށް ނުވަތަ އެހެންވެސް ސޯޝަލް މީޑިއާއަކަށް ވަގުތުން އަޕްލޯޑް ކޮށްލާ މީހުންނެވެ. މިއީ އެފޮޓޯތައް ފަހަށް ރައްކާކޮށްލުމަށްޓަކައިވެސް ބައެއް މީހުން ކުރާކަމެކެވެ. މިގޮތަށް ސްމާޓްފޯނުން ނަގާ ފޮޓޯގައި ފޮޓޯނަގާ ޑޭޓާއި، ގަޑިއާއި އަދި ސިގްނޭޗަރ ޖަހާލުމަކީ ފަހުން މިފޮޓޯތައް ބަލާއިރު ތާރީޚީ ގޮތުން ވަރަށް ދުރު ހަދާންތައް ގެނެސްދޭނެ ހިތްގައިމު ކަމެކެވެ.\nސެމްސަންގ ނުވަތަ އެހެން ބްރޭންޑްތަކުގެ ސްމާޓް ފޯނުތަކުގައި ހުންނަ ޑީފޯލްޓް ކެމެރާގައި މީގެ ކުރިން އޮޓޮމެޓިކް ޓައިމްސްޓޭމްޕް ޖެހެން ނެތަސް މިއަދު މިއޮތީ އެކަމަށް އެންމެ އަކަށީގެންވާ ޙައްލު ލިބިފައެވެ. އެންޑްރޮއިޑްގެ ސްމާޓްފޯނުތައް ގެންގުޅޭ ފަރާތައް ވަރަށް އުފާވާނެ އާ އެޕެއް މިއޮތީ އުފައްދާފައެވެ.\nއޮޓޯ ސްޓޭމްޕަރ އެޕް ފޯނަށް އިންސްޓޯލް ކޮށްލުމުން ކުރިން މިދެންނެވި ފީޗަރސްތައް ތިބާގެ ފޯނުގެ ޑީފޯލްޓް ކެމެރާގައި ހުންނާނެއެވެ. އޮޓޯ ސްޓޭމްޕަރ އަކީ އެކަމަށް ޚާއްޞަކޮށްގެން އުފައްދާފައިވާ އެޕްލިކޭޝަނެކެވެ. މިއެޕްލިކޭޝަންގެ ފްރީ ވާރޝަން މިހާރު ޕްލޭސްޓޯރުން ހިލޭ ލިބެން އެބަހުއްޓެވެ. މީގެ ޕްރޯވާރޝަންވެސް ލިބެން ހުންނައިރު އެންމެ ފުރިހަމަ ފީޗަރސްތަކާއެކު ހިތްގައިމު ކަމާއެކު ބޭނުން ކޮށްލެވޭނީ ޕްރޯވާރޝަން އިންނެވެ.\nއޮޓޯ ސްޓޭމްޕަރ މިއަހަރުގެ ޖުލައިގައި ތަޢާރަފްވެފައިވާއިރު މި އެޕްގައި ގިނަ ފީޗަރސްތަކެއް މިވަނީ ހިމަނާފައެވެ. އެގޮތުން ބޭނުންވާ ފޮޓޯއެއްގައި ޑޭޓް ޖެހުމާއި، ޑޭޓްޖަހަން ބޭނުންނުވާ ފޮޓޯތައް ދޫކޮށްލެވެން ހުރެއެވެ. އެގޮތަށް ސެޓްކުރަން ބޭނުންނަމަ “ސްޓޭމްޕް ޓޮގްލް” އޮން / އޮފް ކޮށްލުމުން ނިމުނީއެވެ.\nސްޓޭމްޕް ފޯމެޓް އެޖެސްޓް ކޮށްލެވެން ހުރެއެވެ. އޭގެ ތެރޭގައި ބޭނުން ޕޮޒިޝަނެއްގައި ބޭންދުމާއި، ބޭނުން ފޮންޓަކަށް ނުވަތަ ސައިޒަކަށް ބަދަލުކޮށްލެވެއެވެ. އަދި ބޭނުންކުލައެއްގައިވެސް ބޭންދޭނެއެވެ. އެކަމަކު އެގޮތަށް ފޮންޓްގެ ކުލައާއި، ވައްތަރުތައް ބަދަލުކުރެވޭނީ ޕްރޯ ވާރޝަން ގައެވެ.\nޔޫސަރ ފްރެންޑްލީ މި އެޕް ބޭނުންކުރާނެގޮތާއި އެކިއެކި ސެޓިންތައް ހަދާނެގޮތް ތިރީގައިވާ ވީޑިއޯ ޕްލޭކޮށްލުމުން ވަރަށް ފަސޭހައިން ނަގައިގަނެވޭނެއެވެ.\nޕްލޭސްޓޯރުން މި އެޕްލިކޭޝަން ޑައުންލޯޑްކޮށްލުމަށް ތިރީގައިވާ ލިންކަން ފިތާލާށެވެ.\nAuto Stamper : Timestamp Camera for Photos – 2017\nއޭ މީތި ސަޅި އެނގޭ. ވަރަށް ފައްކާ. ވަރަށް ބޮޑަށް ޝުކުރިއްޔާ.\n5 މަސް 18 ދުވަސް ކުރިން


Majilihuga Modi thagreeru kuravvaanee anna honihiru dhuvahu\nއިންޑިއާގެ ބޮޑު ވަޒީރު ނަރެންދްރަ މޯދީ--\nމަޖިލިހުގައި މޯދީ ތަގުރީރު ކުރައްވާނީ އަންނަ ހޮނިހިރު ދުވަހު\nއިންޑިއާގެ ބޮޑު ވަޒީރު ނަރެންދްރަ މޯދީ ރާއްޖެއަށް ކުރައްވަން ހަމަޖެހިފައިވާ ދަތުރުފުޅުގައި ރައްޔިތުންގެ މަޖިލިހުގައި ތަގްރީރު ކުރައްވާނީ އަންނަ ހޮނިހިރު ދުވަހު ކަމަށް މަޖިލިހުގެ އިދާރާ އިން ބުނެފި އެވެ.\nމަޖިލިހުގައި މިއަދު މެންދުރު ބޭއްވި ނޫސްވެރިންގެ ބައްދަލުވުމުގައި އަމީންއާންމު ފާތިމަތު ނިއުޝާ ވިދާޅުވީ މޯދީ ތަގްރީރް ކުރެއްވުމަށް ހަމަޖެހިފައި ވަނީ ޖޫން 8 ވާ ހޮނިހިރު ދުވަހު އިރުއޮއްސި 06:45 ގައި ކަމަށެވެ.\nއެ ރޭ ބާއްވާ މަޖިލިސް ޖަލްސާގައި ސަރުކާރުގެ މިނިސްޓަރުންނާއި، ބޭރު ގައުމުތަކުގެ ސަފީރުންނާއި އެހެނިހެން އިއްޒަތްތެރިން ބައިވެރިވެ ވަޑައިގަތުމަށް އެދި މަޖިލިހުން ދައުވަތު އަރުވާނެ ކަމަށް ނިއުޝާ ވިދާޅުވި އެވެ.\nމޯދީ ރަސްމީ ދަތުރުފުޅެއްގައި ރާއްޖެ ވަޑައިގަތުމަށް ހަމަޖެހިފައި ވަނީ މިމަހުގެ7އިން 8 އަށެވެ. މިއީ ދެވަނަ ދައުރަކަށް ބޮޑު ވަޒީރު ކަމަށް އިންތިހާބުވެ ވަޑައިގެންނެވި ފަހުން މޯދީ އިންޑިއާއިން ބޭރަށް ކުރައްވާ ފުރަތަމަ ދަތުރުފުޅެވެ.


Ras Online - ފިންލަންޑް ނޭޓޯއާ ގުޅެނީ؛ ރަޝިޔާއިން ބުނަނީ ނަތީޖާ ހިތިވާނެކަމަށް\nފިންލަންޑް ނޭޓޯއާ ގުޅެނީ؛ ރަޝިޔާއިން ބުނަނީ ނަތީޖާ ހިތިވާނެކަމަށް\nއަހުމަދު މަސްނޫމް 12 މޭ 2022 - 21:26\nނޭޓޯއާ ގުޅިއްޖެނަމަ ނަތީޖާ ހިތިވާނެކަމަށް ބުނެ ރަޝިޔާއިން ފިންލަންޑަށް ވަރުގަދަ އިންޒާރެއް ދީފިއެވެ.\nމިހާރުވެސް ޔޫކްރެއިނަށް އަރައި ހަމަލާދެމުންދާ ރަޝިޔާއިން ފިންލެންޑަށް އިންޒާރު ދީފައި މިވަނީ ވަރަށް އަވަހަށް ނޭޓޯއާ ގުޅޭނެކަމަށް ބުނެ ފިންލަންޑުގެ ރައީސް އެސް ނިނިސްޓޯ އާއި ބޮޑުވަޒީރު އެސް. މާރިން ވާހަކަދައްކާފައިވާ ދަނޑިވަޅެއްގައެވެ. އަނެއްކޮޅުން މިއީ ފިންލަންޑުން މީގެކުރިން ގެންގުޅެމުންދިޔަ ވަކި ފަރާތަކަށް ނުޖެހޭ ހާރިޖީ ސިޔާސަތާއިވެސް ދެކޮޅަށް ދެއްކި ވާހަކަތަކެކެވެ.\nފިންލަންޑުގެ ވެރިން ދެއްކެވި ވާހަކަތަކުގެ ސަބަބުން ރަޝިޔާގެ ހާރިޖީ ވުޒާރާއިން ނެރުނު ބަޔާނެއްގައި ވަނީ ނޭޓޯއާ ގުޅިއްޖެނަމަ އެކަމުގެ ސަބަބުން ފިންލަންޑަށް ކުރިމަތިވެދާނެ ކަންކަމުގެ ޒިންމާ ނެގުމަށް ތައްޔާރަށް ތިބުމަށް ބުނެ އިންޒާރުދީފައެވެ. އަދި ރަޝިޔާއާ ބޯޑަރު ހިއްސާކުރާ ފިންލަންޑުން އެފަދަ ނިންމުމެއް ނިންމައިފިނަމަ އެކަމާއި ގުޅިގެން ފިޔަވަޅު އަޅަން ރަޝިޔާއަށް މަޖުބޫރުވާނޭކަމަށްވެސް ބަޔާނުގައިވެއެވެ.\n"ފިންލަންޑުން ނޭޓޯއާ ގުޅިއްޖެނަމަ އުތުރު ޔޫރަޕްގެ ސަރަހައްދުގެ ސަލާމަތާއި ހަމަޖެހުމަށް މުހިއްމު ރަޝިޔާ-ފިންލަންޑުގެ ގުޅުމަށް ވަރަށް ބޮޑު އަސަރެއް ކުރާނެ" ރަޝިޔާގެ ބަޔާނުގައިވެއެވެ.\nKremlin says Finland joining NATO is definite threat to Russia https://t.co/IR7GSssCKd pic.twitter.com/jCYH5kkPLs\nރަޝިޔާއިން ބުނީ ފިންލަންޑުން ނޭޓޯއާ ގުޅިއްޖެނަމަ ރަޝިޔާގެ ސަލާމަތާއި ރައްކާތެރިކަމަށް އަސްކަރީގޮތުންނާއި އެހެނިހެން ގޮތްގޮތުން ފިޔަވަޅު އަޅަން މަޖުބޫރުވާނޭކަމަށެވެ.\nރަޝިޔާއިން ބުނާގޮތުން ފިންލަންޑުން ނޭޓޯއާ ގުޅުމަކީ، މީގެކުރިން ފިންލަންޑާއި ރަޝިޔާއިން ޤާއިމްކޮށްފައިވާ ސުލްހައިގެ މުއާހަދާތަކާއިވެސް ހިލާފު ނިންމުމަކަށްވާނެކަމަށެވެ.\nރަޝިޔާއާއި ފިންލަންޑުން 800 މޭލުގެ ބޯޑަރެއް ހިއްސާކުރާއިރު، ރަޝިޔާއާ ބޯޑަރު ހިއްސާކުރާ އެއްވެސް ޤައުމެއް ނޭޓޯގެ މެމްބަރަކަށްވުމަކީ ރަޝިޔާއިން ރުހޭ ކަމެއް ނޫނެވެ. ރަޝިޔާއިން ޔޫކްރެއިނަށް އަރައިގަނެ، އެޤައުމު ހިފަން މަސައްކަތްކުރާ މައިގަނޑު ސަބަބަކީވެސް ޔޫކްރެއިނުން ނޭޓޯއާ ގުޅެން ކުރި މަސައްކަތެވެ.


Rakkaatheri kamaaieku kaaboathakehi thayyaaru kurumah samaalukan dheynjehey5kameh | Fainu Online\nރައްކާތެރިކަމާއިއެކު ކާބޯތަކެތި ތައްޔާރު ކުރުމަށް ސަމާލުކަންދޭންޖެހޭ5ކަމެއް\nއިބްރާހިމް ފަހީމް9ޖޫން 2020, އަންގާރަ, 19:59\nކާބޯތަކެއްޗަކީ ފަރުވާތެރިކަމާއި ރައްކާތެރިކަމާއިއެކު ބަލަހައްޓަންޖެހޭ ތަކެއްޗެވެ. ދިރިއުޅޭ ގެއާއި ބަދިގެ ސާފުކޮށް ބޭއްވުމަށް ސަމާލުކަން ދޭގޮތަށް ކާބޯތަކެތި ރައްކާތެރިކަމާއިއެކު ބޭނުންކުރުމަށް ސަމާލުކަން ދެނީ ކިތައް މީހުން ހެއްޔެވެ.\nތިރީގައިއެވަނީ ދުޅަހެޔޮ ޞިއްޙަތެއްގައި ތިބުމަށް ރައްކާތެރިކަމާއިއެކު ކާބޯތަކެތި ތައްޔާރު ކުރުމުގައި ޚާއްޞަ ސަމާލުކަމެއް ދޭންޖެހޭ5ކަމެކެވެ.\n1. ތިމާގެ އަތް، ބަދިގެ އަދި ގެންގުޅޭ ތަކެތި ސާފުތާހިރުކޮށް ބެލެހެއްޓުން\n2. ރޯ ކާބޯތަކެއްޗާއި ކައްކާފައިހުންނަ ކާބޯތަކެތި ވަކިކުރުން، ޚާއްޞަކޮށް ރޯ އެއްގަމު މަހާއި ކަނޑުމަސް އެހެން ކާބޯތަކެއްޗާއި ވަކިން ބެހެއްޓުން\n3. ރަނގަޅަށް ރޯފިލަންދެން ކެއްކުން\n4. ރައްކާތެރި ފިނިހޫނުމިނެއްގައި ކާބޯތަކެތި ބެހެއްޓުން\n5. ރައްކާތެރިފެން އަދި ތާޒާ ތަކެތި ބޭނުންކުރުން\nދިވެހިރާއްޖޭގެ އަޑުގެ "އަހާށޭ ބުނާނަން" މިހަފްތާގެ ޕްރޮގްރާމްގައި މެންބަރު އާދަމް ޝަރީފް\nރ. އަތޮޅު ޓީ.އާރ.ސީގެ ފަރާތުން ޕްރޮފެޝަނަލް ޑިވެލޮޕްމަންޓް ސީރީޒްއެއް\nވަޒީފާގެ އިންޓަވިއު ކާމިޔާބު ކުރަނީ ކިހިނެއް! - ޑރ.ޝަހީމްގެ ލެކްޗަރެއް މިއަދު


އޮކްޓޫބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއޮކްޓޫބަރު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nއޮކްޓޫބަރު 2018ގައި މިނިސްޓްރީ އޮފް ޖެންޑަރ އެންޑް ފެމިލީއަށް ޖުމުލަ 208 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 106 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ އޮކްޓޫބަރު މަހު ރިޕޯޓުކޮށްފައިވާ ޖުމުލަ މައްސަލަތަކުގެ 51 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ ޖިންސީ ހާނީއްކައިގެ މައްސަލަތަކެވެ. މި ގޮތުން މި ބާވަތުގެ 36 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން އިހުމާލުވުމުގެ 26 މައްސަލަ، ޖިސްމާނީ ހާނީއްކައިގެ 24 މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ7މައްސަލަ، ނަފްސާނީ ހާނީއްކައިގެ5މައްސަލަ، އެހެން ކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ6މައްސަލަ އަދި އެހެން ކުދިންގެ ފަރާތުން އިންޓަނެޓް މެދުވެރިކޮށް ގަނާލިބުމުގެ2މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ6މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ތަޢުލީމަށް ހުރަސް އެޅުމުގެ3މައްސަލަ، އުފަންވުން ރަޖިސްޓްރީނުކުރުމާ ބެހޭ2މައްސަލަ އަދި އައިޑީކާޑު/ ޕާސްޕޯޓް/ އުފަންދުވަހުގެ ސެޓުފިކެޓު ހޯދުމާ ބެހޭ 1 މައްސަލަ ހިމެނެއެވެ.\nޢާއިލީ 22 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 8 މައްސަލައާއި ކުދިން ބެލުމުގައި ދިމާވާ6މައްސަލަ އަދި ދަރިންގެ ޚަރަދު ދިނުމުގައި ދިމާވާ3މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި ވައްކަންކުރުމުގެ5މައްސަލައާއި، މާރާމާރީ ހިންގުމުގެ 1 މައްސަލަ އަދި މަސްތުވާތަކެތި ގެންގުޅުމުގެ 1 މައްސަލަ ހިމެނެއެވެ.\nމި ފަދަ މައްސަލަތަކުގެ ތެރޭގައި ސްކޫލަށް ދާން ބޭނުންނުވުމުގެ4މައްސަލަ، ގެއިން ނުކުމެގެން ދިޔުމުގެ2މައްސަލަ އަދި ގަނާކުރުމާއި ފުރައްސާރަކުރުމުގެ2މައްސަލަ ހިމެނެއެވެ.\nމި ފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ އެކި ބާވަތުގެ ޖިސްމާނީ އަނިޔާކުރުމުގެ މައްސަލަތަކެވެ. މި ބާވަތުގެ 14 މައްސަލަ މި މުއްދަތުގެ ތެރޭގައި ރިޕޯޓުކޮށްފައިވެއެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ7މައްސަލަ، ބާރާއި ނުފޫޒު ފޯރުވުމުގެ2މައްސަލަ، މާލީ އަދި އިޤްތިޞާދީ ފުދުންތެރިކަން ފޯރުކޮށްދިނުމުގައި ހުރަސްއެޅުމުގެ2މައްސަލަ، ޖިންސީ އަނިޔާގެ2މައްސަލަ، ޖިންސީ ފުރައްސާރަކުރުމުގެ 1 މައްސަލަ އަދި ރޭޕްކުރުމުގެ 1 މައްސަލަ ހިމެނެއެވެ.\nއެއީ ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ7މައްސަލައަކާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ7މައްސަލައެވެ.\nއަމިއްލަ ނަފުސަށް ގެއްލުންދިނުމާ ގުޅޭ 10 މައްސަލަ މިދިޔަ މަހު މިނިސްޓްރީއަށް ރިޕޯޓުކޮށް އެޓެންޑްކޮށްފައިވެއެވެ.\nހުޅުމާލޭގައި ހިންގާ ކުޑަކުދިން ބަލަހައްޓާ މަރުކަޒު ފިޔަވަތީގައި ސެންސަރީ ރޫމެއް ގާއިމުކޮށްފި →\n← އަންހެނުންނަށް ކުރާ އަނިޔާއާ ދެކޮޅަށް ހިންގާ 16 ދުވަހުގެ ހަރަކާތްތައް އިފުތިތާހުކުރުން


Avahah theyo mathivyas , mudhaa agu bodukuraakah nujehey: Redwave\nއަވަހަށް ތެޔޮމަތިވިއަސް، އިމްޕޯޓް މުދާ އަގު ބޮޑުކުރާކަން ނުޖެހޭ: ރެޑްވޭވް\nރެޑްވޭވްގެ ފިހާރައެއް: އެސްޓީއޯއިން ތެޔޮ ބޮޑު ކުރިއަސް މުދަލުގެ އަގު ބޮޑު ކުރަން ނުޖެހޭ ކަމަށް އެ ކުންފުނިން ބުނޭ -- އަވަސް ފޮޓޯ\nއެސްޓީއޯ އިން ދުވާލަކު އެއް ފަހަރު ތެލުގެ އަގަށް ބަދަލު ގެނައި ނަމަވެސް، ރާއްޖެއަށް އިމްޕޯޓް ކުރާ މުދަލުގެ އަގު ބޮޑު ކުރަން ނުޖެހޭ ކަމަށް ރެޑްވޭވުން ބުނެފި އެވެ.\nދުނިޔޭގެ ބާޒާރުގައި ތެލުގެ އަގު 155 ޑޮލަރަށް އުފުލި އިންފްލޭޝަންގެ މައްސަލައިގެ ބިރު ހީވެފައި ވަނިކޮށް، ރާއްޖެ އަށް އެންމެ ގިނައިން މުދާ އެތެރެކުރާ އެއް ކުންފުނި ކަމަށްވާ ރެޑްވޭވް ގްރޫޕުގެ މެނޭޖަރު އަލީ ޝަހީމް (އައްޔު) ވިދާޅުވީ ހަގީގަތަކީ ދުނިޔޭގެ ބާޒާރުގައި ތެލުގެ އަގަށް އަންނަ ބަދަލާއި ރާއްޖެ އަށް އެތެރެކުރާ މުދަލުގެ އަގާ ގުޅުމެއް ނެތް ކަމަށެވެ.\n"އެސްޓީއޯ އިން ތެލުގެ އަގު ބޮޑު ކުރިއޭ ކިޔާފަ ޝެލްފް [ފިހާރައިގެ ރެކް] ތަކުގައި ހުންނަ ކިރު ދަޅުގެ އަގު ބޮޑު ކުރާކަން ނުޖެހޭ. ޑީސަލްގެ އަގަށް އަންނަ ބަދަލުން ބޮޑެށް ނުވާނެ. އެހެންނެއް ނޫން މިސާލަކަށް ކުޅުދުއްފުއްޓަށް ބޯޓުގައި މުދާ އުފުލަން ރަށަށް މުދާ ގެންދާއިރު މި ބޮޑުވީ ތަންކޮޅު ފެނިދާނެ،" އަލީ ވިދާޅުވި އެވެ.\nރާއްޖޭގެ ހޯލްސޭލް / ރީޓެއިލް ބާޒާރަށް އެންމެ ގިނައިން ކާބޯ ތަކެތި ވިއްކާ ކުންފުނީގެ އޮޕަރޭޝަންގައި އެންމެ އިސްކޮށް ހަރަކާތެރިވާ އަލީ ވިދާޅުވި ގޮތުގައި ދުނިޔޭގެ ބާޒާރުގައި މިހާރު އަގަށް އައިސްފައިވާ ބަދަލުގެ ބޮޑުބައެއް ހިއްސާ ކުރަނީ މުދާ އުފުލަން ބޭނުންކުރާ ކޮންޓެއިނާ މޫވް ކުރުމުގައި ހުރި ދަތިތަކެވެ.\n"ކޮވިޑަށްފަހު 1500 ޑޮލަރަށް ހުރި ކޮންޓެއިނަރު 5،000 ޑޮލަރަށް މަތިވި. އެކަމަކު މިހާރު ކޮންމެވެސް ވަރަކަށް ދަށްވެގެން އެބަދޭ. އެހެންވީމަ މިހާރު ބޮޑުވާން ޖެހޭ ވަރަށް މިއޮތީ ބޮޑުވެފަ. ދެން އޮތީ ދަށްވުން،" އަލީ ވިދާޅުވި އެވެ.\nދުނިޔޭގެ ބާޒާރުގައި މުދަލުގެ އަގަށް އެންމެ ބޮޑަށް އަސަރު ކުރާ އެއް ބަހާއަކީ ތެލެވެ. މިހާރު ތެޔޮ ފީފާއެއްގެ އަގު ހުރީ 155 ޑޮލަރަށެވެ. އަދި މިކަމުގެ ސަބަބުން ދުނިޔޭގެ ބާޒާރުގައި މުދަލުގެ އަގު ބޮޑުވާނެ ކަމަށް މާހިރުން ވަނީ ބުނެފަ އެވެ. މިހާރުގެ ހާތަލަށް ބަލާއިރު އެމެރިކާގައި އިންފްލޭޝަން ވަނީ މިދިޔަ އަހަރާ އަޅާބަލާނަމަ 7.5 ޕަސެންޓުގެ އިތުރުވުމެއް އައިސްފަ އެވެ. މިއީ 1982 ގެ ފަހުން މިވަރަށް އިންފްލޭޝަން އުފުލުނު ފުރަތަމަ ފަހަރެވެ.\nރެޑްވޭވްގެ ނަމުގައި އޮޅުވާލައިގެން ފައިސާ ހޯދަނީ\nގޯލްޑް 100 އެވޯޑު ރެޑްވޭވަށް


ޕީޕީއެމްގައި ނަސީރު ނަސްރު ހޯދިއިރު، އެމްޑީޕީގައި ފަސް މުހައްމަދު ގަދަ ހިފުމަކަށް! — Ihavandhoo.com\nޕީޕީއެމްގައި ނަސީރު ނަސްރު ހޯދިއިރު، އެމްޑީޕީގައި ފަސް މުހައްމަދު ގަދަ ހިފުމަކަށް!\n23 ޑިސެމްބަރު 20180ޢަބްދުލްމާނިޢު ޙުސައިން\nފޮޓޯ: މުޙައްމަދު ވިޝާހު / ރަނައުރާގެ\nފެށޭ އަހަރު އޭޕްރީލް މަހު މަޖިލިސް އިންތިޚާބު ބާއްވަވާނެކަން އިލެކްޝަންސް ކޮމިޝަނުން އިއުލާނުކުރައްވާފައިވާއިރު، ރާއްޖޭގެ ސިޔާސީ މަޝްރަހުގައި މި ދުވަސްވަރު އެންމެ ހަރުކޮށް ކުރެވެމުންދާ މަސައްކަތަކީ ޕާޓީތަކުން ވާދަކުރައްވާނެ ދާއިރާތައް ކަނޑައަޅުއްވުމާއި އެ ދާއިރާތަކުގައި ޕާޓީތަކުގެ ޓިކެޓްގައި ކުރިމަތިލައްވާނެ ފަރާތްތައް ކަނޑައެޅުއްވުމުގެ މަސައްކަތެވެ.\nމިގޮތުން އެންމެ ބޮޑު އިދިކޮޅު ޕާޓީ، ޕީޕީއެމުން މި ދިޔަ ހަފްތާގައި އެ ޕާޓީގެ އޮފީހުގައި ބޭއްވެވި ހަފްލާއެއްގައި ވަނީ، އެ ޕާޓީން އިހަވަންދޫ ދާއިރާއަށް ކުރިމަތިލައްވާނެ ކެނޑިޑޭޓަކީ އިހަވަންދޫ ވައިޖެހޭގޭ އަޙްމަދު ނަސީރުކަމަށް ކަމަށް އިއުލާނުކުރައްވައި އެ މަނިކުފާނާ ލިޔުން ހަވާލުކުރައްވާފައެވެ. އަޙްމަދު ނަޞީރަކީ ބޮޑު ވިޔަފާރިވެރި މަހުޖަނެކެވެ.\nޕީޕީއެމް ޓިކެޓް ހޯއްދެވުމަށް އަޙްމަދު ނަޞީރުއާ ވާދަކުރައްވަމުންގެންދެވީ އިހަވަންދޫ އުދަރެސް އަޙްމަދު ޝާފިއުއެވެ. އެނގިފައިވާ ގޮތުގައި އަޙްމަދު ޝާފިއު ވަނީ، އިހަވަންދޫ ދާއިރާއިން ޕީޕީއެމްގެ ޓިކެޓް ދޭނެ ފަރާތެއް ކަނޑައެޅުއްވުމަށް ޕްރައިމަރީއެއް ބޭއްވެވުމަށް ބާރުއަޅުއްވައި މަސައްކަތް ކުރައްވާފައެވެ. ނަމަވެސް ޕްރައިމަރީއަކާ ނުލައި ޕީޕީއެމް އިހަވަންދޫ ދާއިރާގެ ޓިކެޓްގެ މައްޗަށް އަޙްމަދު ނަޞީރު ވަނީ ނަޞްރު ހޯއްދާފައެވެ.\nސަރުކާރު ހިންގެވުމުގައި ބައިވެރިވެވަޑައިގަންނަވާ އެންމެ ބޮޑު ޕާޓީ، އެމްޑީޕީއަށް ބަލާއިރު، އެ ޕާޓީން އިހަވަންދޫ ދާއިރާއަށް ކުރިމަތިކުރައްވާނެ ފަރާތެއް ހޮއްވެވުމަށް ބާއްވަވާ ޕްރައިމަރީގެ ފޯރި މި ދުވަސްކޮޅު ވަނީ ވަރަށް ގަދަވެފައެވެ.\nޕްރައިމަރީއަށް ކުރިމަތިލެއްވުމުގެ ދޮރުކޮޅު މިދިޔަ ބުރާސްފަތި ދުވަހަށް ބަންދުވިއިރު، ކުރިމަތިލައްވާފައި ވަނީ؛ އިހަވަންދޫ ބީޗްވިލާ މުޙައްމަދު ޢަބްދުއްލަޠީފް އާއި، އިހަވަންދޫ ބުލްބުލާގޭ މުޙައްމަދު ޝިފާޢު އާއި، އިހަވަންދޫ އާޒާދީބަހާރު މުޙައްމަދު ފިރާޟު އާއި، އިހަވަންދޫ ރާނާގޭ މުޙައްމަދު ރަޝީދު އަދި އިހަވަންދޫ އުއްސަކުރުގޭ މުޙައްމަދު ޢަބްދުﷲއެވެ.\nމުޙައްމަދު ޢަބްދުއްލަޠީފަކީ ހޮޓެލް އިންޑަސްޓްރީގައި ކުރިން މަސައްކަތް ކުރައްވާފައިވާ ބޭފުޅެކެވެ. އޭގެ ފަހުން މަހަށްވެސް ވަޑައިގެންނެވިއެވެ. މިހާރު އެ ބޭފުޅާއަކީ އިހަވަންދޫ މިސްކިތެއްގެ އިމާމެކެވެ. އިމާމަކަށް ވެވަޑައިގެންނެވުމުގެ ކުރިން މަސައްކަތް ކުރެއްވީ އިހަވަންދޫ އިންޖީނުގޭގައި ޓެކްނީޝަނެއްގެ މަގާމުގައެވެ. މީގެ އިތުރުން އެ ބޭފުޅާއަކީ އެ ބޭފުޅާގެ އާއިލީ ވިޔަފާރި، މަސްދޯނިފަހަރު ބަނދެ މަހަށް ދުއްވުމުގެ ވިޔަފާރީގެ އިސް މޭސްތެރިޔާއެވެ.\nމުޙައްމަދު ޝިފާޢުއަކީ ކުރިން ތަޢުލީމީ ދާއިރާގައި މަސައްކަތް ކުރެއްވި ބޭފުޅެކެވެ. އެ ބޭފުޅާ ވަނީ މުދައްރިސެއްގެ އިތުރުން ސްކޫލެއްގެ ހެޑް އޮފް ސްކޫލްކަން ވެސް ކުރައްވާފައިވާފައެވެ. މިހާރު އެ ބޭފުޅާއަކީ ވިޔަފާރިވެރިއެކެވެ. މާލޭގައި ފިހާރަތަށް ހިންގަވައެވެ. ވިޔަފާރިވެރިއަކަށް ވެވަޑައިގަތުމުގެ ކުރިން މަސައްކަތް ކުރެއްވީ ބޮޑު ކުންފުންޏެއްގެ އިސް މަގާމެއްގައެވެ. އެ ބޭފުޅާއަކީ ވެސް އާއިލީ އޮޑިދޯނިފަހަރު ބަނދެ މަހަށް ދުއްވާ ބޭފުޅެކެވެ.\nމުޙައްމަދު ފިރާޟަކީ ވެސް ތަޢުލީމީ ދާއިރާގައި މަސައްކަތް ކުރައްވާފައިވާ އަދި ކުރައްވަމުން ގެންދަވާ ބޭފުޅެކެވެ. އިހަވަންދޫ ސްކޫލްގައި މުދައްރިސްކަމުން ފެށިގެން އެ ސްކޫލްގެ ޕްރިންސިޕަލްކަމުގެ މަގާމު ފުރުއްވިއެވެ. މިހާރު އެ ބޭފުޅާ މަސައްކަތް ކުރައްވަނީ މަތީ ތަޢުލީމުގެ ދާއިރާގައެވެ. ގިނަ ކޮލެޖުތަކެއްގައި ލެކްޗަރާރއެއްގެ ވަޒީފާ އަދާކުރެއްވިއެވެ. ބޮޑު ކުންފުންޏެއްގެ އިސް މަގާމެއް ވެސް ފުރުއްވިއެވެ. މި ހިނދު، އެ ބޭފުޅާއަކީ ކޮލެޖެއްގެ އެކެޑެމިކް ޑައިރެކްޓަރއެވެ.\nމުޙައްމަދު ރަޝީދަކީ ފެށުނީންސުރެ ސިޔާސީ މަގާމުތައް ފުރުއްވަމުންގެންދަވާ ބޭފުޅެކެވެ. މިގޮތުން އެންމެ ފުރަތަމަ ފުރުއްވީ އިހަވަންދޫ ރަށު އޮފީހަށް އައްޔަނު ކުރެވުނު ކައުންސިލަރުކަމުގެ މަގާމެވެ. އެއަށްފަހު ހއ އަތޮޅު ކައުންސިލަށް އިހަވަންދޫ ދާއިރާއިން ދެ ފަހަރަށް އިންތިޚާބުވެވަޑައިގަތެވެ. މިގޮތުން އަތޮޅު ކައުންސިލްގެ ނައިބު ރައީސްކަމާއި ރައީސްކަން ފުރުއްވާފައިވެއެވެ. މިއަށްފަހު އިހަވަންދޫ ރަށު ކައުންސިލަށް އިންތިޚާބުވެވަޑައިގެން، މި ހިނދު ފުރުއްވަމުން ގެންދަވަނީ ރަށު ކައުންސިލްގެ ރައީސްގެ މަގާމެވެ.\nމުޙައްމަދު ޢަބްދުﷲ ނުވަތަ މުހައްމާއަކީ ކުރިން ފިލްމު އިންޑަސްޓްރީގައި މަސައްކަތް ކުރެއްވި ބޭފުޅެކެވެ. ކޮމީޑިއަންއެއްގެ ގޮތުގައި ރާއްޖެގައި ބޮޑު މަޝްހޫރުކަމެއް ހޯއްދެވިއެވެ. ވިޔަފާރީގެ ގޮތުން ކާމިޔާބު އަދި މޮޅު ފިލްމުތަކެއް ޕްރޮޑިއުސްކުރައްވައި އެ އިންޑަސްޓްރީގެ އެންމެ އުހަށް އެރުއްވިއެވެ. ފިލްމު އެސޯސިއޭޝަންގެ ރައީސްކަން ފުރުއްވިއެވެ. އެ ބޭފުޅާއަކީ މި ހިނދު އިހަވަންދޫ ދާއިރާގެ މަޖިލިސް މެމްބަރެވެ. މަޖިލިހަށް އިންތިޚާބުވެވަޑައިގަތީ ޖޭޕީ ޕީޕީއެމް އެމްޑީއޭ އަދި އަދާލަތު ޕާޓީ ހިމެނޭ ކޯލިޝަން ޓިކެޓެއްގައެވެ.\nޕްރައިމަރީ ބޭއްވެވުމަށް ތާވަލުކުރައްވާފައި ވަނީ މި ފެށޭ ޖެނުއަރީ 18 ވަނަ ދުވަހުއެވެ. ކެމްޕެއިންގެ ފޯރި ނުހަނު ގަދަވެ ރަށު ތެރޭ ހޭލަމޭލަކަން ދަނީ ގަދަވަމުންނެވެ. ވާދަވެރިކަން ދަނީ ބޮޑުވަމުންނެވެ.\nނަޞީރުއާ ވާދަކުރައްވާނީ މި ދެންނެވި ފަސް މުހައްމަދުންކުރެ މުހައްމަދަކެވެ. މީގެ އިތުރުން ޖުމްހޫރީ ޕާޓީގެ ޓިކެޓްގައި ވެސް ބޭފުޅަކު އިންތިޚާބުގައި ވާދަކުރައްވަފާނޭ ކަމުގެ އަޑުތައް ރަށުތެރޭގައި ވަނީ ފެތުރިފައެވެ.


Gaanoonee Ijuraathu Thah Furihama Kohfai Noonee Raees Ehves Fiyavalheh Naalhuhvaane - PPM - Vaguthu\nޤާނޫނީ އިޖުރާއަތުތައް ފުރިހަމަ ކޮށްފައި ނޫނީ ރައީސް އެއްވެސް ފިޔަވަޅެއް ނާޅުއްވާނެ - ޕީޕީއެމް\nރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމަކީ، ޤާނޫނީ އިޖުރާއަތުތައް ފުރިހަމަ ކޮށްފައި ނޫނީ އެއްވެސް ފިޔަވަޅެއް އަޅުއްވާނެ ބޭފުޅެއް ނޫންކަމަށް ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް)ގެ ސެކްރެޓަރީ ޖެނަރަލް އަދި ނިލަންދޫ ދާއިރާގެ މެންބަރު ޑރ.އަބްދުﷲ ހަލީލް ވިދާޅުވެއްޖެއެވެ.\n"ވަގުތަށް" ދެއްވި އިންޓަވިއުއެއްގައި ޑރ.ހަލީލް ވިދާޅުވީ، "ރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމަކީ މިހާތަނަށް އައިއިރުގައި ޤާނޫނީ ގޮތުން ފުރިހަމަކުރަންޖެހޭ އިޖުރާއަތުތައް ފުރިހަމަ ކުރުމުގެ ކުރިއަށް އެއްވެސް ފިޔަވަޅެއް އަޅުއްވާ ބޭފުޅެއް ނޫން" ކަމަށެވެ.\nސަލާމަތީ ބާރުތަކުން ޤާނޫނީ އިމުގެ ބޭރުން ކަންކަން ކުރައްވާކަމަށްބުނެ ސަރުކާރާ އިދިކޮޅު ސިޔާސީ ފަރާތަތަކުން ދައްކާ ވާހަކަތައް ޕީޕީއެމް އިން ގަބޫލު ނުކުރާ ކަމަށާއި، އިދިކޮޅު ފަރާތްތަތަކުން މިކަހަލަ ވާހަކަތައް ދައްކަނީ ސިޔާސީ މަޤްޞަދުތަކެއް ހާސިލުކުރުމުގެ ބޭނުމުގައި ކަމަށް ޑރ.ހަލީލް ވިދާޅުވިއެވެ.\nޕީޕީއެމް އިން އަބަދުވެސް ޤަބޫލުކުރަނީ، ސަލާމަތީ ބާރުތަކަކީ ޤާނޫނުތައް ނަގަހައްޓައި، ރާއްޖޭގައި އަމަން އަމާންކަން ދެމެހެއްޓުމަށް މަސައްކަތްކުރާ ބައެއްގެ ގޮތުގައި ކަމަށާއި، ސަލާމަތީ ބާރުތަކުގެ އެންމެ މަތިވެރި ވާޖިބަކީ ވެސް އެއީކަމަށްވެސް ޑރ.ހަލީލް ވިދާޅުވިއެވެ.\nހަލީލް މިހެން ވިދާޅުފައިމިވަނީ، ޤާނޫނީ އިމުގެ ބޭރުން ސަލާމަތީ ބާރުތަކުން އަމަލު ކުރާކަމަށް އިދިކޮޅު ފަރާތްތަކުން ބުނަމުންދާ ދަނޑިވަޅެއްގައެވެ.\nއިދިކޮޅު އެންމެ ބޮޑު ޕާޓީ، އެމްޑީޕީއަކީ ހުރިހާ ވެރިކަމެއްގައިވެސް، އަދި ވަކިން ހާއްޞަކޮށް ޕީޕީއެމްގެ ވެރިކަމުގައި ޤާނޫނާ ހިލާފް ކަންތައްތަކެއް ކުރައްވާފައި ތިއްބެވި ބޭފުޅުންތަކެއް ހިމެނޭ ޕާޓީއެއް ކަމަށާއި، ދެވަނައަށް އެންމެ ބޮޑު އިދިކޮޅު ޕާޓީ، ޖުމްހޫރީ ޕާޓީއަކީ އެ ޕާޓީގެ ލީޑަރުގެ ހިމާޔަތުގައި މަސައްކަތްކުރާ ޕާޓީއެއްގެ ގޮތުގައި ފާހަގަ ކުރެވޭކަމަށްވެސް ޑރ.ހަލީލް ވިދާޅުވިއެވެ.\nޤައުމުގައި ހަމަ ނުޖެހުން އުފެއްދުމަކީ ގައުމުގެ ކުރިއެރުމާއި، އިޖުތިމާއީ ހަމަޖެހުމަށް އަދި އިޖުތިމާއީ އަދާލަތަށް އެޅިގެންދާ ވަރަށް ބޮޑު ހުރަހެއް ކަމަށް ހަލީލް ވިދާޅުވިއެވެއެވެ. އިތުރަށް އޭނާ ވިދާޅުވީ ޕީޕީއެމް އިން އަބަދުވެސް ގޮވާލަނީ އަމަން އަމާންކަމާއި ހަމަޖެހުމަށް ކަމަށާއި، އިދިކޮޅު ފަރާތްތަތަކުންވެސް ރައްޔިތުންގެ ސަލާމަތާއި ރައްކާތެރިކަމަށް އަދި ދިވެހި ރައްޔިތުންގެ ކުރިއެރުމާއި ލާބަޔަށް މަސައްކަތް ކުރެއްވުން އެދޭ ކަމަށެވެ.\nއިދިކޮޅު ފަރާތްތަކުން މިހާރު ކުރަމުން އެދާ މަސައްކަތްތަކަކީ އެކަމުގެ ސަބަބުން ރައްޔިތުންނަށް ވަރަށް ބޮޑެތި ގެއްލުންތަކެއް ކުރިމަތިވާ ކަންކަމަށްވާއިރު، އިދިކޮޅު ފަރާތްތަކުން މިހާރު ކުރަމުންދާ ކަންކަން މިހާރުން މިހާރަށް ހުއްޓާލުމަށް ހަރުއަޑުން ގޮވާލައްވާކަމަށްވެސް ޕީޕީއެމްގެ ސެކްރެޓަރީ ޖެނަރަލް އަދި ނިލަންދޫ ދާއިރާގެ މެންބަރު ޑރ. އަބްދުﷲ ހަލީލް ވިދާޅުވިއެވެ.\nޑރ.ހަލީލް މިމޭރުމުން ވާހަކަފުޅު ދައްކަވާފައި މިވަނީ، ފެބުރުވަރީ މަހުގެ 1 ވަނަ ދުވަހު ސްޕްރީމް ކޯޓުން ނެރުނު އަމުރަކާއި ގުޅިގެން ޤައުމީ ސަލާމަތަށް ނުރައްކާވާ ހިސާބަށް ކަންކަން ދިއުމާއި އެކު، ރައީސުލް ޖުމްހޫރިއްޔާ ޤައުމުގައި ކުއްލި ނުރައްކަލުގެ ހާލަތު އިއުލާނު ކުރައްވާފައި އަދި ފެބުރުވަރީ 1 ވަނަ ދުވަހުން ފެށިގެން އިދިކޮޅު ފަރާތްތަކުން ޤައުމުގެ އަމަން އަމާންކަމާއި ސުލްހަ މަސްލަސްކަން ނަގާލައި އާންމު ރައްޔިތުންނަށް ދަތިވާފަދަ ގޮތްތަކަށް މުޒާހަރާކޮށް، ބޭރުގެ ފަރާތްތަކުން ރާއްޖެއަރައި ރާއްޖެ ހަމަމަގަށް އެޅުވުމަށް ގޮވާލަމުންދާ ދަނޑިވަޅެއްގައިކަން ފާހަގަ ކޮށްލެވެއެވެ.\nމާޗް 13, 2018 13:27\nއެހެންވެއްޖެ ނަމަ 1 ފެބްތުއަރީ ސްޕްރިމް ކޯޓުން ކުރި ޙުކުމަށް ތަބާވާން ނޫލުއްވަނީ ކީއްވެގެންތޯ!\nރައީސް ޔާމީން މަޅިއެއްގައި ބެއްދޭ ވަރަށްވުރެ މާހުޝިޔާރުވާނެ. ޤާނޫނަށްފައްތަވައިގެން ނޫންގޮތަކަށް ކަމެއް ނުނިންމަވާނެ. ހިނދުހިނދުކޮޅު އަންނަ ބޭފުޅެއްނޫން. އަބަދަު ހުންނަވާނީ ހަމަހޭފުޅުގައި.\nމާޗް 13, 2018 16:37\nލަދިހަޔާތެއްނެތަސް ތިޔައީ ބޮޑުވަރު. ގާނޫނީ އިޖްރާއަށް ފުރިހަމަ ކުރާނީ ކޮންގޮތަކަށް ގާނޫނު އަސާސީ ހިލާފްކަންކަން ކުރަމުން. ރައީސް ޔާމިން އަދި ރައްޔިތުން މަޖްލިސްގެ ހުރިހާ މެމްބަރުން އިސްތިއުފާ ދިނުމަށް ގޮވާލަން. މި ސަރުކާރު ގެ ގާނޫނީ ހައިސިއްޔަތުވަނީ ގެއްލިފައި.\nމާޗް 13, 2018 18:55\nރައީސް ޔާމީން އަކީ ގަވްމު ދުށް އެންމެ ހިކުމަތްތެރި ރައީސް ގަޓް ރައީސް އިދިކޮޅޭމެން ދުވާލަކު ތިންފަހަރުވެރިކަމުން ވަށްޓާރައީސް...ދެން ލަލަލާ............\nމާޗް 13, 2018 19:14\nފްރީޑަމް އޭ ކިޔައިގެން ތިޔަ އުޅެނީ ގަމާރެއްތަ ވާނުވާ އެނގޭތަ؟ ފެބްރުއަރީ 1 ގަ ޤާސިމް ބުނެގެން ކުރި ޙުކުމުގެ ޞައްޙަ ކަމެއް މިހާރަކު ނެތޭ މޮޔަޔާ\nމާޗް 13, 2018 19:24


Hussain Rasheedbeah Takai 1 Dhuvasge Namugai Haassa Harakaatheh — Ihavandhoo.com\nޙުސައިން ރަޝީދުބެއަށްޓަކައި 1 ދުވަސްގެ ނަމުގައި ޙާއްސަ ހަރަކާތެއް\n28 ޑިސެމްބަރު 20200އިބްރާހިމް ނަޝީދު\nހިލޭ ސާބަހަށް މަސައްކަތްކުރާ އިހަވަންދޫގެ3ޖަމްޢިއްޔާ ކަމަށްވާ ހިޔާ ފައުންޑޭޝަން، އިހަވަންދޫ މަސްވެރިންގެ ގުޅުން (އިމަގު) އަދި ކުލަބު ޕޯލްސްޓަރ ގުޅިގެން "ޙުސައިން ރަޝީދުބެއަށްޓަކައި 1 ދުވަސް"ގެ ނަމުގައި ޙާއްސަ ހަރަކާތެއް މާލެ ސަރަޙައްދުގައި ކުރިއަށްގެންދަން ތައްޔާރުވެއްޖެ އެވެ.\nކިޑްނީ ފެއިލްވެ، ކިޑުނީ ޓުރާންސްޕުލާންޓު ހެދުމަށްޓަކައި ތައްޔާރުވަމުން އަންނަ ހއ. އިހަވަންދޫ، ނަސްފަރު ޙުސައިން ރަޝީދުއަށް އެހީތެރިވުމުގެ ގޮތުން ކުރިއަށް ގެންދާ މި ހަރަކާތް އޮންނާނީ 2021 ޖަނަވަރީ 01 (ހުކުރު) ދުވަހު ހެނދުނު 7:30 އިން 10:30 އަދި ހަވީރު 16:00 އިން 18:00 އަށް ކަމަށް ހިޔާ ފައުންޑޭޝަނުން މަޢުލޫމާތު ދެއެވެ.\nމި ޙަރަކާތުގެ ތެރެއިން މާލެ ސަރަހައްދުގެ ހަ ތަނެއްގައި ފަންޑު ފޮށި ބެހެއްޓުމަށް ހަމަޖެހިފައިވާ ކަމަށާއި މި ހަރަކާތުގައި ޢަމަލީ ގޮތުން ބައިވެރިވާން ބޭނުންފުޅުވާ ފަރާތްތަކުން އެކަމަށް އެދޭ ފޯމު ފުރާލަ ދެއްވުމަށް ފައުންޑޭޝަނުން ވަނީ އެދިފައެވެ.\nމި ހަރަކާތުގައި ފަންޑު ފޮށި ބެހެއްޓުމަށް ހަމަޖެހިފައިވަނީ ކާނިވާ ސަރަޙައްދު، މާރުކޭޓް ސަރަޙައްދު، ވިލިގިލީ ފެރީ ޓަރމިނަލް، ހުޅުމާލެ ބީޗް ސަރަޙައްދުގެ އިތުރުން ރަސްފަންނު އަދި ކޭ.އެފް.ސީ އޭޓީއެމް ކައިރީގައެވެ.


July mahu Airport hulhuvaane: Raees\nޖުލައި މަހު އެއާޕޯޓް ހުޅުވާލަނީ\nވީއައިއޭ ޕާކްކޮށްފައިވާ ފްލައިޓްތަކެއް: ޖުލައި މަހުގެ ތެރޭގައި އެއާޕޯޓް ހުޅުވާލާނެ ކަމަށް ރައީސް ވިދާޅުވި --\nއަންނަ ޖުލައި މަހުގެ ތެރޭގައި، ވެލާނާ އިންޓާނޭޝަނަލް އެއާޕޯޓް، ބައިނަލްއަގްވާމީ ދަތުރުތަކަށް ހުޅުވާލަން ނިންމާފައިވާ ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެ އެވެ.\nކޮވިޑްގެ ބަލިމަޑުކަމާއި ގުޅިގެން ރާއްޖޭގެ ބޯޑަރު ބަންދުކުރީ މާޗް މަހުގެ 27 ވަނަ ދުވަހުއެވެ. އެއާއެކު ރާއްޖޭގެ ފަތުރުވެރިކަން ވަނީ ހުއްޓިފައެވެ.\nމިރޭ ގައުމާ މުހާތަބުކުރައްވާ ވާހަކަފުޅު ދައްކަވަމުން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވީ ކޮވިޑް-19ގެ ހާލަތު އިތުރަށް ގޯސްނުވާނަމަ ޖުލައި މަހުގެ ތެރޭގައި، ވެލާނާ އިންޓާނޭޝަނަލް އެއާޕޯޓް، ބައިނަލްއަގްވާމީ ދަތުރުތަކަށް ހުޅުވާލަން ނިންމާފައިވާ ކަމަށެވެ. އަދި ރިސޯޓްތައް ހުޅުވުމުގެ ހުއްދަވެސް ދިނުމަށް ނިންމާފައިވާ ކަމަށެވެ.\n"މި ލުއިތަކާއެކު، ރާއްޖޭގައި ކޯވިޑް-19ގެ ހާލަތު އިތުރަށް ގޯސްނުވެ، ރަނގަޅަށް ދާނަމަ، އިރާދަކުރެއްވިއްޔާ އަންނަ ޖުލައި މަހުގެ ތެރޭގައި، ވެލާނާ އިންޓަރނޭޝަނަލް އެއާޕޯޓް، ބައިނަލްއަގްވާމީ ދަތުރުތަކަށް ހުޅުވާލަން މިހާރު ވަނީ ނިންމާފައި. އޭގެ އިތުރުން، ރިޒޯޓްތައް ހުޅުވުމުގެ ހުއްދަ ދެވޭނެ. މިކަންކަން ކުރާނެ ގޮތުގެ ގައިޑްލައިންތައް، ކަމާ ބެހޭ ދާއިރާތަކުގެ އިރުޝާދާއެކު މިހާރު އަންނަނީ ކަނޑައަޅަމުން." ރައީސް ވިދާޅުވިއެވެ.\nކޮވިޑް-19 ގެ ސަބަބުން ރާއްޖޭގެ ބޯޑަރު ބަންދުކުރުމާއި ގުޅިގެން ފަތުރުވެރިކަން ހުއްޓިފައި އޮތް އޮތުން ނިމުމަކަށް ގެނެސް، އަލުން ފެށުމަށްޓަކައި އެކަމަށް ބޭނުންވާ ފައިނަލް ޕޮލިސީއެއް އެކުލަވާލުމުގެ މަސައްކަތް ޓޫރިޒަމް މިނިސްޓްރީން ވަނީ ފަށާފައެވެ.\nނިއު ނޯމަލްގައި ޓޫރިޒަމް ހުޅުވާލަން ތައްޔާރު ވުމުގެ ގޮތުން ޓޫރިޒަމް މިނިސްޓްރީން ޓޫރިޒަމް ސިނާއަތުގެ ހިޔާލު ހޯދަން "މޯލްޑިވްސް ސޭފް ޓޫރިޒަމް ގައިޑްލައިން" ގެ ނަމުގައި ގައިޑްލައިނެއް ތައްޔާރުކޮށް ސިނާއަތުގައި ހަރަކާތްތެރިވާ ފަރާތްތަކާ ވަނީ ހިއްސާކޮށްފައެވެ.\nމި ދެލިކޮޕީއަށް އިސްލާހު ހުށައެޅުމުގެ ފުުރުސަތު މިމަހުގެ 25 ވަނަ ދުވަހުގެ ނިޔަލަށް ވަނީ ހުޅުވާލާފައެވެ.\nޑްރާފްޓުގައިވާ ގޮތުން އަލުން ހުޅުވާލާއިރު، ރާއްޖެ އަންނަ ޗާޓަރު ފްލައިޓްތަކާއި ޕްރައިވެޓް ޖެޓުތަކުން ބައިލައްކަ ޑޮލަރުގެ ފީއެއް ނަގާނެ އެވެ. މީގެ އިތުރުން ސްޕެޝަލް ޓޫރިސްޓު ސްޕެޝަލް ޓޫރިސްޓު ވިސާ ފީގެ ގޮތުގައި 100 ޑޮލަރުގެ ފީއެއް ޓޫރިސްޓުންގެ އަތުން ނަގާނެ އެވެ. އެ ވިސާ ދެވޭނެ އެންމެ ކުރު މުއްދަތަކީ 14 ދުވަހެވެ.\nމި އުސޫލުގައި ބުނެފައިވާ ގޮތުން ރާއްޖެ އާދެވޭނީ އައުމުގެ ކުރިން ކޮވިޑަށް ޓެސްޓްކޮށް ނަތީޖާ ލިބިގެނެވެ. އަދި ރިސޯޓުތަކަށް ދާއިރު ވެސް ހާއްސަ ފިޔަވަޅު ތަކެއް އަޅަން ޖެހޭނެ އެވެ. އަދި ހިދުމަތް ދޭ ސްޓާފުން މާސްކް އާއި އަންގި ލައްވައިގެން ތިބުމާއި ސޯޝަލް ޑިސްޓެންސިން ބަހައްޓަން ޖެހުން ހިމެނެ އެވެ. އަދި ޓޫރިސްޓުން ދަތުރު ކުރާއިރު ވެސް ކޮންޓްކްޓް ޓްރޭސް ކުރެވޭނެ ގޮތަށް ބަލައްޓަން މަޖުބޫރު ކޮށްފައި ވެއެވެ.\nއަދި ހުރިހާ ސްޓާފުންނަށް ޕާސަނަލް ޕްރޮޓެކްޓިވް އިކްއިޕްމަންޓް (ޕީޕީއީ) ބޭނުން ކުރާނެ ގޮތުގެ ތަމްރީން ދޭން ޖެހެ އެވެ. މީގެ އިތުރުން ރިސޯޓުތަކުގެ ކޮޓަރިތަކުގެ ވަކި އަދަދެއް ހުސްކޮށް ބެހެއްޓުމަށް ވެސް ހުށަހަޅާފައި ވެ އެވެ.\nޓޫރިޒަމް މިނިސްޓްރީގެ މި ގައިޑްލައިންގައިވާ ގޮތުން ޕްރައިވެޓް ޖެޓްތަކާއި ސުޕަ ޔޮޓް ފަހަރަށް ހުޅުވާލަން މަސައްކަތް ކުރަނީ ޖޫން އެއްވަނަ ދުވަހުން ފެށިގެންނެވެ. އަދި ޗާޓަރު ފްލައިޓްތަކާއި ޝެޑިއުލް ފްލައިޓްތަކަށް ޖުލައި އެއްވަނަ ދުވަހު ހުޅުވާލާނެ އެވެ. ގެސްޓްހައުސްތަކަށް ޓޫރިސްޓުން ގެންނަން ޕްލޭން ކޮށްފައިވަނީ އޮގަސްޓް މަހުގެ އެއްވަނަ ދުވަހު އެވެ.\nޓޫރިޒަމް މިނިސްޓްރީން ބުނީ "މޯލްޑިވްސް ސޭފް ޓޫރިޒަމް ގައިޑްލައިން" އާންމުކުރާނީ ފަތުރުވެރިކަމުގެ ސިނާއަތުގައި ހަރަކާތްތެރިވާ ފަރާތްތަކުގެ ހިޔާލާ މަޝްވަރާއަަށްފަހު ކަމަށެވެ.\nރައީސް އިބްރާހިމް މުހައްމަދު ސޯލިހު ވެލާނާ އިންޓަނޭޝަނަލް އެއާޕޯޓް އެމްއޭސީއެލް\nވީއައިއޭގެ ތައްޔާރީތައް ރައީސް ބައްލަވާލައްވައިފި\nއެމްއޭސީއެލްއަށް ސީއީއޯއެއް ހޯދަނީ\nފުރާ މީހުން ތިން ގަޑިއިރު ކުރިން އެއާޕޯޓަށް


Business Center Corporation ge Faraathun 5000 Course eh Hiley | Thiladhun\nބިޒްނަސް ސެންޓަރ ކޯޕަރޭޝަންގެ ފަރާތުން 5000 ފަރާތަކަށް ކޯސް ހިލޭ\nއަލީ އިބްރާހިމް6days ago\nބިޒްނަސް ސެންޓަރ ކޯޕަރޭޝަން ލިމިޓެޑް( ބީ.ސީ.ސީ )ގެ ފަރާތުން އޮންލައިން ކޮން ކިޔަވާދޭ ހިލޭ ކޯސްތަކުގައި ބައިވެރި ވުމުގެ ފުރުޞަތު ހުޅުވާލައިފިއެވެ.\nބިޒްނަސް ސެންޓަރ ކޯޕަރޭޝަން ލިމިޓެޑްގެ ފަރާތުން ނެރެފައިވާ އިޢުލާނެއްގައި ބުނެފައިވަނީ މިނިސްޓްރީ އޮފް އިކޮނޮމިކް ޑިވެލޮޕްމަންޓާއި ބީ.ސީ.ސީ ގުޅިގެން ކުރެވުނު މަސައްކަތްތަކެއްގެ ނަތީޖާއެއްގެ ގޮތުން ބީ.ސީ.ސީ އަށް ވަނީ އެމެރިކާގެ އޮންލައިން ލާނިންގ ޕްލެޓްފޯމެއް ކަމުގައިވާ “ކޮސެރާ” ގެ ވާކްފޯސް ރިކަވަރީ އިނީޝިއޭޓިވްގެ ދަށުން 5000 މީހުންނަށް ތަފާތު އެކިއެކި ޓެކްނިކަލް އަދި ޓެކްނިކަލް ނޫން ދާއިރާތަކުގެ ކުރު ކޯސްތަކަށް ދުނިޔޭގެ ފާހަގަކޮށްލެވޭ ޔުނިވާސިޓީތަކާއި އެފަދަ އެހެނިހެން އިންސްޓިޓިއުޝަންތަކުން6މަސްދުވަހުގެ މުއްދަތަކަށް ކިޔެވޭނެ ކަމަށެވެ.\nމި ކޯސްތަކުގައި ކިޔަވާ ދިނުމަށް ހަމަޖެހިފައިވަނީ6ދާއިރާއަކަށް ބަހާލައިގެން ނެވެ.\nމިކޯސްތަކުގައި ކުރިމަތިލުމުގެ ހަމަ އެކަނި ޝަރުތަކީ އުމުރުން 15 އަހަރު ވެފައި ހުރުމުގެ އިތުރުން އަދި ކޯސް ފުރިހަމަ ކުރުމުން ސެޓްފިކެޓް ހާސިލް ކުރުމުގެ ފުރުސަތުވެސް ލިބިގެން ދާނެ ކަމަށާއި މިއީ ދިވެހިރާއްޖޭގައި ޑައިވާސިފައިޑް ސްކިލް ސެޓެއް ގާއިމު ކުރުމުގެ މަގްސަދުގައާއި ތަފާތު ހުނަރުތަކަށް ޒުވާނުން ޝައުގުވެރިކުރުވުމަށާއި އަދި ކޯވިޑް-19 އަށްފަހު ވަޒީފާގެ ބާޒާރަށް ޒުވާނުން ނުކުންނައިރު އެކަމަށް އެހީތެރިވެދިނުމުގެ ގޮތުން ހިންގޭ ކޯސްތަކެއް ކަމަށް ވެއެވެ.\nމި ސްކީމްގައި ބައިވެރިވާ ފަރާތްތަކުން މިއަދުން ފެށިގެން 31 ޑިސެންބަރު 2020 ވަނަ ދުވަހާއި ހަމައަށް ތަފާތު އެކި އެކި ދާއިރާތަކުގެ ކުރު ކޯސްތަކުގައި އެންރޯލްވެ، ކިޔެވުމަށް ފުރުޞަތު ދެވިގެންދާނެކަމަށެވެ. އެހެން ނަމަވެސް އެންރޯލް ވުމުގެ އެންމެ ފަހުގެ ތާރީހަކީ 30 ސެޕްޓެންބަރ 2020 ކަމަށް އެންގުމުގައިވެއެވެ.\nއިތުރު މައުލޫމާތު ބޭނުންފުޅުވެލައްވާނަމަ training@bcn.mv އަށް އީމެއިލްގެ ޒަރިއްޔާއިން ނުވަތަ ބީ.ސީ.ސީގެ ހޮޓްލައިން 7913535 މެދުވެރިކޮށް ރަސްމީ ކޮންމެ ދުވަހެއްގެ މެންދުރު 12 އިން ހަވީރު4އަށް ގުޅުއްވުން އެފަރާތުން އެދެއެވެ.


Amihla Nafsaa Vaahaka Dhakany "Genius" Meehun - Dhiraasaa - Vaguthu\nއަމިއްލަ ނަފްސާ ވާހަކަ ދައްކަނީ "ޖީނިޔަސް" މީހުން - ދިރާސާ\nއަމިއްލަ ނަފްސާ ވާހަކަ ދައްކާނީ "ޖީނިޔަސް" މީހުންކަމަށް ދިރާސާއަކުން ދައްކާފިއެވެ.\nއަމިއްލަ ނަފްސާ ވާހަކަ ދައްކާނީ "ޖީނިޔަސް" މީހުންކަމަށް ދައްކާފައިވަނީ މަޝްހޫރު ސައިކޮލޮޖިސްޓެއްކަމަށްވާ ގެރީ ކުރި ދިރާސާއެއްގައެވެ. އޭނާ މިދިރާސާ ކުރުމަށްފަހު ބުނެފައިވަނީ އަމިއްލަ ނަފްސާ ވާހަކަ ދައްކާ މީހުންނަށް މީހުން ބުނާ އެއްޗެހި ފަސޭހައިން ނަގައިގަތުގެ ބާރު ލިބޭ ކަމަށާއި އަދި ހަމަ އެހެންމެ މޮޅެތި ޚިޔާލުތަށް މިފަދަ މީހުންނަށް އަންނަ ކަމަށެވެ.\nމިދިރާސާގައި އިތުރަށް ބުނެފައިވަނީ އަމިއްލަ ނަފްސާ ވާހަކަ ދެއްކުމަކީ ތިމާގެ އަމިއްލަ ނަފްސާމެދު އޮންނަ އިތުބާރު ބޮޑުކޮށްދޭ ކަމެއް ކަމަށާއި މިކަން މިހެން ކުރުމުގެ ސަބަބުން ރަނގަޅަށް ވިސްނުމަށް ބާރުއެޅޭކަމަށެވެ.\nސައިންވެރިންގެ ތެރެއިންވެސް ގިނަ ސައިންވެރިންވެސް އަމިއްލަ ނަފްސާއި ވާހަކަ ދައްކާ ކަމަށް ހާމަފައިވާއިރު، މިކަމުންވެސް އަމިއްލަ ނަފްސާ ވާހަކަ ދައްކާ މީހުންނަކީ "ޖީނިއަސް" މީހުންކަމަށް މިދިރާސާގައި ބުނެފައިވެއެވެ. ތާރީޚީ ފޮތްތަށް ބުނާގޮތުން ދުނިޔޭގެ އެންމެ މޮޅު ސައިންސްވެރިޔާކަމަށް ގިނަ ބަޔަކު ޤަބޫލު ކުރާ އެލްބާޓް އެއިސްޓިންއަކީވެސް އަމިއްލަ ނަފްސާ ވާހަކަ ދައްކާ މީހެކެވެ.\nމިދިރާސާގައިބުނެފައިވަނީ އަމިއްލަ ނަފްސާ ވާހަކަ ދެއްކުމުގެ ސަބަބުން ކަންކަން ރަނގަޅަށް ފަހުމްވާ ކަމަށާއި މިކަމުގެ ސަބަބުން ކަމުގެ އެކި މިސްރާބު ދެނެގަތުމަށް ފަސޭހަވާކަމަށެވެ.\nމަމީ އެހެންވިއްޔާ ޖީނިއަސްއެއް.. އެކަމް އެހެންމީހުން ހީކުރަނީ މަ މޮޔަ ގޮވަނީކަމަށް... ބޯހަލާކު\nއޭޕްރީލް 28, 2018 00:39\nތި ބުނީ ހަމަ ރަނގަޅަށް\nއޭޕްރީލް 28, 2018 00:50\nކަލޭ ތީ ދަނޑު ވެރިއެެެެއް ސާފްވެއްޖެ ދޯ!!!!\nއޭޕްރީލް 28, 2018 02:08\nވަރަށް ގިނައިން އަމިއްލަ ނަފްސާ ވާހަކަ ދައްކަން. ޢެކަމަކު އެހެން މީހުން ދައްކާ ވާހަކަ ނަގައިގަތުމުގެ ގާބިލުކަން ކުޑަކަން ފާހަގަވަނީ،\nއޭޕްރީލް 28, 2018 05:35\nޖީނިއަސް ތީ މޮޔައިން ކަމަށް އެހެން މީހުން ގަބޫލުކުރާ ދަރަޖައަށް އެވެރިންގެ ކަންކަން ދިޔާމަ ކިޔާ އެއްޗެއް\nއޭޕްރީލް 28, 2018 09:17\nމިވައްތަރުގެ ގިނަމީހުންނަކީ ދުނިޔޭން މޮޔަވާމީހުންކަން ފާހަގަކުރެވޭ ،، މަމީ ސައިންޓިސްޓެއްނޫ މޮޔަބަލި ބޭބެއެއް ބަލަހައްޓާ މިހެއްކަމުން އެހާވަރު މަށަށްވެސ އެގޭ............\nއޭޕްރީލް 28, 2018 13:32\nކޮބާ ތަމެންނަށް ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް.\nއަދިކިރިޔާ މިއެނގުނީ މަށަކީވެސް ޖީނިއަސްއެއް ކަން.. ވާއު! ފީލް ސޯ ހެޕީ..\nއޭޕްރީލް 28, 2018 16:51\nޔޫއާރ ޔޫއާރ ރިއަލީ ޔޫއާރ. އޮނެސްޓްލީ ޔޫއާރ. ޔޫއާރ އަ ޖީނިއަސް އިން އޯލް ދަވޭ ޔޫއާރ ދަ ވަން ބީ އިން ދަ ވަންސް.\nއޭޕްރީލް 28, 2018 18:32\nތީގެ ޖީނިސް މަގުމަތީގަ ވަތަށްގިނަވާނެ!\nމެއި 2, 2018 19:26\nްްަްެއެކަނި ހުންނަ އިރު ވަރަށް ގިނައިން އަމިއްލަ ނަފްސާ ވަާހަކަ ދެއްކޭ\nބައެއް ފަހަރު ލަދެއްގައި ބެދޭ\nއަދި ކިރިއާ މިއިގުނީ އަޅެުުގަނޑެު ޖީނިއަސްކަން


ޗައިނާ ކަމިންސް 250 ކިލޯގެ ޖަނަރޭޓަރ މޭޖަރ އޯވަރހޯލްކޮށްދޭނެ ފަރާތެއް ހޯދުމަށް\nމިރަށު ރައްޔިތުންގެ އިންޖީނުގޭގައި ބޭނުންކުރަމުންދާ ޗައިނާ ކަމިންސް 250 ކިލޯގެ ޖަނަރޭޓަރ މޭޖަރ އޯވަރހޯލްކޮށްދޭނެ ފަރާތެއް ހޯދުމަށް ބޭނުންވެއްޖެއެވެ.\nމިރަށު ރައްޔިތުންގެ އިންޖީނުގޭގައި ބޭނުންކުރަމުންދާ 250 ކިލޯވޮޓްގެ ޗައިނާ ކަމިންސް ޖަނަރޭޓަރ މޭޖަރ އޯވަރހޯލް ކޮށްދޭނެ ފަރާތެއް ހޯދުމާއި، އަދި ވަކިން މޭޖަރ އޯވަރހޯލް ކިޓެއް ވިއްކާނެ އަގާއި3ހެޑް ވިއްކާނެ އަގު ހޯދުމަށް ބޭނުންވެއްޖެއެވެ. މިކަމަށް ޝައުޤުވެރިވެލައްވާ ފަރާތްތަކުން ތިރީގައި މިދަންނަވާ މަޢުލޫމާތު 28 ޑިސެންބަރު 2015 ހޯމަ ދުވަހުގެ 10:30 ގެ ކުރިން މިކައުންސިލަށް ލިޔުމަކުން ހުށަހެޅުއްވުން އެދެމެވެ. މި މަޢުލޫމާތު މިކައުންސިލުގެ މެއިލް [email protected] އަށް ފޮނުވުމުންވެސް ފުދޭނެއެވެ.\n- ފުރިހަމަ ނަމާއި އެޑްރެސް / ކުންފުންޏެއް ނަމަ ކުންފުނީގެ ނަމާއި އެޑްރެސް\n- އައިޑީކާޑުގެ ނަންބަރު / ކުންފުންޏެއް ނަމަ ކުންފުނީގެ ރަޖިސްޓަރީގެ ނަންބަރު\n- މީރާގެ ރަޖިސްޓަރީ ނަމްބަރ\nއަދި މަތީގައި ދެންނެވިފައިވާ ތާރީޚުގައި މަޢުލޫމާތު ސާފުކުރެއްވުމަށް ގުޅުއްވާނީ ރަސްމީ ދުވަސްތަކުގެ ހެނދުނު 9:00 ން މެންދުރުފަހުގެ 2:00 އަށް މިކައުންސިލުގެ ރައީސް ޢަބުދުއްނާޞިރު ޢަލީ ( ފޯން 9755327 ) އަށެވެ. ފޯނުން މަޢުލޫމާތު ސާފުކުރެއްވިކަމުގައިވިޔަސް މަތީގައި ދެންނެވިފައިވާ މަޢުލޫމާތު ލިޔުމުން ނުފޮނުއްވާ ފަރާތްތަކުގެ އަންދާސީހިސާ ބަލައިނުގަނެވޭނެއެވެ.\nހުށަހަޅާ އަންދާސީހިސާބުތައް ބަލައިގަތުމަށް ހަމަޖެހިފައިވަނީ 30 ޑިސެންބަރު 2015ވާ ބުދަ ދުވަހުގެ 12:30 ގައި މިއިދާރާގައެވެ. ޖަނަރޭޓަރ މޭޖަރ އޯވަރހޯލް ކުރުމަށް އެދި ހުށަހަޅާ އަންދާސީހިސާބު އޮންނަންވާނީ ބަންދުކުރެވިފައިވާ ސިޓީއުރައެއްގައެވެ. މި މަސައްކަތަށް އެދި ހުށަހަޅުއްވާ ސިޓީއުރައިގެ ބޭރުގައި "ޖަނަރޭޓަރ މޭޖަރ އޯވަރހޯލް ކުރުމާއި، ވަކިން މޭޖަރ އޯވަރހޯލް ކިޓެއް ވިއްކުން އަދި3ހެޑް ވިއްކުން " މިހެން ލިޔެފައި އޮންނަންވާނެއެވެ. އަދި މީގެ އިތުރުން އަންދާސީހިސާބު ހުށަހަޅާ ފަރާތުގެ ނަމާއި، އެޑްރެސް އަދި ފޯން ނަންބަރު ސިޓީއުރައިގެ ބޭރުގައި ލިޔެފައި އޮންނަން ވާނެއެވެ.\nތިރީގައި މިވަނީ ޖަނަރޭޓަރާބެހޭ ބައެއް މަޢުލޫމާތު\nމޮޑެލް ނަންބަރު: NTA855-G1A\nސީރިއަލް ނަންބަރު: 15449\nޕީއެލް ނަންބަރު: XK06-205-00409\nހުށަހާޅާ އަންދާސީހިސާބުތަކަށް މާކްސް ދޭނެގޮތް\nހުށަހަޅާ އެންމެ ކުޑަ އަގަށް %70\nމުއްދަތަށް % 10 ( ކުރު މުއްދަތަށް )\nމާލީތަނަވަސް ކަމަށް % 10 (3މަސްނުވާ ބޭންކް ސްޓޭޓްމެންޓް ނުވަތަ ބެންކް ގެރެންޓީ )\nތަޖުރިބާ ( މިފަދަ މަސައްކަތްތައް ކޮށްފައިވާ ތަންތަނުން ދީފައިވާ ލިޔުންތައް)\nއަންދާސީހިސާބާއެކު ތިރީގައި މިދަންނަވާ ލިޔުންތައް ހުށަހަޅަންވާނެއެވެ.\n- އަންދާސީހިސާބު ހުށަހަޅާ ފަރާތުގެ ފުރިހަމަ ނަމާއި އެޑްރެސް ނުވަތަ ކުންފުންޏެއް ނަމަ ކުންފުނީގެ ނަމާއި އެޑްރެސް\n- ހުށަހަޅާ އަންދާސީހިސާބު\n- ކުންފުނީގެ ފަރާތުންނަމަ އެއްބަސްވުމުގައި ސޮއިކުރާނެ ފަރާތުގެ ނަމާއި އެޑްރެސް، އައިޑީ ކާޑުގެ ކޮޕީ.\n- ސޮއިކުރުމުގެ ބާރު ދީފައިވާކަމުގެ ކުންފުނީގެ ލެޓަރހެޑުގައިވާ ލިޔުން (އަސްލު)\n- ކުންފުންޏަކުންނަމަ ކުންފުނީގެ ރަޖިސްޓަރީގެ ކޮޕީ އަދި މީރާގެ ރަޖިސްޓަރީގެ ކޮޕީ\n- ވަކި ފަރުދެއްނަމަ އައިޑީކާޑުގެ ސާފު ކޮޕީއެއް\n- ބޭންކް ސްޓޭޓްމެންޓް ( ތިންމަސްދުވަސް ނުވާ ނުވަތަ ބެންކް ގެރެންޓީ )\n10 ރަބީޢުލްއައްވަލް 1437\nނަންބަރު: (IUL)303/303 /2015/105\nސުންގަޑި: 28 ޑިސެންބަރު 2015 1030


Thulhaadhoo Council ge SG akah Aishath Rasheedha\nތުޅާދޫ ކައުންސިލްގެ އެސްޖީގެ މަގާމަށް އާއިޝަތު ރަޝީދާ\nބ. ތުޅާދޫ ކައުންސިލް އިދާރާގެ ސެކްރެޓަރީ ޖެނެރަލް (އެސްޖީ) ގެ މަގާމަށް އެރަށު ދިލްކުސާގޭ އާއިޝަތު ރަޝީދާ އައްޔަންކޮށްފިއެވެ.\nކައުންސިލް އިދާރާތަކުގެ ސިވިލް ސާވިސްގެ އެންމެ އިސްވެރިޔާ ގޮތުގައި ހަމަޖައްސަން ލާމަރުކަޒީ ގާނޫނުގައި ބުނެފައިވާ ސެކްރެޓަރީ ޖެނެރަލްގެ މަގާމަށް އާއިޝަތު ރަޝީދާ އައްޔަންކޮށްފައިވަނީ މިދިޔަ ހޯމަދުވަހު އެވެ.\nމިއަދު އެސްޖީއަކަށް އައްޔަންކުރެއްވި ޢާއިޝަތު ރަޝީދާވަނީ މާސްޓަރ އޮފް ޓީޗިންގ ދިވެހި ލެންގްވިޖް ފުރިހަމަ ކުރައްވާފައެވެ. އަދި ޕޯސްޓް ގްރެޖުއެޝަން އިން އެޑިޔުކޭޝަންއާއި ބެޗްލަރ އޮފް އާރޓްސް އިން ދިވެހި ލޭންގްވިޖް ކޯސް ވެސް ފުރިހަމަކުރައްވާފައެވެ.\nޢާއިޝަތު ރަޝީދާ މިހާތަނަށް ހުންނެވީ އަލްމަދަރުސަތުލް އަރަބިއްޔަތުލް އިސްލާމިއްޔާގެ އެޑްމިނިސްޓްރޭޓިވް އޮފިސަރުކަމުގެ މަގާމުގައެވެ. މީގެ އިތުރުން އޭނާ ވަނީ ތުޅާދޫ ސްކޫލުގެ އެސިސްޓެންޓް އެޑްމިނިސްޓްރޭޓިވް އޮފިސަރުކަމުގެ މަގާމުގައި ހަ އަހަރު ދުވަސްވަންދެން މަސައްކަތް ކުރައްވާފަ އެވެ.\nކައުންސިލްތަކަށް އެސްޖީން އައްޔަން ކުރަނީ އެ ކައުންސިލެއްގެ ލަފަޔާ އެކު ސީއެސްސީންނެވެ. އެސްޖީގެ މަގާމަށް ކުރިމަތިލާ މީހުންނާ އިންޓަވިއުކުރުމަށް ފަހު 60 ޕަސެންޓަށް ވުރެ މަތިން ޕޮއިންޓް ލިބޭ މީހުންގެ ތެރެއިން، މެރިޓް އުސޫލުން އެންމެ ގާބިލް މީހެއް ކަނޑައަޅައި އެ މީހަކާ ގުޅޭގޮތުން ކައުންސިލްގެ ލަފާ ހޯދަ އެވެ. މަގާމަށް އައްޔަންކުރަނީ އޭގެ ފަހުންނެވެ.


Thajuribaakaarunge inzaarah nubalaa Bangladesh in Eid ah lockdown nagaifi – adduLIVE\nބަންގްލަދޭޝް އިން އީދަށް ލޮކްޑައުން ނަގައިފި\nJul 19, 2021, 19:18 ޝަބްނަމް ރަޝީދު\nލޮކްޑައުން ނެގުމަކީ ބުއްދިވެރިކަމެއް ނޫންކަމަށް ތަޖުރިބާކާރުން ބުނަމުން ދަނިކޮށް ބަނގްލަދޭޝްއިން އީދާއި ދިމާކޮށް 8 ދުވަހަށް ލޮކްޑައުން ނަގައިފިއެވެ.\nބަނގްލަދޭޝްގައި މިވަގުތު ދަނީ ޑެލްޓާ ވޭރިއަންޓް ހަލުވި ކަމާއެކު ފެތުރެމުންނެވެ. މި ފަދަ ދަނޑިވަޅެއްގައި އީދުގެ މުނާސަބަތުގައި ލޮކްޑައުން ނަގާ ލުއިތައް ދިނުމުގެ ސަބަބުން އެންމެން އެއްވެ އުޅުން ގިނަވެ، ފަހުން ހިތާމަ ކުރަންޖެހޭ ހާލަތަކަށް ގައުމު ގޮސްދާނެކަމުގެ ބިރު އޮތްކަމުގެ އިންޒާރު ތަޖުރިބާކާރުން ދަނީ ދެމުންނެވެ.\nޕަބްލިކް ހެލްތް ތަޖުރިބާކާރެއް ކަމަށްވާ ބޭނަޒީރު އަހްމަދު ބުނެފައިވާ ގޮތުގައި މިހާރު ވެސް އައިސީޔޫތައް ވަނީ ފުރިފައެވެ. އެތައް ބަޔަކަށް އެނދު ލިބުމުގެ ދަތިތަކާއި ވަނީ ކުރިމަތިލާން ޖެހިފައެވެ. އަދި މީގެ އިތުރުން ސިއްޚީ ޚިދުމަތްތެރިން ވަނީ ވަރުބަލިވެފައި ކަމަށް އޭނާ ވަނީ ބުނެފައެވެ. މިފަދަ ހާލަތެއްގައި އޮއްވާ ޕޭޝަންޓުން އިތުރުވާ ހާލަތެއް އަތުވެއްޖެނަމަ ސިއްޚީ ދާއިރާއަށް ނުހިފެހެއްޓޭނެ ފަދަ ހާލަތަކަށް ގޮސްދާނެކަމަށް ބޭނަޒީރު ވަނީ ބުނެފައެވެ.\nވަރުގަދަ ފިޔަވަޅުތައް އަޅާފައިވާ އިރުވެސް ކޮންމެ ދުވަހަކު 200 އެއްހާ މީހުން އެ ގައުމުން ކޮވިޑް ޖެހިގެން ދަނީ މަރުވަމުންނެވެ. އަދި 11000 އަށްވުރެ ގިނަމީހުން ކޮންމެ ދުވަހަކު ޕޮޒިޓިވްވެއެވެ. އާދީއްތަ ދުވަހު އެކަނި ވެސް އެ ގައުމުން 225 މީހުން ވަނީ މިބަލީގައި މަރުވެފައެވެ. އަދި 11758 އައު ކޭސް ވަނީ ރިޕޯޓް ކުރެވިފައެވެ.\nމިހާލަތުގައި ގައުމު އޮއްވާ އިންޒާރުތަކަށް ބީރުކަންފަތެއް ދިނުމަށްފަހު ބަނގްލަދޭޝްގެ ސަރުކާރުން ވަނީ ޖުލައި 15ން ފެށިގެން 23 އާއި ހަމަޔަށް ލޮކްޑައުން ނަގާފައެވެ. އީދު ފާހަގަ ކުރުމަށް ހުރިހާ ކަމެއް ހުޅުވާލުމަށް ވަނީ ނިންމާފައެވެ.\n160 މިލިއަން އާބާދީއެއް އޮންނަ ބަނގްލަދޭޝްގައި ކޮވިޑުން ރައްކާތެރިވުމަށް ވެކްސިން ޖަހާފައިވަނީ4މިލިއަން މީހުންނެވެ.


Touristunah Rajjeyge "furihama photo eh" deyn amaazu hifaifi\nޓޫރިސްޓުންނަށް ރާއްޖޭގެ "ފުރިހަމަ ފޮޓޯއެއް" ދޭން އަމާޒު ހިފައިފި\nމުޅިން އިންޑަސްޓްރީއަށް ތަމްރީން ދޭނެ\nޓޫރިޒަމް ޕްރޮމޯޓް ކުރުމަށް ބޮޑު ބަދަލެއް\nހާއްސަކަން އަންގައިދޭން މަސައްކަތް ތަކެއް\nއެމްއެމްޕީއާރުސީގެ އެކްޓިން މެނޭޖިން ޑިރެކްޓަރު ހާރިސް މުހައްމަދު "އަވަސް" އަށް އިންޓަވިއު ދެއްވަނީ-ފޮޓޯ: އަފްޝީން ނަސީރު| އަވަސް\nޓޫރިސްޓުންނަށް ރާއްޖޭގެ "ފުރިހަމަ ތަޖުރިބާއެެއް" ދޭން އަމާޒު ހިފައި މުޅި ޓޫރިޒަމް އިންޑަސްޓްރީއަށް ހާއްސަ ތަމްރީން ތަކެއް ދޭން މޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ) އިން ތައްޔާރުވާން ފަށައިފި އެވެ.\n"އަވަސް" އަށް ދެއްވި އިންޓަވިއުއެއްގައި އެމްއެމްޕީއާރުސީގެ އެކްޓިން މެނޭޖިން ޑިރެކްޓަރު ހާރިސް މުހައްމަދު ވިދާޅުވީ ރާއްޖޭގެ ޓޫރިޒަމް ޕްރޮމޯޝަން ވަރުގަދަ ކުރުމަށް ގެންނަ ބަދަލުތަކުގެ ތެރެއިން ރާއްޖެ އަށް ޒިޔާރަތްކުރާ ޓޫރިސްޓު މީހާއަށް ރާއްޖޭން ދޭ ހިދުމަތްތަކުގެ ފެންވަރު މިހާރަށް ވުރެ ވަރުގަދަ ކުރަން ހާއްސަ މަސައްކަތް ތަކެއް މި އަހަރު ފަށާނެ ކަމަށެވެ.\n"މި އަހަރު އަލަށް ފަށާކަމެއް މިއީ. ވިޒިޓާސްގެ ޓޯޓަލް އެކްސްޕީރިއަންސް އިތުރު ކުރަން ކުރެވެން ހުރި ކަންތަތްތައް،" ހާރިސް ވިދާޅުވި އެވެ.\nއޭނާ ވިދާޅުވީ މިގޮތުން އިމިގްރޭޝަން އާއި ކަސްޓަމްސް އަދި އެއާޕޯޓު ރެޕުންނާއި ރިސޯޓު/ގެސްޓްހައުސްތަކުގެ އެކި ޑިޕާޓްމަންޓްތަކުގައި މަސައްކަތްކުރާ މުވައްޒަފުންނަށް ހާއްސަ ތަމްރީން ތަކެއް ދޭނެ ކަމަށެވެ.\nދެ ޓޫރިސްޓަކަށް ގައިޑަކު މާލެ ތެރެ ދައްކަނީ -- އަހުމަދު ޝުރާއު | އަވަސް\n"ޓޫރިސްޓެއް ރާއްޖެ އައިސް ރާއްޖެއަށް އަލްވަދާއު ކިޔާފައިދާ ހިސާބުން، މި ޗެއިންގައި މަސައްކަތްކުރާ ހުރިހާ މީހުންނަށް ޓޯޓަލް އެކްސްޕީރިއަންސް ރަނގަޅު ކުރުމަށް ހާއްސަ ތަމްރީން ތަކެއް ދެވޭނެ. މީގައި އިންޓާނަލީ ދެވޭ ޓްރެއިންތަކާއި އެކްސްޓާނަލީ ދެވޭ ޓްރެއިނިތައް މިދަނީ ރާވަމުން. ސަބަބަކަށް ވަނީ މިހާރު ވެސް ރާއްޖެ އަށް އަންނަ ގިނަ ވިޒިޓަރުން ރާއްޖެ އަށް އަންނަން ޑިސައިޑްކުރާ ފެކްޓާއަކީ ރާއްޖެ އައިސްފަ ދާ ޓޫރިސްޓެއް ބުނާ ބުނުން. ވޯޑް އޮފް މައުތް [ތުންތުންމަތިން] ބުނާ ބުނުން. އެހެންވެ މިއީވެސް އެއްވެސް ހަރަދަކާ ކުލައި ކުރެވޭ ކަމެއް،" ހާރިސް ވިދާޅުވި އެވެ.\nއޭނާ ވިދާޅުވީ މި ތަމްރީންތަކުގެ ސަބަބުން ރާއްޖޭން ޓޫރިސްޓު މީހާ ހިފައިގެންދާ، އެތި ނުވަތަ ޓޫރިސްޓުންގެ ހިތުގެ އަޑީގައި އިންނަ ތަސްވީރާއި ތަސައްވުރު ރަނގަޅު ވެގެންދާނެ ކަމަށެވެ.\nއެމްއެމްޕީއާރުސީން ރާއްޖެ ޕްރޮމޯޓް ކުރުމަށް ގެނެސްފައިވާ ބަދަލުގެ ތެރޭގައި ރާއްޖޭގައި ހުރި ތަފާތު އދި ހާއްސަ ކަންކަން އޮންލައިން މެދުވެރިކޮށް ޓޫރިސްޓުންނާ ހަމަ އަށް ފޯރުކޮށް ދިނުން ހިމެނެ އެވެ. މި ގޮތުން ރާއްޖޭގެ އެކި ހިސާބުތަކުގައި އުފައްދާ ދިވެހި އުފެއްދުންތަކާއި ދިވެހިންގެ އާދަކާދަ ދައްކުވައިދޭ ވީޑިއޯ ކްލިޕްތަކެއް ނެރުމުގެ މަސައްކަތް ވަނީ ފަށާފަ އެވެ.\nރާއްޖެ ޕްރޮމޯޓް ކުރުން ވަރުގަދަ ކުރުމަށް ސަރުކާރުން މަސައްކަތް ފަށާފައިވާއިރު، މި ފަސް އަހަރުތެރޭގައި 50 ރިސޯޓު ހުޅުވަން ސަރުކާރުން ދަނީ މަސައްކަތް ކުރަމުންނެވެ. މިގޮތުން މިދިޔަ އަހަރު 20 ރިސޯޓެއް ހުޅުވާފައިވާ ކަމަށް ސަރުކާރުން ބުނެފައިވެ އެވެ.


2 Fandiyaarun Ge2Shareeaiy Miadhu - Vaguthu\nދެފަނޑިޔާރުންގެ ދެ ޝަރީޢަތް މިއަދު\nއުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދުގެ މައްޗަށް އުފުލާފައިވާ ދައުވާތަކުތެރެއިން ދެ ދައުވާއެއްގެ ދެ ޝަރީޢަތް މިއަދު ބާއްވަން ކްރިމިނަލް ކޯޓުގައި ތާވަލް ކޮށްފިއެވެ.\nމިއަދު ބާއްވާ އަބްދުﷲ ސައީދުގެ ފުރަތަމަ އަޑު އެހުން ތާވަލް ކޮށްފައި ވަނީ މިއަދު ހެދުނު 10:00 އަށެވެ. އެ އަޑު އެހުމަކީ ދައުލަތުން އޭނާގެ މައްޗަށް އުފުލާފައިވާ ދައުލަތުގެ މަސައްކަތައް ހުރަސް އެޅުމުގެ ދައުވާގެ އަޑު އެހުމެކެވެ.\nދެވަނަ އަޑު އެހުން ތާވަލް ކޮއްފައިވަނީ ހަވީރު 17:00 އަށެވެ. އެ އަޑު އެހުމަކީ ދައުލަތުން އުފުލާފައިވާ ޓެރެރިޒަމްގެ ދައުވާގެ އަޑުއެހުމެކެވެ.\nމިއަދު އަލީ ހަމީދުގެ ފުރަތަމަ ޝަރީޢަތް ވެސް އޮތީ 10:00 ގައެވެ. އެއީ ޓެރަރިޒަމްގެ އަމަލެއް ކުރަން އުޅުމުގެ ދައުވާގެ އަޑުއެހުމެކެވެ. އަލީ ހަމީދުގެ ދެވަނަ އަޑުއެހުން ތާވަލް ކޮށްފައި ވަނީ 11:00 އަށެވެ. އެއީ ވެސް ޓެރަރިޒަމްގެ އަމަލެއް ކުރަން އުޅުމުގެ ދައުވާގެ އަޑުއެހުމެކެވެ.\nއަބްދުﷲ ސައީދާއި އަލީ ހަމީދުގެ މައްޗަށް ދައުލަތުން ވަނީ ގިނަ ދައުވާތަކެއް އުފުލާފައެވެ. އޭގެތެރޭގައި ޓެރަރިޒަމްގެ ދައުވާގެ އިތުރުން އަދުލް އިންސާފު ގާއިމް ކުރަން ހުރަސްއެޅުމާއި، ރިޝްވަތު ހިފުމުގެ ދައުވާތައް ހިމެނެއެވެ.\nދެބޭފުޅުންގެ މައްޗަށް ވެސް ހިންގާ ޝަރީޢަތް ނިމެންދެން އެބޭފުޅުން ބަންދުގައި ބައިތިއްބަން ކްރިމިނަލް ކޯޓުން ކުރިން ވަނީ އަމުރު ކުރައްވާފައެވެ.\nއޭޕްރީލް 30, 2018 10:00\nފައިސާގެ އެދުމުގައި ދީނާއި ޢިއްޒަތް އަދި ލިބިފައިވާ އިންސާނީ ކަރާމާތް ވެއްޔާ މޮޑެލި ދެ ބާޣީން!


Rahumaiytheri kamuge gulhun gadhaee firihenunge medhugai!\nރަހުމަތްތެރިކަމުގެ ގުޅުން ގަދައީ ފިރިހެނުންގެމެދު!\nފިރިހެން ރަހުމަތްތެރިންގެ ދެމެދުގައި އޮންނަ ގުޅުން މާ ވަރުގަދަ --\nމިއީ ފަހަރެއްގައި ދެ ބަސްވުން އުފެދޭނެ ވާހަކައެކެވެ. އަބަދުވެސް އިވޭ ވާހަކަތަކާއި ބަލާ ފިލްމުތަކުން ހީވާ ގޮތުގައި ރަހުމަތްތެރިކަމުގެ ގުޅުން އެންމެ ވަރުގަދަވެފައި ރަނގަޅު ވާނީ އަންހެން ރަހުމަތްތެރިންގެ މެދުގަ އެވެ. އަދި ފިރިހެން ރަހުމަތްތެރިންނަށްވުރެ އަންހެން ރަހުމަތްތެރިން ބާއްވާ ގުޅުން މާ ގާތްވެފައި ވަފާތެރިވާނެހެން ވެސް ހީވެ އެވެ.\nމި ބަހުސްތައް މިހެން އޮއްވާ ދާދިފަހުން ސައިންޓިފިކް ޖާނަލް، "ޕްލޯސް ވަން" އިން ހެދި ދިރާސާއަކުން ހާމަވި ގޮތުގައި އަންހެން ރަހުމަތްތެެރިންނަށްވުރެ ފިރިހެން ރަހުމަތްތެރިންގެ ދެމެދުގައި އޮންނަ ގުޅުން މާ ވަރުގަދަ އެވެ.\nމި ދިރާސާގައި ބުނާ ގޮތުން ފިރިހެނުން އާންމު ގޮތެއްގައި އެންމެ މަދުވެގެން ހަ މަސް ވަންދެން ގެންގުޅެނީ އެއް ރައްޓެހިންތަކެކެވެ. އޭގެ ތެރެއިން ވެސް ހަ ރައްޓެސަކާއި މެދު އޮންނަ ގުޅުން ވަރުގަދަ އެވެ. އެކަމަކު އަންހެނުންނަށް ރަހުމަތްތެރިކަމުގެ ގުޅުން މިގޮތަށް ނުބޭއްވެ އެވެ.\nއަންހެން މީހުންނަށް ރަހުމަތްތެރިކަމުގެ ގުޅުން ވަރުގަދަ ކަންމަތީގައި ނުބޭއްވޭ --\nޕްލޯސް ވަން އިން މި ދިރާސާ ތައްޔާރުކުރީ ލަންޑަން ސްކޫލް އޮފް ހައިޖީން އެންޑް ޓްރޮޕިކަލް މެޑިސިންއާއި ކޭމްބްރިޖް ޔުނިވާސިޓީ ގުޅިގެންނެވެ.\nމި ދިރާސާ ތައްޔާރު ކުރުމަށް އިނގެރޭސިވިލާތުގެ އެކި ހިސާބުތަކުގައި ގްރޭޑް ހަތަކުން ފަށައިގެން މައްޗަށް ކިޔަވަމުން އަންނަ 460 ދަރިވަރަކާ ސުވާލު ކުރި އެވެ. އެ ކުދިންނާއި ކުރި ސުވާލުތަކުގެ ތެރޭގައި އެންމެ ގިނަ ދުވަސް ވަންދެން ގާތްކޮށް އުޅުނު ހަ ރައްޓެހިންނަކީ ކޮބައި ކަމާއި އަދި އެމީހުންނާއި މެދު ރަހުމަތްތެރިކަމުގެ ގުޅުން އޮތް މުއްދަތު އަހާފައިވެ އެވެ.


MDP inthihaabu: Inguraidhoo dhaairaage hurihaa vote eh gunanee\nއެމްޑީޕީ އިންތިހާބު: އިނގުރައިދޫ ދާއިރާގެ ހުރިހާ ވޯޓެއް ގުނަނީ\nއެމްޑީޕީގެ އެތެރޭގެ އިންތިހާބުގެ ވޯޓް ނެގުން --\nއެމްޑީޕީގެ ދާއިރާތަކުގެ އިންތިހާބު 2021 ގައި އިނގުރައިދޫ ދާއިރާގައި ބެހެއްޓުނު ހުރިހާ ވޯޓު ފޮށްޓެއް އަލުން ގުނުމަށް ނިންމައިފި އެވެ.\nމިދިޔަ މަހުގެ 25 ވަނަ ދުވަހު ބޭއްވި އިންތިހާބުގެ ރަސްމީ ނަތީޖާ އިއްޔެ ވަނީ އިއުލާނު ކޮށްފައެވެ. ނަމަވެސް އެ ޕާޓީން ބުނި ގޮތުގައި ރަސްމީ ނަތީޖާގައި އިނގުރައިދޫ ދާއިރާގެ ނަތީޖާ ހިމަނާފައެއް ނުވާނެ އެވެ. އެއީ އިނގުރައިދޫ ދާއިރާގެ ބައެއް ވޯޓުފޮށި ގުނި ގޮތާމެދު ހުށަހެޅިފައިވާ ޝަކުވާތައް ބެލުމަށްފަހު ޝަކުވާ ބަލާ ކޮމިޓީން އެ ދާއިރާގެ ހުރިހާ ވޯޓު ފޮށްޓެއް އަލުން ގުނުމަށް ނިންމާފައިވާތީ އެވެ.\nމީގެ އިތުރުން ކޮވިޑް19 ގެ ހާލަތަށް ބަލައި ތ. ދިޔަމިގިލީގައި ވޯޓުލުން ކުރިއަށް ގެންގޮސްފައި ނުވާތީ ތ. ގުރައިދޫ ދާއިރާގެ ރަސްމީ ނަތީޖާވެސް ހިމަނާފައެއް ނުވެއެވެ. ތ. ގުރައިދޫ ދާއިރާގެ ވަކި މަގާމަކަށް ހޮވޭ މީހުންނާއި އެ މީހުންނާ ވިދިގެން އެންމެ ގިނަ ވޯޓު ލިބުނު ކެންޑިޑޭޓާއި ދެމެދު އޮތް ފަރަގަކީ ތ.ދިޔަމިގިލީގައި ވޯޓުލީނަމަ، ނަތީޖާއަށް ބަދަލު އަންނާނެ ފަރަގެއް ކަމުގައިވާ ނަމަ ތ. ދިޔަމިގިލީގައި އޮތް ކޮވިޑްގެ ހާލަތު ފިލުމުން، އެ ރަށުގައި އަދި މާލޭ-ދިޔަމިގިލި މެންބަރުންގެ ވޯޓު ނެގުން، ފަހުގެ ތާރީހުގައި އޮންނާނެ ކަމަށް އެމްޑީޕީން ވަނީ ބުނެފައެވެ.\nމި ގޮތުން ތ. ގުރައިދޫ ދާއިރާގެ ގުރައިދޫ އާއި ގާދިއްފުއްޓާއި އަދި އެ ދާއިރާގެ މާލޭ ފޮށީގެ ޖުމްލަ ނަތީޖާއަށް ބަލާއިރު ތ. ދިޔަމިގިލީގައި ސެޕްޓެމްބަރު 25 ގައި ވޯޓުލީނަމަ އާހިރު ނަތީޖާއަށް ބަދަލު އަންނާނެ ވަރަށް ދެ ކެންޑިޑޭޓުންގެ ދެމެދުގައި ހުރި ފަރަގު ހަނިވެފައިވާތީ އެ ވޯޓް ކުރިއަށް ގެންދަން ނިންމާފައިވާ ކަމަށްވެސް އެމްޑީޕީން ބުންޏެވެ.\nއެމްޑީޕީ އެމްޑީޕީގެ ކޯޅުން އެމްޑީޕީގެ ގައުމީ މަޖިލިސް\nއެމްޑީޕީ އިންތިހާބު: ޝަކުވާއަށް ހުޅުވާލައިފި


Aisha, China ge hilaige Jangayyah!\nޗައިނާގެ ޔުނާންއިން: އައިޝާ އަޝްރަފް\nސްޓޯން ފޮރެސްޓް: މިއީ އަޖައިބު ކުރުވަނިވި ތަފާތު ތަނެއް -- ފޮޓޯ: އަވަސް\nއެތެރެއަށް ވަދެވި ގެއްލެމުން މިދަނީ ހަމަ ބޯ ބިޔަ ޖަންގައްޔެއްގެ ތެރެއަށެވެ. އަހަންނަށް ވަދެވިފައި މިހުރީ އެކި ފާޑު ފާޑުގެ ބިޔަ ބޮޑެތި ގަސްތަކާއި ވެޔޮތައް ހިމެނޭ ޖަންގައްޔެއް ކަމަށް ސިފަވާނަމަ މާފު ކުރާށެވެ. މިއަކީ އަދި އެކަހަލަ ޖަންގައްޔެއް ނޫނެވެ. އެކަމަކު މިވެސް ތާރީހީ އެތައް ވާހަކައަކާ ގުޅިފައި އޮތް ހައިރާން ކުރުވި ބޯ، އެހާ ބިޔަ ގަންގައްޔެކެވެ. އަހަރެން ވަދެ މިހުރީ ޗައިނާގެ ހިލައިގެ ގަންގައްޔަށެވެ. އެހެންނާ ޗައިނާގެ ސްޓޯން ފޮރެސްޓެވެ.\nޗައިނާގެ ޔުނާން ޕްރޮވިންސަށް އަހަރެން ކުރާ ދަތުރެއްގައި މިހާރު ދުއްވަމުން މި ދަނީ މުޅި ޔުނާން އަށްވެސް މުޅި ދުނިޔެއަށް ވެސް މަޝްހޫރު ޝިލިން ނޫނީ ސްޓޯން ފޮރެސްޓަށެވެ. މިތަނަށް ހިލައިގެ ގަންޖައްޔޭ ކިޔަމާ ހިނގާށެވެ.\nމި ސިޓީގެ ޑައުންޓައުން އިން ބަހުގައި އެއްގަޑިއިރު ދަތުރު ކުރާންވީމާ އަހަރެން ކަހަލަ ހަލަނި މީހަކަށް ވަރަށް ދެން ފޫއްސެވެ. އެހެން ނަމަވެސް އެކުވެރި ބައެއް އެހެން ނޫސްވެރިން ގާތުގައި ތިބެފައި އެ މީހުންގެ މަޖަލާއި ސަކަރާތުގެ ތެރޭގައި ހިފަހައްޓާލެވުމުން ދަަތުރު، މަންޒިލާ ހަމައަށް ދާން ފޫއްސެކޭ ވެސް ނުބުނެވޭނެ އެވެ.\nޝިލިން ނުވަތަ ހިލައިގެ ޖަންގަލި މިއޮންނަނީ ޔުންނާން ޕްރޮވިންސްގެ މަރުކަޒީ ރަށް، ކުންމިންގަ އެވެ. މިހާރު އެ މަންޒިލަށް އާދެވިއްޖެ އެވެ؛ ޗައިނާގެ "ނީހާއު" ސަލާމަކުން އަހަރެމެންގެ ގައިޑް އަހަރެން ހޭލައްވާލައިފި އެވެ.\nމިހާ ހިސާބުން ދެން ސްްޓޯން ފޮރެސްޓުގެ އެތެރެއަށް ވަންނަން މި ހިނގައިގަތީ އެވެ. ބޮޑެތި ފަރުބަދަތަކުގެ ކުރިމަތިން ފެންނަނީ އެކި ފާޑު ފާޑަށް އެކި ވައްތަރު ވައްތަރާއި ޒާތްޒާތަށް އަދި އެކި ވަރުވަރަށް ގަސްތައް ފަދައިން ހެދިފައި ހިލަ އެވެ.\nމިފަދަ ތަނެއް ފެނުމާއެކު އަހަރެމެނަށް ވާނީ ކިހިނެއް ޔެވެ؟ އެހެން ދިވެހިންނަށް ވެސް އާންމުކޮށް ވާގޮތަށް ހަޅޭއްލަވާފައި ފުމެގަނެވުނީ އެވެ. އަހަރެން މިހަރަށް ބަރު، ބިމަށް ހިފާލާފައި ހުންނަ މީހާއަށް ވެސް ހިސާބަކަށް ހުރީ ފުމެގަނެވިފަ އެވެ. ފަހަރަކު މީހަކު "ހާދަ ރީއްޗޭ! ހާދަ ސަޅިއޭ... ވާއު!" ކިޔާ އަޑު ބާރަށް އިވެނީ އެކޯވެސް ވެގެނެވެ.\nއެންމެން ވެގެން ފޮޓޯ ނަގަން ތެޅި ފޮޅިގަތެވެ. އަދި މުއުޅެނީ ހިލައިގެ ގަންގައްޔަށް ރަނގަޅަށް ނުވަދެވި އެވެ، އެވީ މަދު ސިކުންތުކޮޅު ތެރޭވެސް އެތައް ފޮޓޯއެއް މި އެންމެން ނަގައިފި އެވެ. ގައިމަށް އެންމެ ފޮޓޯ މަދުވާނީ އަހަރެންގެ އެވެ.\n-- އަހަރެންގެ ފޯނު ވަރަށް އާދައިގެ އެވެ.\nސްޓޯން ފޮރެސްޓަށް ވަންނަ މައި ދޮރާށިން ނުނެއްޓިގެން އުޅޭހެން ހީވާތީ ފޮޓޯ ނަގަން މާ ރީތި ތަންތަން ކުރިއަށް އޮތީ ކަމަށް ގައިޑް، އޭނާގެ ކުޑަ ލޯޑް ސްޕީކަރުން ގޮވަން ފެށި އެވެ. އަހަރެމެން ހަބިމަށް ފޭބީ އެހިސާބުންނެވެ. ދެން އޭނާ އަހަރެމެން އެތެރެއަށް ވައްދަައިފި އެވެ. އައްދެ، ދެންވެސް ހަމަ ހުސް ހިލަ އެވެ. ބޮޑެތި ބިޔަ ހިލައިގެ ވެޔޮގަނޑު ގަނޑެވެ. އަޖައިބު ހައިރާނެއް ނުވާނެ ހެއްޔެވެ؟ މިއީ ގުދުރަތުގެ ކޮން ކަހަލަ އަޖައިބެއް އަދި ފުރިހަމަ ކަމެއް ހެއްޔެވެ؟\nފޮރެސްޓުގެ އެންޓްރެންސް -- ފޮޓޯ: އަވަސް\nވެއްޓޭނީ އެންމެ ނުބައި މީހާ ބޮލަށް!\nޔުނެސްކޯ ވޯލްްޑް ހެރިޓޭޖް ލިސްޓްގައި 2007 ވަނަ ހިމަނާފައިވާ މި ސްޓޯން ފޮރެސްޓަކީ ދެ ބަަޔަކަށް ބެހި ގުދުރަތުން ހެދިފައި އޮތް އާދަޔާ ތަފާތު ތަނެކެވެ. މިތާނގެ ލައިމްސްޓޯން، "ހިލައިގެ ގަސްތައް" ހެދެމުން ހެދުމުން މައްޗަށް އަރާ 400 ކިލޯމީޓަރުގެ ބޮޑު ސަރަހައްދަކަށް އެ އޮތީ އެއްކޮށް ފެތުރިގަނެގެނެވެ. މި ހިލައް މާސިންގާ ކަނޑި އާއި ތޮތްޕާއި އެކި ކަހަލަ ޖަނަވާރު ސިފަވާ ގޮތަށްވެސް ހެދިފައި އެބަ ހުރެ އެވެ. ތިނެސްކަނަށް ފެންނަން މި ހުންނަ ހިލަކީ "ނަޕޯލިއަން ހެޓް" އެއް ކަމަށް މި ރަށު މީހުން ބުނެ އެވެ. ދެން ދެއްކީ "ޓޮމް އެންޑް ޖެރީ" ގައި ޖެރީ އާ ވައްތަރު ކަމަށް ބުނާ ހިލަ އެވެ، އެ ތެދެކެވެ، ހަމަ އެއްވެސް ތަފާތެއް ނެތެވެ. އެ އެހެން ވިސްނުމަކުން އަހަރެން ބަލައިލީމާ އެ ފާޑު ހިލަ ވައްތަރުވާން ދަނީ މުސަޅަކާ އެވެެ.\nވެއްޓޭ ގޮތަށް ކިރިޔާ އޮންނަ ގާ -- ފޮޓޯ: އަވަސް\nދެން ފެނުނު ދެ ހިލަ އަދި މާ ތަފާތެވެ. ބަލާ ފޫހި ނުވެއެވެ. އެކަމަކު މި ދެކެވޭ ވާހަކައަކުން ވަރަށް ބިރު ގަނެވެ. އެ ބޮޑު ދެ ހިލައިގެ އެހީގައި ކިރިޔަ ކިރިޔާ ނުވެއްޓި އޮންނަ ހިލައެއް ބޯ މަތިން އޮންނަނީ އެވެ. އެއީ މާ މޮޅު ހިލައެއް ކަމަށް ގައިޑު ވެސް އަދި މިރަށު އެހެން މީހުން ވެސް ބުނެ އެވެ.\nސަބަބަކީ ދޮގު ހަދާ މީހަކަށް އޭ ހިލައިގެ ދަށަކުން ނުދެވޭނެ އެވެ. ސުންޕާ ކަމެއް ހުންނަ އަދި ދޮގު ހަދާ މީހުންގެ ބޮލަށް އެ ބިޔަ ހިލަ ފުންމާލާނެ އެވެ. މިޖެހުނީ ކިހާ ބޮޑު ކަމެއް ހެއްޔެވެ؟ އަހަންނަވެސް ކުދިކުދި ދޮގުތައް ހެދިފައި ހުންނާނެ އެވެ.\n"މިތަނުގައި އެންްމެ ކުރިން އުޅުނު މީހުން ބުުނާ ގޮތުން ނަމަ، މި ގާ ވެއްޓޭނީ ގާ ދަށުން ހުރަސް ކުރާ އެންމެ ނުބައި މީހާ ބޮލަށް އަދި ދޮގު ހަދާ މީހުންގެ ބޮލަށް" ގައިޑު ބުނެ ދިނެވެ.\nއެކަމަކު ހިލައިގެ ދަށުން ހުރަސް ނުކޮށް އެ ތަނުން ކުރިއަކަށް ވެސް ނުދެވެ އެވެ. ދެން މިޖެހެނީ މޭގަނޑު އަތަށް ލައިގެން ހުރަސް ކުރާށެވެ. ގައިޑު ބުނި ގޮތުގައި، މި ގާ މިހެން އޮންނަތާ މިހާރު ތިން މިލިއަަން އަހަރު ވެއްޖެ އެެވެ. އެހެންވީމާ "ނުބައި" މީހެއް މި ހިލައިގެ ދަަށުންް އަދި ހުރަސް ނުކުރަނީ ދޯ އެވެ؟ އެވަރަށް ދޮގުވެސް އަދި ނުހެދެނީ އެވެ.\nއަވަސްގެ ނޫސްވެރިޔާ އައިޝާ އަޝްރަފު ސްޓޯން ފޮރެސްޓްގައި\nޖަންގަލިން އިވޭ އާޝިމާގެ ލޯބީގެ އަޑު\nއަހަރެން ޖަންގަލި ހާވަނީ އެވެ. މި ހިލައިގެ ޖަންގަލީގެ ތެރޭ ފޮރުވިފައި އޮތް ލޯބީގެ ވާހަކައެއް ވެސް އެބަ އޮތެވެ. މި ވާހަކަަ 2800 އަހަރަށް ދެމިގެން ދެ އެވެ. ވާހަކާގައި އުޅެނީ ފަަގީރު އާއިލާ އަކަށް އުފަންވި ރަނަށް ވުރެ ވެސް އަގުހުރި އާޝިމާ އާއި އޭނާގެ ހިތް ގުރުބާން ކުރި ލޯބިވެރިއާ އާހީ އެވެ.\nވަރަށް ދުވަސްވީ މި ލޯބީގެ ބައްތި ނިވާލަނީ މި އަަވަށް ޝިލިންގެ ބޮޑު މީހާގެ ދަރީގެ ބާރާއި ނުފޫޒެވެ. އޭނާ އާޝިމާ އާ އިންނަން ބޭނުންވާ ކަމަށް ބުނާ ހިސާބުން ތިނެސްކަން ލޯތްބެއް އުފަންވެ އެވެ. އެއީ ރުޅިވެރިކަމާއި އަރާރުމާއި ލޯބީގެ ހަނގުރާމަ އެކެވެ. އެންމެ ފަަހުން ނިމުނީ އެ ތަަނުގައި އޮތް ފެންް ކޯރަކަށް އާޝިމާ ޣަރަގުވެ، އެ ކޯރު ހިލަތަކަކަށް ބަދަލުވެގެނެވެ.\nކޯރާ އެކު އާޝިމާގެ ރޫހު ހިލަތަކުގެ ތެރޭ ވާކަމަށް ވެއެވެ. އޭނާގެ ލޯބިވެރިޔާ އާހީ ލޯތްބަށް އެދި އެ ސަރަހައްދުގެ ހިލަތަކުގެ ތެރޭ އާޝިމާއަށް ގޮވާ ހަދާ ކަމަށްވެސް މިރަށު މީހުން ބުނެ އެވެ. މިއީ އެތަކެއްހާސް ޅެމާއި އެތަކެއް ސަތޭކަ ފިލްމުވެސް ހަދާފައި އޮތް ލޯތްބެކެވެ.\nއާޝިމާ ގާ އެންމެ ދިގަށް ފެންނަން\nމި ފްލޯކް ވާހަކަ އަަކީ މި ފޮރެސްޓުގެ އެންމެ ތާރީހީ އެންމެ ރީތި ވާހަކަ އެވެ. އާޝިމާގެ ލޯތްބާއި އެ ލޯބީގެ ނިމުމާ ގުޅިފަައި އޮތް ފޮރެސްޓުގައި މި ލޯބީގެ ވާހަކަ އަޑު އަހާ މީހުން އާޝިމާ އަށް “ހެދިގެން” އެބުނާ އާޝިމާ ހިލައިގެ ކުރިމަތީ އަރިއަރިއަށް ފޮޓޯ ވެސް ނަގަ އެވެ. ހެދުމާއި އާޝިމާ އަޅާ ގޮތަށް ތޮފި އަޅައިގެން ހުއްޓުމުން ހަމަ އާޝިމާ އާ ވައްތަރުވެސް ވާހެން ހީވެ އެވެ. މިހާރު ދެން ހީވާ ގޮތުން އަހަރެން ވެސް ހިސާބަކަށް ވައްތަރު ވެއްޖެ އެވެ.\nއަހަރުމެންގެ ޓުއާ ގައިޑު އާޝިމާ ގާ ދައްކާލަނީ -- ފޮޓޯ: އަވަސް\nހިލައިން އުފާވެރިކަމާއި ލޯތްބާއި ކައިވެނި\nއަހަރުމެން ހިނގަމުން ގެއްލެމުން ދިޔަ ވަރަކަށް ގައިޑު ދިޔައީ އެންމެނަށް އަޑު އިވޭ ވަރަށް މުޅި ސަރަހައްދު އިނގިރޭސި ބަހުން ކިޔައިދެމުންނެވެ. އިސްޕީކަރުން ހަޅޭލަވައިގެން ދެއްކި އެ ވާހަކަތަކުން ވަރަށް މަޖާ ވާހަކައެއްވެސް ގޮވާލަ އެވެ.\n"މިހާރު ތި އެދުނީ ލޯބި ހޯދަން!" އަހަރުމެންގެ ތެރެއިން ނޫސްވެރިއަކު އެތަނުން ހިލައެއްގައި އަތް ލުމުން ޓުއާ ގައިޑު ބުނީ އޭނާއަށް އެ އެދެވުނީ ލޯތްބަކަށެ. މި ގައިޑް މީ ވަރަށް މަޖާ ސަމާސާ ބަސްމަގެއް ގެންގުޅޭ މީހެކެވެ.\nދެން ހުރި ނޫސްވެރިޔާއަށް އޮތީ އަވަސް ކައިވެންޏެކެވެ. މިވީ ގޮތް އޮޅުންފިލުވާ ބެލި އިރު އެ ގާތަކުގައި މީހުން އަތް ލުމަށްފަަހު އެކި ކަންކަމަށް އެދެނީ އެވެ. އެއީ ސްޓޯން ފޮރެސްޓާ ގުޅިފައި އޮތް ޒަމާންވީ ވިޝް ކުރުމުގެ ސަގާފަތެކެވެ. މި ގަންގަލީގައި އަހަރެން އަތްލި ހިލަ އާއި ވިޝް ބުނެވޭކަށް ނެތެވެ! އެއީ އަދި ދެން ސިއްރެކެވެ.\nމި ގާތަކުގައި މީހުން އަތް އުނގުޅާ އުނގުޅާ ވަނީ އޮމާންވެފައި -- ފޮޓޯ: އަވަސް\n1300 ކިލޯމީޓަރު އުހުގައި\nމި ސްޓޯން ފޮރެސްޓުގައި ހިނގާތާ މިހާރު ބައިގަޑިއިރު ވަނީ އެވެ. ދެރަ ނުވާން ވެގެން ވަރުބައްޔޭ ނުބުނާން ތިބީ އެވެ. އެންމެންވެސް ތިބީ އިށީންނަން ބޭނުންވެފައިހެން ހީވި އެވެ. މައްސަަލަ އެއް ނެތެވެ. ހަމަ ޔަގީނުން ވެސް ހިލަ ތަކުގެތެރޭ އަހަރެން ހުރީ އިށީންނާނެ ގަލެއްވެސް ނުފެނިފަ އެވެ. ވަށައިގެން ހުރި ބިޔަ ބޮޑެތި ހިލަތަކުގެ ތެރޭން، ކުރިއަށް ދާން ޖެހެނީ ނިކަން ފާޑަކަށެވެ. ބައެއް ފަހަރު އެއް އަރިމައްޗަކަށް، އަނެއް ބައި ފަހަރު ބޯ ތިރި ކޮށްގެންނެވެ. އަދި ހޮހޮޅަ އެއްހެން އޮތަސް މަތި ނުބައްދާ އޮތުމުން ޖެހޭ ކޮންމެ ވައިރޯޅި އެއްގެ ފިނި ހަށިގަނޑު ތެރެއަށް ވަދެގެން ދެ އެވެ. ކުދި ސިޑިތަކުން އަަރަމުން، ވަދެގެން ދިޔަ އިރު ދެތިން ފަހަަރަަކު ގާތަކު މަތިން ކައްސާ ވެސް ލި އެވެ. މިއިން އެއްވެސް ކަމަކަށް މާ ބޮޑު ސަމާލުކަމެއް ނުދެވުނީ ގުދުރަތީ ގޮތުން ހެދިފައި އޮތް މި އާދަޔާހިލާފު ސަރަހައްދު ފެނި، އަޖައިބު ވެފައި ހުރި ވަރުންނެވެ.\nހިނގަމުން ވެއްޓެމުން ކަައްސަމުން ގޮސް އެންމެ ފަހުން ޕީކް ޕޮއިންޓަށް އެރިއްޖެ އެވެ\n"މިހާރު ތިތިބެވެނީ ސީލެވެލް އަށްވުރެ 1300 ކިލޯމީޓަރު އުހުގައި. ޢެންޖޯއި ދަ ވިއު!” ގައިޑް ބުނެލި އެވެ.\nސްޓޯން ފޮރެސްޓުގެ ޕީކް ޕޮއިންޓު -- ފޮޓޯ: އަވަސް\nގުދުރަތުގެ މިއީ އަންތަރީސްވާވަރުގެ އަޖައިބެކެވެ. ބަލާލި ކޮންމެ ދިމާލަކުން ވެސް ފެންނަނީ ދުވަހަކުވެސް ލޮލަށް ފެނިފައި ނެތް އެތައް މަންޒަރެކެވެ. ވަށައިގެން އޮތްް އެ ހިލަތައް ދާދި އެއް ވަރަކަށް ހެދިފައި ހުރި ގޮތެވެ. އަަދި ކޮންމެ ހިލައެއްގެ ތަފާތު ކަމެވެ. ކުލަ އާއި ބައްޓަމާއި އުސްމިން ވެސް މެ އެވެ. ލޯބީގެ އާޝިމާ ގަލާއި އެތައް ގަލެކެވެ.\nއެންމެ މަތިން މުޅި ސަރަހައްދުގެ 360 ވިިއު އެއް ފެނޭ -- ފޮޓޯ: އަވަސް\nމިއީ ސްޓޯން ފޮރެސްޓްގެ 1300 ކިލޯމީޓަރު އުސް ހިސާބު\nއަދި ބުނަން ހެއްޔެވެ؟ އަހަރުމެންނަށް މި ބެލުނީ ފޮރެސަޓުގެ އެންމެ 10 ޕަސެންޓެވެ. ފަތުރުވެރި ކަމަށް ހާއްސަ ނުކޮށް ފޮރެސްޓުގެ އެތައް ބަޔެއް މުޅި އެ ހިސާބުގައި ވެއެވެ.\nމި ސްޓޯން ފޮރެސްޓް އޮންނަކީ ކުންމިން އިން ފެށިގެން 75 މޭލު ދުރުގައި އޮންނަ "ލޫނާން ޔީ ނޭޝަނަލިޓީ އޮޓޮނޮމަސް ކަންޓްރީ" ގައެވެ. މި ސްޓޯން ފޮރެސްޓްގެ ބޮޑު މިނަކީ ގާތްގަނޑަކަށް 400 އަކަކިލޯމީޓަރެވެ. އެއީ 96000 އޭކަރެވެ.\nޗައިނާ ކުންމިން ފެއާ ތަރިކަ + ތާރީހު އަވަސް ބޭރު ދަތުރު\nނަން ބަދަލުނުވެގެން ހީވީ އެހެން ކަމެއްހެން!


Kureege sarukaarun Maleyge power capacity ithurukuraakah masaiykatheh nukurey: Mughunee - The Press\nSaturday, September 21, 2019 25 °C moderate rainLast Updated5minutes ago\nކުރީގެ ސަރުކާރުން މާލޭގެ ޕަވާ ކެޕޭސިޓީ އިތުރުކުރާކަށް މަސައްކަތެއް ނުކުރޭ: މުޣުނީ\nޢާއިޝަތު ޝާޒްލީން 11 June 2019, 17:24\nސްޓެލްކޯގެ މެނޭޖިންގް ޑިރެކްޓާ ހަސަން މުޣުނީ / ފޮޓޯ: ނިމާ ހަސަން | ދަ ޕްރެސް\nމާލޭގެ ޕަވާ ކެޕޭސިޓީ އިތުރުކުރަން ކުރީގެ ސަރުކާރުން މާ ބޮޑު މަސައްކަތެއް ކޮށްފައި ނުވާކަމަށް ސްޓެލްކޯއިން ބުނެފިއެވެ.\nމިއަދު އެ ކުންފުނީގައި ބޭއްވި ނޫސްވެރިންގެ ބައްދަލުވުމެއްގައި މެނޭޖިންގް ޑިރެކްޓާ ހަސަން މުޣުނީ ވިދާޅުވީ، ވޭތުވެދިޔަ ދެ އަހަރަށް ބަލާއިރު މާލޭގެ ޕަވާ ކެޕޭސިޓީ އިތުރުކުރަން ކުރީގެ ސަރުކާރުން މަސައްކަތް ކޮށްފައިނުވާ ކަމަށެވެ. އެހެންނަމަވެސް، މިސަރުކާރުން ވަރަށް ބޮޑު ސަމާލުކަމެއް ދީގެން ގްރޭޓާ މާލެ ރީޖަންގެ ޕަވާ ސެކިއުރިޓީގެ ވަަރަށް ގިނަ މަސައްކަތްތަކެއް ކުރާ ކަމަށް އޭނާ ވިދާޅުވިއެވެ.\n"މި ފަސް އަހަރު ނިމިގެންދާއިރު ވިސްނާކަށްވެސް ނުޖެހޭނެ ކަރަންޓު ކެނޑިގެން ދާނެކަމަށް ނުވަތަ ކަރަންޓުގެ ބިލު ބޮޑުވެގެން ދާނެ ކަމަށް. 100 ޕަސެންޓް ރިލަޔަބިލިޓީ މި ފަސް އަހަރުތެރޭ ލިބޭނެ"\nމި ފަސް އަހަރު ނިމިގެންދާ އިރު މާލޭގެ ރައްޔިތުންނަށް 100 ޕަސެންޓް ޔަގީން ކަން ލިބިގެން ދާނެކަމަށް ވިދާޅުވަމުން ސްޓެލްކޯގެ މެނޭޖިންގް ޑިރެކްޓަރު ވިދާޅުވީ، ފަސް އަހަރު ފަހުން ކަރަންޓު ކެނޑިގެން ދިއުމާއި ކަރަންޓުގެ އަގު ބޮޑުވެގެން ދިއުން ފަދަ މައްސަލަތައް ހައްލުވެގެން ދާނެ ކަމަށެވެ. މީގެ އިތުރުން މާލެ، ހުޅުމާލެ، ވިލިނގިލި، ގުޅީފަޅު އަދި ތިލަފުށި އެއް ކަރަންޓް ނެޓްވޯކަކުން ގުޅިގެން ދާނެ ކަމަށާއި މީގެ ސެކިއުރިޓީތައް އެ ކުންފުނިން ގާއިމްކުރާނެ ކަމަށްވެސް މުޣުނީ ވިދާޅުވިއެވެ.\nސަރުކާރުން ވެސް ބޭނުންވަނީ މިހާރަށް ވުރެ ވެސް ބޮޑަށް ކަރަންޓު ހެޔޮކޮށް ދިނުމަށް ކަމަށާއި، މިހާރުވެސް ސަރުކާރުން އެއް ބިލިއަނެއްހާ ރުފިޔާ ހޭދަކޮށްފައި ވަނީ ރައްޔިތުންނަށް ކަރަންޓު އަގު ހެޔޮ ކޮށްދިނުމަށް ކަމަށްވެސް މުޣުނީ ވިދާޅުވިއެވެ. އެގޮތުން ސަރުކާރާއި އެ ކުންފުނީގެ ވިސްނުން ހުރީ އިޔާދަ ކުރަނިވި ހަކަތަ ބޭނުން ކޮށްގެން ކަރަންޓަށް ހޭދަ ކުރެވޭ މިންވަރާއި އަގުތައް ކުޑަ ކުރުމަށް ކަމަށް މުޣުނީ ފާހަގަކުރެއްވިއެވެ.\nހަބަރު ކަރަންޓު ބިލް ވިޔަފާރި ސްޓެލްކޯ\nއިއާދަ ކުރަނިވި ހަކަތަ ހއ. ހދ. ރައްތަކުގަ ކުރީސަރުކާރުން ވާނީ ދޭންފަށާފަ.. ށ. އަތޮޅުގެ ރައްތަށް ފަށަން ތައްޔާރުވެފަ އޮއްވާ ވެރިކަން ބަދަލުވީ ކާކަށް އޮޅުވާލަން މި ދޮގުތަކެއްހަދަނީ؟ އެކަން މަޑުޖެހުނުގޮތައް އޮތީ7މަސް ވީއިރުވެސް ލަދުހަޔާތުގެ ކަންފުޅެއްވެސް ނެތެއްނު އަނގަތަޅަން..\nމާލެ ހުޅުމާލެ ގުޅާލުމުގެ މަސައްކަތް ހިނގަ ހިނގާއޮއްވާ ކަލޭމެން އައީވެސް. 50 މެގަ ވޮޓުގެ ޕަވާ ޕްލާންޓެއް ޕްލޭންކޮށް އަޅާ ނިންމާ ކަރަންޓުވެސް ދީފަ ކުރީސަރުކާރުން އެއޮތީ. މާލެއަށް ބޭނުންވާ ބެކަޕް ހުޅުމާލޭގެ އެޕަވާ ޕްލާންޓުން ލިބޭނެގޮތަށް އެޕްރޮޖެކްޓު އެ ކުރިއަށް ދަނީ. އޭގެ އިތުރުން އެއާޕޯޓަށްވެސް ބެކަޕަކަށް ބޭނުންކުރެވޭގޮތަށް ގުޅާލުމުގެ މަސައްކަތް ކުރިއަށްދޭ. ޗައިނާ ލޯނު އެހީ އިނގޭތޯ އެ ހައްތާވެސް.\nވާރޭ ވެހި ފެންބޮޑުވެ، އައިޖީއެމްއެޗް ކައިރިން ފެން ހިއްކަނީ\nއަލިފާންގަނޑު ކޮންޓްރޯލް ވީއިރު 10 ތަނެއްގައި ރޯވި!\nއަލިފާނުގެ ހާދިސާގައި އެކަކު ނިޔާވެއްޖެ\nނުރައްކާތެރި ހާދިސާތައް ތަކުރާރުވިޔަނުދިނުމަށް ފިޔަވަޅު އަޅަނީ\n49 އަހަރުގެ އަންހެނަކު ގެއްލިގެން ހޯދަނީ


SunOnline: Afraasheem maraalumugai Yameen, MDP, PPM ge atheh neiy: Report\nއަފްރާޝީމް މަރާލުމުގައި ޔާމީން، އެމްޑީޕީ، ޕީޕީއެމްގެ އަތެއް ނެތް: ރިޕޯޓު\nޝަފްނާ ހުސައިން 17 Nov 2019, 21:46\nމަރު ކޮމިޝަންގެ މެމްބަރުން --- ސަން ފައިލް ފޮޓޯ\nރައްޔިތުންގެ މަޖިލީހުގެ ކުރީގެ މެމްބަރު އަދި ދީނީ އިލްމުވެރިޔާ ޑރ. އަފްރާޝީމް އަލީ އަވަހާރަކޮށްލުމުގައި ސިޔާސީ އެއްވެސް މީހެއްގެ އަތެއް ވާކަމުގެ ހެއްކެއް ނެތް ކަމަށް މަރު ކޮމިޝަނުން މައްސަލަ ތަހުގީގުކޮށް އެކުލަވާލި ތަހުގީގު ރިޕޯޓުގައި ބުނެފިއެވެ.\nޑރ. އަފްރާޝީމް އަލީ އަވަހާރަކޮށްލި މައްސަލައިގެ ތަހުގީގު ރިޕޯޓު ކަމާ ގުޅުން ހުރި އިދާރާތަކަށް ރައީސް އޮފީހުން ފޮނުވީ ނިމިދިޔަ ހަފްތާގެ ތެރޭގައެވެ. އެ ރިޕޯޓު މިއަދު ރައީސް އޮފީހުން ވަނީ އާންމުކޮށްފައެވެ.\nޑރ. އަފްރާޝީމް އަލީ އަވަހާރަކޮށްލުމުގެ ކުރިން އެތައް ފަހަރަކު މިސްކިއްތަކާއި އަދި އެހެނިހެން ގޮތްތޮތުންވެސް ވަނީ ހަމަލާދޭން މަސައްކަތްކޮށްފަ އެވެ. އަފްރާޝީމް އަވަހާރަކޮށްލީ ޓީވީއެމްގެ ދީނީ ޕްރޮގްރާމެއް ނިންމާފައި، އޭނާ ދިރިއުޅުއްވި ހ. ފުންވިލުގެއަށް ވަތްތަނުން އެގޭ ސިޑި ދަށުންނެވެ.\nއަފްރާޝީމް މަރާލި އިރު ދިރިއުޅުއްވި ހ. ފުންވިލުގެ\nއެ މައްސަލައިގައި ފުލުހުން ކުރި ތަހުގީގުގަށްފަހު ބުނެފައި ވަނީ އެއީ ސިޔާސީ މަގުސަދެއް ހާސިލުކުރުމަށް، ހަތަރު މިލިއަން ރުފިޔާ ދީގެން ކުރުވި ކަމެއް ކަމަށެވެ. މައްސަލައިގައި ގަސްދުގައި މީހަކު މެރުމުގެ ދައުވާ ސާބިތުވެ، މަރަން ހުކުމް ކޮށްފައި ވަނީ ހ. ލޮބީ ހުސައިން ހުމާމުގެ މައްޗަށެވެ.\nމަރު ކޮމިޝަނުން މައްސަލަ ބަލަން ފެށީ މައްސަލާގައި ފުލުހުން މިހާތަނަށް ކޮށްފައިވާ ތަހުގީގުން ޑރ. އަފްރާޝީމް އަވަހާރަކޮށްލަން ބޭނުންވި ސަބަބު ހޯދިފައި ނުވާތީވެ އެކަން ހޯދުމަށާއި އެކަމަށް ހަރަދުކުރި މީހުން ހޯދުމަށެވެ.\nއެގޮތުން ކޮމިޝަނަށް ލިބެންހުރި ހެއްކާއި ގަރީނާތަކުގެ އަލީގައި ތަހުގީގު ކުރިއަށް ގެންގޮސްފައިވަނީ މައިގަނޑު ހަތަރު މިސްރާބަކަށް އަމާޒުކޮށްގެން އޭގެ ތެރެއިން ހަގީގަތަކީ ކޮބައިކަން ދެނެގަތުމަށެވެ. އެ ހަތަރު މިސްރާބަކީ:\nއޭރު އޮތް ސަރުކާރާ އިދިކޮޅު ސިޔާސީ ބަޔަކު އަޑީގައި ތިބެގެން ސިޔާސީ މަގްސަދަކަށް ކުރި ކަމެއްތޯ ބެލުން\nއަމިއްލަ ޕާޓީގެ އެތެރޭގެ ސިޔާސީ ވާދަވެރިކަމުގެ ސަބަބުން ކުރި ކަމެއްތޯ ބެލުން\n2013ގެ ރިޔާސީ އިންތިހާބު އޭރުގެ އިދިކޮޅު ސިޔާސީ ފަރާތްތަކަށް ކާމިޔާބުވިޔަ ނުދިނުމުގެ މަގްސަދުގައި ކުރިކަމެއްތޯ ބެލުން\nދީނީ ގޮތުން ހިޔާލު ތަފާތުވުން\nކޮމިޝަނުގެ ރިޕޯޓުގައި ބުނެފައި ވަނީ ޑރ. އަފްރާޝީމް މަރާލީ ސިޔާސީ ބަޔަކު ސިޔާސީ މަގްސަދެއްގައި ކަމަށް އޭރު އޮތް ސަރުކާރަށް ނިސްބަތްވާ ސިޔާސީ ޕާޓީތަކުގެ އިސްވެރިންނާއި ކޮމިޝަނަރ އޮފް ޕޮލިސް އަބްދުﷲ ރިޔާޒު ވިދާޅުވިނަމަވެސް އެކަމަށް ބާރުލިބޭ ހެއްކެއް ނެތް ކަމަށެވެ.\nދެހާސް ތޭރަވަނަ އަހަރު އޮތް ރިޔާސީ އިންތިހާބުގެ ޕީޕީއެމްގެ ރިޔާސީ ޓިކެޓް އަބްދުﷲ ޔާމީންއަށް ދިނުމުގެ ބަދަލުގައި ރިޔާސީ ޓިކެޓް ޑރ. އަފްރާޝީމް އަލީއަށް ދިނުމަށް އެ ޕާޓީގެ އޭރުގެ ރައީސް މައުމޫން އަބްދުލްގައްޔޫމް ބޭނުންފުޅުވާތީވެ، ޑރ. އަފްރާޝީމް އަލީ އަވަހާރަކޮށްލާފައިވަނީ އަބްދުﷲ ޔާމީންގެ ފަރާތުން ކަމަށް ބައެއް ފަރާތްތަކުން ތުހުމަތު ކުރެއެވެ.\nއެ ތުހުމަތުގެ އެއްވެސް ހަގީގަތެއް އޮތްތޯ ބެލުމަށް ކޮމިޝަނުން ވަނީ ޕީޕީއެމްގެ އެތެރޭގައި ސިޔާސީ ވާދަވެރިކަން އޮތްގޮތް ބަލައި ތަހުގީގުކޮށްފައެވެ. ނަމަވެސް ކޮމިޝަނުން ބެލިބެލުމުން އެ ތުހުމަތަށް ބާރުލިބޭ އެއްވެސް ހެއްކެއް ނުވަތަ ގަރީނާއެއް ނެތްކަން އެނގިފައިވާކަމަށް ރިޕޯޓުގައިވެއެވެ.\nކުރީގެ ރައީސް އަބްދުﷲ ޔާމީން އަބްދުލް ގައްޔޫމް. އެމަނިކުފާނާ ޑރ. އަފްރާޝީމްގެ މަރާ ގުޅުމެއް ނެތް ކަމަށް މަރު ކޮމިޝަނުގެ ރިޕޯޓުގައި ވަނީ ބުނެފައި -- ސަން ފޮޓޯ/ ފަޔާޒު މޫސާ\n"ޑރ. އަފްރާޝީމް އަލީ އަވަހާރަކޮށްލާފައިވަނީ އަބްދުﷲ ޔާމީންގެ ފަރާތުން ކަމަށް ބައެއް ފަރާތްތަކުން ކުރާ ތުހުމަތާ ގުޅޭގޮތުން ކޮމިޝަނުން ބެލިބެލުމުން އެނގުނީ، މި ތުހުމަތަށް ބާރުލިބޭ އެއްވެސް ހެއްކެއް ނުވަތަ ގަރީނާއެއް ނެތް ކަމެވެ." ރިޕޯޓުގައިވެއެވެ.\nއެގޮތުން ރައްޔިތުންގެ މަޖިލީހުގެ ދިއްގަރު ދާއިރާގެ ކުރީގެ މެމްބަރު އަހްމަދު ނާޒިމް ކޮމިޝަނަށް ދީފައިވާ ބަޔާނުގައި ވިދާޅުވެފައި ވަނީ އަފްރާޝީމް އަވަހާރަކޮށްލެވުނީ ބާރު ހޯއްދަވަން އުޅުއްވާތީއޭ ނުވަތަ ރިޔާސީ ޓިކެޓް ހޯއްދަވަން އުޅުއްވާތީއޭ ބުނާ ބުނުމަކީ ހަގީގަތެއް ކަމަށް ނުފެންނަ ކަމަށެވެ. ސަބަބަކީ ރިޔާސީ ޓިކެޓް ހޯއްދަވަން އަފްރާޝީމް އުޅުއްވި ކަމަށް ފާހަގަކުރެވިފައި ނުވާތީއެވެ.\nއޭގެ އިތުރުން ޑރ. އަފްރާޝީމްގެ އެންމެ ގާތް އެކުވެރިޔާ ކަމުގައިވާ މއ. ޝޭޑީކެބިން ހަސަން ތައުފީގު ކޮމިޝަނަށް ދެއްވި ބަޔާނުގައި ޑރ.އަފްރާޝީމް އަކީ ވެރިކަމަށް ކުރިމަތި ލައްވަން އުޅުއްވި، އެކަމަށް ޝައުގުވެރިކަން ހުންނެވި ބޭފުޅެއް ނޫން ކަމަށް ވަނީ ވިދާޅުވެފައެވެ.\n"ސަބަބަކީ ޑރ. އަފްރާޝީމް އަލީއަކީ އެފަދަ ކަމެއް ކުރުމަށް ބޭނުންވާ ތަނަވަސްކަން ހުރި ބޭފުޅަކަށް ނުވެފައި، ކޮންމެ މަހެއްގެވެސް ފަހު ފަނަރަވަނަ ދުވަހާއި ހަމައިން ފައިސާގެ އެހީތެރިކަން ބޭނުންވެގެން އެކިފަހަރު މަތިން އަޅުގަނޑަށް ގުޅުއްވާފައި ވާތީއެވެ. މިގޮތުން އެކި ފަހަރު އެކި ކަންކަމުގައި އަޅުގަނޑު ޑރ. އަފްރާޝީމް އަލީއަށް މާލީގޮތުން އެހީތެރިވެދީފައި ވާނެއެވެ. އަދި އަޅުގަނޑާއިއެކު ބޭރުގައި އުޅުއްވާ ވަގުތުތަކުގައިވެސް ސިޔާސީ މީހުންގެ ފަރާތުން ޑރ. އަފްރާޝީމް އަލީއަށް އެއްވެސް އުނދަގުލެއް ދިމާވެފައެއް ނުވެއެވެ." ހަސަން ތައުފީގުގެ ބަޔާނުގައި ވިދާޅުވެފައިވެއެވެ.\nޑރ. އަފްރާޝީމް އަވަހާރަކޮށްލާފައިވަނީ ރައީސް މުހައްމަދު ނަޝީދަށް 2013 ގެ އިންތިހާބު ކާމިޔާބުކުރުމަށް ހުރަސް އެޅުމަށްޓަކައި ނުވަތަ އެމްޑީޕީއަށް އޭރުގެ ސަރުކާރުން ނުވަތަ އޭރުގެ ސަރުކާރަށް ނިސްބަތްވާ ބަޔަކު ރާވައިގެން ނުވަތަ ރައީސް މުހަންމަދު ނަޝީދުއާ ވާދަވެރި ސިޔާސީ ފަރާތަކުން ރާވައިގެންކަމަށް ބުނާ ބުނުމަށް ބާރުދޭ އެއްވެސް ހެއްކެއް ނެތްކަމަށްވެސް ރިޕޯޓުގައިވެއެވެ.\nކުރީގެ ރައީސް، މުހައްމަދު ނަޝީދު -- ސަން ފޮޓޯ/ ފަޔާޒު މޫސާ\nނަމަވެސް ޑރ. އަފްރާޝީމް އަވަހާރަކޮށްލުމާއެކު، އެކަމަކީ އެމްޑީޕީގެ ބަޔަކު ކުރިކަމެއްކަމަށް ދެއްކުމަށް އޭރުގެ ސަރުކާރުންނާއި، ސަރުކާރަށް ނިސްބަތްވާ ސިޔާސީ މީހުން ދިވެހި ރައްޔިތުންނަށާއި ބައިނަލްއަގްވާމީ މުޖްތަމައަށް އެގޮތަށް ވިސްނައި ދިނުމަށް މަސައްކަތްކޮށްފައިވާކަން އެނގޭ ކަމަށް ރިޕޯޓުގައި ބުނެފައިވެއެވެ.\nރިޕޯޓުގައި ބުނެފައި ވަނީ ޑރ. އަފްރާޝީމްއަކީ ޕީޕީއެމްގެ ދީނީ ގޮފީގެ ރައީސްގެ ހައިސިއްޔަތުންނާއި ޕީޕީއެމް ޕާލަމަންޓްރީ ގްރޫޕުގެ މެމްބަރެއްގެ ހައިސިއްޔަތުން އެމްޑީީޕީއަށް ފާޑުވިދާޅުވަމުން ވަޑައިގެންނެވި ބޭފުޅެއް ކަމުގައިވީ ނަމަވެސް، އަދި އޭނާ ދައްކަވަމުން ގެންދެވި ދީނީ އަދި ސިޔާސީ ވާހަކަތަކަކީ އޭނާ ނޫނަސް ގިނަ އަދަދެއްގެ އިދިކޮޅު އެހެން ސިޔާސީ މީހުން ވެސް އެމްޑީޕީ ސަރުކާރާ ދެކޮޅަށް ނުވަތަ ރައީސް ނަޝީދާ ދެކޮޅަށް ދައްކަމުން ގެންދިޔަ ވާހަކަތަކެއް ކަމަށްވާތީވެ، ޑރ.އަފްރާޝީމް ދެއްކެވި ވާހަކަތަކަކީ އޭގެ ސަބަބުން ވަކިން ތަފާތު ގޮތެއްގައި ނުވަތަ ވަކިން ހާއްސަކޮށް އެމްޑީޕީގެ ސިޔާސީ ކުރިމަގަށް ހުރަސް އެޅޭ ވާހަކަތަކެއް ކަމަކަށް އަންދާޒާނުކުރެވޭ ކަމަށެވެ.\nއަދި އެކަމުގެ ސަބަބުން އެމްޑީީޕީއަށް ތާއީދުކުރާ ފަރާތަކުން ޑރ. އަފްރާޝީމް މަރާލަން ބޭނުންވެދާނޭ ކަމަށް ގަބޫލުކުރެވޭ ސަބަބެއް ނެތް ކަމަށެވެ.\nއަދި ސިޔާސީ ބޭނުމެއްގައި ނުވަތަ އެނޫންވެސް ބޭނުމަކު، ޑރ. އަފްރާޝީމް އަވަހާރަކޮށްލުމުގައި އެމްޑީީޕީން ނުވަތަ އެމްޑީީޕީއަށް ނިސްބަތްވާ މީހަކު ސިޔާސީ ބޭނުމެއްގައި އެއްވެސް އަމަލެއް ކުރިކަމުގެ ހެއްކެއް ނުވަތަ އެއްވެސް ބާވަތެއްގެ އެހީތެރިކަމެއް ފޯރުވައިދިންކަމުގެ ހެއްކެއް ނެތްކަމަށްވެސް ރިޕޯޓުގައިވެއެވެ.\nރިޕޯޓުގައި ބުނެފައި ވަނީ ކޮމިޝަނަށް ލިބިފައިވާ ހެއްކާއި ގަރީނާއަށް ބަލާއިރު، ޑރ. އަފްރާޝީމް އަވަހާރަކޮށްލާފައިވަނީ ރާއްޖޭގައި ހިންގަމުންގެންދާ ޖިހާދީ ފިކުރުގެ ޖަމާއަތުން ރާވައިގެންކަމަށް ގަބޫލުކުރެވޭ ކަމަށެވެ.\nއަޒްލިފް ރައޫފް: އަފްރާޝީމް އަވަހާރަކޮށްލުމުގެ އެންމެ އިސް މީހަކީ އޭނާ ކަމަށް މަރު ކޮމިޝަންގެ ރިޕޯޓުގައި ވޭ -- ފައިލް ފޮޓޯ\nތަހުގީގަށް ފާހަގަކުރެވުނު ކަންކަމަށް ބަލާއިރު ޑރ. އަފްރާޝީމް އަލީ އަވަހާރަކޮށްލި ޖިހާދީ ފިކުރުގެ ޖަމާއަތް ހިންގުމުގައި އިސްވެތިބީ މާލެ ދަފްތަރު ނަމްބަރު 471 މުހައްމަދު މަޒީދު އަދި ތ. އޮމަދޫ އަތިރީގޭ ސާމިތު މުހައްމަދެވެ. އަދި އަފްރާޝީމް އަވަހާރަކޮށްލުމުގެ އެންމެ އިސް މީހަކީ ހ. ހިލްޓަން އަޒްލިފް ރައުފްކަމަށް ތަހުގީގު ރިޕޯޓުގައި ވަނީ ބުނެފައެވެ.\nޖިހާދީ ފިކުރުގެ އެ ޖަމާއަތުން ޑރ އަފްރާޝީމާ މެދު ހިތްހަމަނުޖެހުންތައް ހުރީ ކީއްވެގެންކަންވެސް ރިޕޯޓުގައި ވަނީ ފާހަގަކޮށްފައެވެ. އެގޮތުން މަރުވެފައި ތިބޭ މީހުންނަށް ނަދުރު ބުނުމާއި، އަންހެންމީހާގެ އައުރައަކީ ކޮބައިކަމާމެދު ޑރ. އަފްރާޝީމް ދެކެވަޑައިގެންނެވި ގޮތަކީ އިލްމުވެރިންގެ މެދުގައި ހިތްހަމަނުޖެހުން އޮތް ކަމެއްގެ ގޮތުގައި ރިޕޯޓުގައި ވަނީ ފާހަގަކޮށްފައެވެ.


Helicopter Thakuge Mahssalaigai India Ge Haarijee Aa Ge Bahdhalu Vumeh - Vaguthu\nހެލިކޮޕްޓަރުތަކުގެ މައްސަލައިގައި އިންޑިއާގެ ހާރިޖިއްޔާގެ ބައްދަލުވުމެއް\nރާއްޖެއަށް އިންޑިއާއިން ހަދިޔާކޮށްފައިވާ ދެ ހެލިކޮޕްޓަރު ގެންދަން އެންގި މައްސަލާގައި އިންޑިއާއިން އަމަލު ކުރާނެ ގޮތަކާ މެދު މަޝްވަރާ ކުރުމަށް އިންޑިއާގެ ހާރިޖީ އިސްވެރިންގެ ބައްދަލުވުމެއް ބާއްވައިފިއެވެ.\nއިންޑިއާގެ ނޫހެއް ކަމަށްވާ "ދަ ހިންދޫ" އިން ބުނެފައިވާ ގޮތުގައި އެ ބައްދަލުވުން ބާއްވާފައިވަނީ އިންޑިއާގެ ހާރިޖީ ވަޒީރު ޝުޝްމާ ސުވަރާޖެވެ.\nމިދިޔަ ހޯމަ ދުވަހު އިންޑިއާގެ މިނިސްޓްރީ އޮފް އެކްސްޓާނަލް އެފެއާޒްގެ ދެ އޮފިޝަލަކާއި ހަވާލާދީ އެ ނޫހުން ބުނެފައިވާ ގޮތުގައި މަޝްވަރާކޮށްފައިވަނީ މި މަހުގެ ނިޔަލަށް ދެ ހެލިކަޕްޓަރު ގެންދަން އަންގާފައިވާތީއެވެ.\nއިންޑިއާއިން ރާއްޖެއަށް ދީފައިވާ ދެ ހެލިކޮޕްޓަރުގެ ތެރެއިން އެއް ހެލިކޮޕްޓަރު ބާއްވާފައި އޮންނަނީ އައްޑޫގައެވެ. ދެވަނަ ހެލިކޮޕްޓަރު އޮންނަނީ ލ އަތޮޅުގައެވެ.\nޖޫން 13, 2018 13:51\nއިންޑިއާ މީހުން ބޭނުމެއް ނުވާނެ ދިވެހިން އަތަށް އެދޫކޮއްލާކަށް އިންޑިއާ މީހުންނަކީ ވަރަށް ނުލަފާ ގޮތް ދޫނުކުރާ ބަަޔަކަށް ވާތީ މުޅި ދުނިޔޭގަވެސް ހަންފަތުރާފަ އޮތީ ދޭބަަލަ އެމީހުން ހަން ނުފަތުރާ ޤައުމަކައް ނޯންނާނެ\nޖޫން 13, 2018 13:57\nއިންޑިޔާގެ ގިނަ މީހުންނަކީ މާ ފޮނި ނުލަފާ ބައެކެވެ. ރޭޕްގެ ބަފައެވެ.\nޖޫން 13, 2018 14:34\nތިބާއްވާނެ ކަމެއްނެއް އިންޑިއާމީހުން މިތާ ޖާސޫސުކުރަން ފަސޭހައަކަސް އެމީހުން މިތާ ތަނުއެޅި ކުނާހެން ތިބެންވެގެން. ސަރުކާރުން އެކުރަނީ ބަރާބަރު ކަމެއް ހަމަ


Garaaru tha faidhaa vanee tharujamaanuge beygaraaru kamuge therein neve. – adduLIVE\nގަރާރުތައް ފައިދާވަނީ ތަރުޖަމާނުގެ ބޭގަރާރުކަމުގެ ތެރެއިންނެވެ.\n1 Oct 09, 2018, 13:36 އަލީ ހުޒާމް\nނޫސްވެރިންނާއި ބައްދަލުކޮށް މުއާޒް ވާހަކަދައްކަނީ: ފޮޓޯ - ސަން\nގަރާރަކީ ދިވެހިބަހުގައި ކަމެއް ވަކިގޮތަކަށް ހަމަޖައްސާ ހަމަޖެއްސުމެވެ. ކަނޑައެޅުމެވެ. ގަރާރުވުމަކީ ހަމަޖެހުމެވެ. އަށަގަތުމެވެ. ގަރާރުކަމަކީ ކަމެއްގައި ހަމަޖެހިގެން ސާބިތުވެހުރުމެވެ. ހަމަޖެހުން ލިބިގެންވުމެވެ. ގަރާރުގެ އިދިކޮޅަކީ ބޭގަރާރެވެ. ބޭގަރާރަކީ ހިތް ނުތަނަވަސްވުމެވެ. ހިތްހަމަނުޖެހިފައި ހުރުމެވެ.\nހެންވޭރުކޮޅުން ރަންނަމާރި ކަނޑުފެއްތި ދިމާލުގައި ކޮންމެ ރެޔަކު ގަރާރުތަކެއް ފާސްކުރާ މަންޒަރު އެބަފެނެއެވެ. މިކަމުގައި އިސްކޮށް ހުންނަނީ މިލަދުންމަޑުލު ދެކުނުބުރީ ފޮއްދޫ މީހެކެވެ. ނަމަކީ އިބްރާހިމް މުއާޒެވެ. ކޮންމެރެޔަކު ކަރުގެ ނާރުތައް ފުއްޕައި އަޑުގެކޮޅަށް ގަރާރުތަކެެއް އިއްވަމުންދާއިރު މީނާއަކީ ކަންކަމުގައި ކިހާވަރެއްގެ ގަރާރުކަން ލިބިގެންވާ މީހެއް ބާވައެވެ. މީނާގެ ކިބައިގައި ހުރީ ގަރާރުކަންތޯ ނޫނީ ބޭގަރާރުކަންތޯ ބަލައިލުމަކީ ކޮންމެހެންވެސް ކުރާންވެއްޖެ ކަމެކެވެ.\nރައީސް މައުމޫނުގެ ދައުރުގެ ފަހުކޮޅު އިންފޮމޭޝަން މިނިސްޓަރުކަމުގައި ހުންނެވީ މިހާރު ކުޅުދުއްފުށީ ދެކުނު ދާއިރާގެ މަޖިލިސް މެންބަރު އުސްތާޒު މުހައްމަދު ނަޝީދެވެ. އޭރު މުއާޒަކީ ޓީވީއެމްގެ އާދައިގެ ޕްރޮޑިއުސަރެކެވެ. މިނިސްޓަރު ނަޝީދާއި ޓީވީއެމްގެ އޭރުގެ ސީއީއޯ އަލީ ޚާލިދާ ދެކޮޅަށް ޓީވީއެމްގެ ތެރެއިން ބަޔަކު ކައްކަކާކޯގެ ނަމުގައި ވެބްސައިޓެއް އުފެއްދިއިރު މުއާޒަކީ އެސައިޓުގެ އިސް ބައިވެރިޔެކެވެ. ސައިޓުގައި ލިޔެފައި ހުންނަނީ ނަޝީދާއި އަލީ ޚާލިދާއި ދެކޮޅު ލިޔުންތަކެވެ.\nގިނަދުވަސްތަކެއްނުވެ މުއާޒާ ދޭތެރޭ މެނޭޖްމަންޓުން ޝައްކުކުރަން ފަށައިފިއެވެ. ސިއްރު ހިފަހައްޓަން ނޭގުމާއި ފޮނިކެނޑުން ބޮޑުކަމުންވީގޮތެކެވެ. ނަޝީދު ބޭނުންފުޅުވީ ސައިޓުގެ ފަހަތުގައި ތިބީ ކޮންބައެއްކަން ދެނެގަތުމަށެވެ. މުއާޒަކީ މިޒާތުގެ ކަމެއް އެކަނި ކުރެވޭނެ އުރައްޕެއް ހުރި މީހަކަށް ނުވާތީއެވެ. ސައިޓު ހިންގާން ތިބި އިސް މީހުންނަށް ދެން ކުރާންޖެހުނު ކަމަކީ މުއާޒު ގެންގޮސް ހިތްވަރުދީ ނަސޭހަތް ދިނުމެވެ. އެވަރުންވެސް މީނާ ރޮއެރޮއެފައި ބުނަމުންދިޔައީ ހުރިހާ ވާހަކައެއް ނަޝީދަށް ދަންނަވައިފިއްޔާ އޭނާގެ ވަޒީފާ ސަލާމަތްކުރެވިދާނެ ކަމުގައެވެ. އޭނާއަކީ ވަރަށް ޒުވާން ކުއްޖަކަށްވާތީ މިނިސްޓަރު ނަޝީދު މާފުދެއްވައިފާނެ ކަމަށެވެ. މިޒާތުގެ ބޭގަރާރުކަމެއްގެ ތެރޭގައި މި މުއާޒު ތިން ހަތަރު ހަފުތާއެއް ހޭދަކުރިއެވެ. މުއާޒުގެ ބޭގަރާރުކަމުގެ ސަބަބުން ދެންތިބި މީހުން ބޭޒާރުވެދާނެތީ މިވަރުގެ ބޭގަރާރު މީހަކު ހިމަނައިގެން މިކަހަލަ ކަމެއް ފެށުނީތީ އެވެރިންނަށް ޖެހުނީ ދެރަވެ ހިތާމަކުރާށެވެ. މީނާ ބައިވެރިކޮށްގެން ދުވަހަކުވެސް ކަމެއް ނުކުރުމަށް ބޮޑުހުވައިން ހުވާކުރިއެވެ.\nޓީވީ މޯލްޑިވްސްއިން ކަނޑައިލީމާ ދެން މުޖުތަމައުގެ ތެރޭގައި ބާކީވެފާ ހުއްޓައި ވީޓީވީ ވުޖޫދުކުރަން މަސައްކަތް ކުރެވުނު ދުވަސްވަރު އެތަނުން މީނާއަށް ކޮންމެވެސް މީހަކު ވަޒީފާ ހަމަޖައްސައިދީފިއެވެ. އޭރު ވީޓީވީ އަދި ނުހުޅުވައެވެ. މީނާ ކުރަންޖެހޭ ކަމަކީ ޓީވީ ހުޅުވުނީމާ ދައްކާނެ ބައެެއްކަހަލަ ޕްރޮގްރާމުތައް ރާވައި ކަރުދާހަށް ގެނައުމެވެ. ހަތަރު ފަސްމަހު މުސާރަ ނަގައިގެން އެއްވެސް މަސައްކަތެއްނުކޮށް ގޭގައި ހުރެހުރެފައި މީނާ ދެންހެދި ވަޑާމަކީ ދިޓީވީ ހުޅުވުނީމާ އެތަނުގެ ވަޒީފާއަށްވަނީއެވެ. ބަލަބަލަ ތިހެދީ ކިހިނަކުންހޭ ވީޓީވީން މުސާރަ ނަގައިގެން ހުރެފައި ތިޔަހެނަކުން ނުހެދޭނެޔޭ ކޮންޓްރެކްޓް މިއޮތީއޭ ކޯޓަށްވެސް ދާނަމޭ ބުނީމާ ރޮއެގެންފައި ބުނީ މާފުކޮށްދޭށޭއެވެ. މުޅިއުމުރުގައިވެސް ވިލާކުންފުނީގެ މަސްލަހަތަށް ދެރަލިބޭނޭ އެއްވެސްކަމެއް ނުކުރާން ހުވައިކުރާ ވާހަކައެވެ. ކޮންމެއަކަސް މިޒާތަކުން ބޭގަރާރުކަން ދައްކައި އާދޭސްކޮށްގެން އެކަމުން ސަލާމަތްވެގެންފިއެވެ.\nދިޓީވީގައި އުޅެމުން އެތަނުގެ ސާމާނަށް ގެއްލުންދީފައި ބެޗިގޮތުގެ ވާހަކަ މިލިޔުމުގައި ހިމަނާކަށް ގަސްތެއް ނުކުރަމެވެ. އަދި ދުންޔާ މައުމޫނުގެ ތަރުޖަމާނަކަށް ހުރެފައި ދޯކާދީފައި ރައީސް އޮފީހުން ޖާގަހޯދިގޮތުގެ ވާހަކަވެސް ހިމަނަން ގަސްތެއް ނުކުރަމެވެ.\nމިލިޔެވުނީ އަހަރެން އަމިއްލަ ލޮލުން ދެކި އަތުން ހިފި ދެކަމެއްގެ ވާހަކައެވެ. އަދިވެސް މިޒާތުގެ ކިތަންމެ ކަމެކެވެ. މިކަންކަމުން ޔަގީންވަނީ މުއާޒުގެ ކިބައިގައި ހުރީ ބޭގަރާރުކަމުގެ ސިފަކަމެވެ. ކަންކަމުގައި ސާބިތުވެހުރުމާއި ހަރުދަނާކަމާއި ތެދުވެރިކަން ނުހުންނަކަމެވެ. އެހެންވީމާ މިހާރު އެފާސްކުރާ ގަރާރުތަކުގެ ފަހަތުގައި ހުރީ ކާކުކަމާއި މިކަންކުރަނީ ކީއްވެގެންކަން ދެނެގަތުމަށް މީނާގެ ބޭގަރާރުކަމުގެ ބޭނުން ހިފިދާނެއެވެ. ތަހުގީގެއްގެ ކުރިމައްޗަށް ހާޒިރުކުރާ ވަގުތުން ފެށިގެން ސިއްރުތައްދާނީ ބޭރުވަމުންނެވެ. މިހާރު އެސަކަރާތެއް ޖަހަނީ ގަރާރުކަން ހުރެގެނެއް ނޫނެވެ. އެއީވެސް ގެއްލޭބައި ބޮޑުކަމުން ވެފައިވާ ބޭގަރާރުކަމުގެ ނަތީޖާއެވެ.


Maumoon Aa Gasim Ge Ilthimaas: Irushaadhu Thakah Boalanbaa!\nމައުމޫނާއި ގާސިމްގެ އިލްތިމާސް: އިރުޝާދުތަކަށް ބޯލަނބާ!\n(ކ-ވ): ރައީސް މައުމޫނާއި ރައީސް ސޯލިހުގެ އިތުރުން ގާސިމް އިބްރާހީމް: ފޮޓޯ / ވަން\nރާއްޖޭގައި މިހާރު ފެތުރިފައިވާ ނުރައްކާތެރި ކޮވިޑް19 އިން ރައްޔިތުންނާއި ދިވެހި ގައުމު ސަލާމަތް ކުރުމަށް ސަރުކާރުގެ ކަމާބެހޭ އިދާރާތަކުން ދެމުން ގެންދާ އިރުޝާދުތަކަށް ބޯލެނބުމަށް ސަރުކާރު ކޯލިޝަންގައި ހިމެނޭ އެމްއާރްއެމްގެ އިންތިގާލީ ރައީސް، އަދި ކުރީގެ ރައީސް މައުމޫން އަބްދުލްގައްޔޫމާއި ޖުމްހޫރީ ޕާޓީގެ ލީޑަރު ގާސިމް އިބްރާހީމް އިލްތިމާސް ކުރައްވައިފިއެވެ.\nމައުމޫން މިއަދު ކުރެއްވި ޓްވީޓެއްގައި ވިދާޅުވީ މި ބަލީގެ ނުރައްކަލުން ގައުމާއި ރައްޔިތުން ސަލާމަތްކުރުމަށް ކަމާބެހޭ ފަރާތްތަކުން ދެމުންދާ އިރުޝާދުތަކަށް ބޯލެނބުމަކީ ކޮންމެ މީހަކަށްވެސް ލާޒިމު ކަމެއް ކަމަށެވެ. އަދި ފަރުދީ ޒިންމާ އަދާކޮށް ގޭގައި ތިބުމަށް މައުމޫން ވަނީ އިލްތިމާސްކުރައްވާފައެވެ.\nTo protect ourselves and our nation from the threat of Covid-19 it isamust for all of us to follow the measures announced by the authorities. It is the individual responsibility of every citizen. Stay home! May Allah protect us from all evil! @presidencymv @HPA_MV @MRM_Office\n— Maumoon Abdul Gayoom (@maumoonagayoom) March 20, 2020\nހަމަ މިބީދައިން ގާސިމް އިބްރާހީމްވެސް ވަނީ ޓްވީޓެއްގައި ކުރައްވާފައެވެ. ވިދާޅުވީ ގައުމަށް ދިމާވެފައިވާ ހުތޫރަތްތެރި ދަނޑިވަޅުގައި ދިވެހި ސަރުކާރުން ރައްޔިތުންގެ ސަލާމަތާއި ރައްކާތެރިކަމަށްޓަކާއި އަންގާ އެންގުންތަކަށް އެންމެހާ ރައްޔިތުން ކެތްތެރިކަމާ އެކު އަމަލު ކުރުން ވަރަށް މުހިންމު ކަމަށެވެ. އަދި ވިދާޅުވީ މިހާރު ކުރިމަތިވެފައިވާ ނުރައްލުން ސަލާމަތްވެވޭނީ އެއްބައިވަންތަކަން އިސްކޮށްގެން ކަމަށެވެ.\nސަރުކާރުން ވަނީ ކޮވިޑް19 އާ ގުޅިގެން އާއްމު ސިއްހަތުގެ ކުއްލި ނުރައްކަލުގެ ހާލަތު އިއުލާން ކޮށްފައެވެ. އަދި ކޮވިދް19 ފެތުރުނަ ނުދިއުމަށްޓަކައި ސަރުކާރުން ވަނީ އިއްޔެ އިން ފެށިގެން އަންނަ ބުރާސްފަތި ދުވަހުގެ ނިޔަލަށް ސަރުކާރުވެސް ބަންދު ކުރުމަށް ނިންމާފައެވެ. މީގެއިތުރުން އެއްވެސް މުވައްޒަފަކު ޒަރޫރީ ބޭނުމެއްގައި ނޫން ގޮތަކަށް ގެއިން ބޭރަށް ނުނިކުތުމަށް ސަރުކާރުން ވަނީ އަންގާފައެވެ.


SunOnline: BREAKING: Supreme court ge fandiyaaru Abdulla didi suspend koffi\nއަހްމަދު އާޒިފް 12 Jun 2019, 17:37\nފަނޑިޔާރުން އަބްދުﷲ ދީދީ --- ސަން ފައިލް ފޮޓޯ/ މުހައްމަދު އަފްރާހް\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑުކޮށްފިއެވެ.\nއޭނާ ސަސްޕެންޑުކުރަން ނިންމީ މިއަދު ބޭއްވި ޖުޑީޝަލް ސާވިސް ކޮމިޝަން (ޖޭއެސްސީ)ގެ ޖަލްސާގައެވެ.\nޖޭއެސްސީން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ކޮމިޝަންގެ ސެކްރެޓަރީ ޖެނެރަލްގެ މަސްއޫލިއްޔަތާ ހަވާލުވެވަޑައިގެން ހުންނެވި ހަސަން ޒަހީން ވިދާޅުވީ އަބްދުﷲ ދީދީ ސަސްޕެންޑު ކުރީ ސަސްޕެންޑު ކުރީ މޯލްޑިވްސް ޕޮލިސް ސާވިސް އިން ތަހުގީގު ކުރަމުން އަންނަ މައްސަލައަކާ ގުޅިގެން ކަމަށެވެ.\nއަދި އޭނާ ސަސްޕެންޑުކުރަން ފާސްވީ ޖަލްސާގައި ބައިވެރިވެވަޑައިގެންނެވި މެމްބަރުންގެ އަޣުލަބިއްޔަތުން ކަމަށް ވެސް ޒަހީން ވިދާޅުވިއެވެ.\nފުލުހުން ތަހުގީގު ކުރަމުން އަންނަނީ އަބްދުﷲ ދީދީގެ ކޮން މައްސަލައެއް ކަމެއް ޖޭއެސްސީން ނުބުނެއެވެ.\nރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ވެސް ވަނީ އަބްދުﷲ ދީދީގެ މައްސަލައެއް ޖޭއެސްސީއަށް ހުށަހަޅުއްވާފައެވެ.\n"ސަން" އަށް އެނގިފައިވާ ގޮތުގައި ރައީސް ނަޝީދު ހުށަހެޅުއްވި މައްސަލަ އަކީ އަބްދުﷲ ދީދީގެ އަނބިކަނބަލުން ޣާނިޔާ އަބްދުލް ޣަފޫރުގެ ނަމުގައި މެލޭޝިޔާގެ ބޭންކެއްގެ ހުޅުވާފައިވާ އެކައުންޓަކަށް، އަބްދުﷲ ދީދީއަށް ރިޝްވަތުގެ ގޮތުގައި ލިބުނު އެއް މިލިއަން ޑޮލަރު ޖަމާކޮށްފައިވާ ކަމަށް ތުހުމަތު ކުރެވޭ މައްސަލައެކެވެ. އެ ފައިސާ އެ އެކައުންޓަށް ޖަމާކޮށްފައި ވަނީ 2015 ވަނަ އަހަރުގެ ތެރޭގައިކަން "ސަން" އަށް ވަނީ އެނގިފައެވެ.\nއަބްދުﷲ ދީދީ އޭރު ހުންނެވީ ކްރިމިނަލް ކޯޓުގެ ގާޒީ ކަމުގައެވެ. އޭނާ އަކީ ރައީސް ނަޝީދުގެ މައްޗަށް އިއްވި 13 އަހަރުގެ ޖަލު ހުކުމުގެ މައްސަލަ ބެލި ބެންޗުގައި ހިމެނިވަޑައިގެންނެވި ފަނޑިޔާރެކެވެ. ތުހުމަތު ކުރެވޭ ގޮތުގައި އެފައިސާ އަކީ އެ ހުކުމާ ގުޅިގެން ނެންގެވި ރިޝްވަތެކެވެ.\nރައްޔިތުން މަޖިލީހުގެ އަމީން އާންމު މިއަދު މީޑިއާތަކާ ބައްދަލު ކުރައްވައި ވިދާޅުވީ، އަބްދުﷲ ދީދީގެ މައްސަލަ ބައްލަވައި ދެއްވުމަށް މަޖިލީހުގެ ރައީސް، ރައީސް މުހައްމަދު ނަޝީދު ޖޭއެސްސީއަށް ސިޓީފުޅެއް ފޮނުއްވީ ފަނޑިޔާރުންގެ ސުލޫކީ މިންގަނޑާ އޭނާ ޚިލާފުވެފައިވާ ކަމަށް ދެކެވަޑައިގެން ކަމަށެވެ.\nއެކަމާ ގުޅިގެން އަބްދުﷲ ދީދީ ކުރިން ނެރުއްވި ބަޔާނެއްގައި ވިދާޅުވީ އޭނާގެ އަނބިކަނބަލުންގެ އެކައުންޓަށް ނުހައްގު އެއް މިލިއަން ޑޮލަރު ޖަމާކުރި ކަމަށް ބުނެ ނޫސްތަކުގައި ފަތުރާފައިވަނީ ދޮގު ޚަބަރެއް ކަމަށެވެ.\n"ހައްގު ނޫން ފައިސާއެއް އަޅުގަނޑުގެ ނުވަތަ އަޅުގަނޑާއި ގުޅުންހުރި އެއްވެސް އެކައުންޓެއްގައ ނުހުންނާނެ ކަމުގެ ޔަގީންކަން ދެން" ފަނޑިޔާރު އަބްދުﷲ ދީދީ ވިދާޅުވި އެވެ.\n"ޝަރުއީ ނިޒާމު އިސްލާހު ނުކުރެވިއްޖެނަމަ މަންޒަރު އަނދިރި"\nއިސްލާޙުތަކާ ގުޅިގެން އެޑްމިނިސްޓްރޭޓަރުންނާ ބައްދަލުކުރަނީ\nބާރުތަައް ވަކިވެފައި އޮތް ނިޒާމް ގެއްލިއްޖެ: ޖަމީލް


މި އޮތޯރިޓީއަށް2ކޮމްޕިއުޓަރ ސިސްޓަމާއި2ހާރޑް ޑިސްކް ގަންނަން ބޭނުންވެއްޖެ\nމި އޮތޯރިޓީއަށް2ކޮމްޕިއުޓަރ ސިސްޓަމާއި2ހާރޑް ޑިސްކް ގަންނަންބޭނުންވެގެން 2016 އޮގަސްޓު 8 ވަނަ ދުވަހު ކުރެވުނު ނަންބަރު (IUL)431-AHP/1/2016/10 އިޢުލާނާ ގުޅިގެން އަގު ހުށަހަޅުއްވާފައިވަނީ ދެފަރާތަކުން ކަމަށްވާތީ، އެ އިޢުލާން ބާޠިލުކޮށް، މިކަމަށް އަލުން ފުރުސަތު ހުޅުވާލަމެވެ.\nވީމާ، މި ތަކެތި ވިއްކަން ޝައުޤުވެރިވެލައްވާ ފަރާތްތަކުން 2016 އޮގަސްޓު 29 ވަނަ ދުވަހުގެ ހެނދުނު 9:30 އަށް މި އޮތޯރިޓީއަށް ވަޑައިގެން މަޢުލޫމާތު ސާފުކުރެއްވުމަށްފަހު 2016 ސެޕްޓެންބަރު 1 ވަނަ ދުވަހުގެ ހެނދުނު 9:30 އަށް މި މިނިސްޓްރީއަށް ވަޑައިގެން އަގު ހުށަހެޅުއްވުމަށް ދެންނެވީމެވެ.\nމި އިޢުލާނާބެހޭ ގޮތުން އިތުރު މަޢުލޫމާތު ސާފުކުރައްވަން ބޭނުންވެލައްވާނަމަ 4266-300 އަށް ރަސްމީ ގަޑީގައި ގުޅުއްވުން އެދެމެވެ.\n19 ޛުލްޤަޢިދާ 1437\nޕަބްލިޝްކުރި ތާރީޚު: 24 އޮގަސްޓް 2016\nސުންގަޑި: 29 އޮގަސްޓް 2016 0930


Apple ge muavazaffunnah kunfuneege varugadh inzaareh | Mihaaru\nއެޕަލްގެ މުވައްޒަފަކު އުފެއްދުމަކާ ބެހޭ މައުލޫމާތު ކަސްޓަމަރަކަށް ދެނީ.\nއެޕަލްގެ މުވައްޒަފުންނަށް ކުންފުނީގެ ވަރުގަދަ އިންޒާރެއް\n16 އެޕްރީލް 2018 - 06:31\nއެޕަލްގެ އާ އުފެއްދުންތަކާ ބެހޭ މައުލޫމާތު ލީކްކުރާ އެ ކުންފުނީގެ މުވައްޒަފުންނާ ދޭތެރޭ ހަރުކަށި ފިޔަވަޅު އަޅާނެ ކަމުގެ އިންޒާރު ދީފި އެވެ.\nއެޕަލް އިން ނެރުނު އިންޓާނަލް މެމޯއެއްގައި ބުނެފައި ވަނީ "ކުންފުނީގެ އާ އުފެއްދުންތަކާ ބެހޭ މައުލޫމާތު ލީކް ކުރާ މުވައްޒަފުންނަށް އެހެން އެއްވެސް ތަނަކުން ވަޒީފާއެއް ނުލިބޭ ވަރުގެ ފިޔަވަޅުތައް އަޅާނެ" ކަމަށެވެ.\n"އަހަރެމެންގެ އާ އުފެއްދުންތަކުގެ މައުލޫމާތު ލީކްކޮށްގެން ހަމައެކަނި އެޕަލް އިން ވަޒީފާ ގެއްލޭނީކީ ނޫން. އެހެން ތަނަކުން އެފަދަ މީހަކަށް ވެސް ވަޒީފާއެއް ނުލިބޭ ވަރުގެ ފިޔަވަޅުތަކެއް އަޅާނަން. އެކަލަ ކަންކަން ކުރުމަކީ ގާނޫނީ ގޮތުން ވެސް ކުށެއް،" އެޕަލް އިން ނެރުނު މެމޯގައި އެ ކުންފުނީގެ ގްލޯބަލް ސެކިއުރިޓީ އޮފިސަރު ޓޮމް މޯޔާ ވިދާޅުވި އެވެ.\nއެޕަލްގެ އުފެއްދުންތަކެއްގެ މައުލޫމާތު މިދިޔަ އަހަރުގެ ތެރޭގައި ލީކްކޮށްގެން، އެ ކުންފުނީގެ 29 މުވައްޒަފެއްގެ މައްސަލަ ފަޅާއަރާފައިވާ އިރު، އޭގެ ތެރެއިން 12 މުވައްޒަފަކު ހައްޔަރުކޮށް މައްސަލަ އަންނަނީ ތަހުގީގު ވެސް ކުރަމުންނެވެ.\nއެޕަލްގެ ސީއީއޯ ޓިމް ކުކް މުވައްޒަފުންތަކަކާ އެކު.\nއެޕަލް އިން ބުނި ގޮތުގައި ކުންފުނިން ކުރިއަށް ނެރެން ހުންނަ އުފެއްދުންތަކުގެ މައުލޫމާތު ލީކް ކުރުމަކީ، ބާޒާރަށް ނެރެފައިވާ އުފެއްދުންތަކުގެ މާކެޓް ގެއްލޭ ކަމެކެވެ. އަދި އެކަމުގެ ސަބަބުން ކުންފުންޏަށް މާލީ ގޮތުން ބޮޑެތި ގެއްލުންތައް ލިބޭ ކަމަށް ބުންޏެވެ.\nއެޕަލްގެ އިންޖިނިއަރިން ހެޑް ކްރެއިގް ފެޑެރިގީ ވިދާޅުވި ގޮތުގައި އާ އުފެއްދުންތަކުގެ މައުލޫމާތު ލީކް ކުރުމުގެ މައްސަލަތަކާ ހެދި އައިފޯންގެ އާ ސޮފްޓްވެއާތައް ލޯންޗް ކުރުން ވެސް ލަސްވެދާނެ އެވެ.\nދުނިޔޭގެ އެންމެ ބޮޑު އެއް ޓެކްނޮލޮޖީ ކުންފުނި އެޕަލް އިން ބުނާ ގޮތުގައި މައުލޫމާތުތައް ލީކް ކުރުމަކީ ކުންފުނީގެ އެތައްގެ ބުރަ މަސައްކަތް ފެނަށް ދުއްވައިލުމެވެ. އެހެންވެ އެކަން ލުއިކޮށް ނުނަގާނެ ކަމަށް ބުންޏެވެ. އަދި މުވައްޒަފުން ލައްވައި އެޕަލް އިން މިހާރު ވަނީ ނަން-ޑިސްކްލޯޝ އެގްރިމަންޓްމަންޓްގައި ސޮއި ވެސް ކުރުވަން ފަށައިފަ އެވެ.\nއިތުރު ލިޔުންތައް އެޕަލް ވަޒީފާ ޓިމް ކުކް